
Пре него што почнете са читањем
Колико је моћна музика?
На то питање покушава да одговори ова књига, и то казујући нешто о најмоћнијој музици XX века – рокенролу. Несумњиво – ништа толико није обликовало планетарну свест као песме Прислија, „Битлса”, „Дорса”, „Стоунса”, све до „Нирване” и рејв музике...
Какав је тај утицај?
Куда је водио?
Какве идеале су преко рок музике добили млади?
На ова питања покушали смо да одговоримо из перспективе хришћанства, које већ две хиљаде година обликује европску и светску културу.
Зашто из перспективе хришћанства?
Зато што рок музика није само забава, ма колико то неки покушавали да докажу. Она је, пре свега, начин живота, а у многим елементима – чак и религија, са својим култом, жрецима и верницима. Верујемо да ће читалац разумети овај приступ, и да ће у њему препознати и нека своја размишљања...
* * *

Окосница дела које читалац има у рукама је књижица Џона Анкерберга и Џона Велдона Чињенице о рок музици* која на сажет, али убедљив начин, показује дејство рок музике на човека и друштво (на примеру Сједињених Држава где је та музика и настала). Остатак књиге су додаци – текстови разних аутора на исту тему, међу којима су и текстови потписника ових редова.
Чини ми се да јe за ову књигу на неки начин прекасно. Да се појавила седамдесетих или осамдесетих, можда би могла да помогне у ширем смислу – то јест, да помогне већем броју младих; данас, међутим, у земљи у којој има 50000 наркомана она може помоћи само појединцима, да макар схвате на који смо начин били тровани и уништавани, да би нас на крају довели овде где јесмо – а осећате, дакако, да смо у бездану.
Са друге стране, никако не губим наду да ћемо се пренути из ове ноћне море, и да ће наша духовна обнова започети, и да ће силе зла устукнути – то јест, да ће их Бог зауставити, ако ни због чега другог, а оно због тога што су превише самоуверене у своју скору победу и покоравање читавог човечанства... Бог се гордима противи, а смиренима и пониженима даје благодат, говорио је апостол. Ми смо смирени и понижени, погажени и попљувани... Из дубине вапијемо ка Господу, и уздамо се у Његову помоћ и заштиту – јер друге помоћи и заштите нам нема, нити ће је бити.
На нашем простору већ постоји једна књига писана за рок генерацију – то је књига Деца апокалипсе монаха Јована и Андреја („Светигора”, 1996); о ономе што је у рок музици било племенито и трагалачко најбоље је писао јеромонах Јован (Ћулибрк) из Цетињског манастира (његов текст „Не одлази у тишину” објавила је Светигора бр. 54– 55/1997).
Превасходни циљ ове књиге је, међутим, да укаже на проблем инструментализације рока у наметању антихришћанства, и то из хришћанске перспективе, и да побуди на размишљање...
* * *

Потписник ових редова покушава да напише књигу о рок подкултури од 1993. године: прочитао је пуно књига, гледао неке упутне филмове, размишљао о коренима и изворима, али књигу никако није успео да заврши. Па ипак, понешто је писао и објављивао, и настало је неколико поглавља замишљене, али недовршене књиге... Као помоћ добро су нам дошли и текстови других аутора, који су се са изучаваним проблемом озбиљно и дуго суочавали... На крају, појавила се књига Анкерберга и Велдона која је преведена у целини, а православни издавачи питали су ме да ли је „на залихама” неки рукопис... И тако сам се одлучио да недовршену књигу пустим пред читаоце, остављајући је њима на довршење... Треба упозорити: у књизи има делова мучних за читање; али то није последица приређивачеве свесне намере, него стварности која се описује. Пред њом нисмо могли затворити очи, а да се не огрешимо о истину.
Још једно упозорење: пошто је рок сцена у сталним променама, подаци о оним музичарима који још делују узимани су за период до средине деведесетих, а на најновије се приређивач није освртао.
Верујем, да је делце које држите у рукама довољно довршено да би се из њега видели основни правци размишљања приређивача. Наравно, као и увек када је у питању неки духовни проблем, потрудили смо се и да пронађемо исповести људи који су „били у томе” – и нашли смо их.
Све у свему – књига је ту. Ако Бог да здравља и среће, можда ће њено друго, проширено и допуњено издање, бити довршено у ону целину која је замишљена.
Такође, желео бих да напоменем да сам ову књигу обећавао младима са којима сам често у контакту – већ годинама. Било је крајње време да обећање испуним, макар делимично.
Господе, дај сваком читаоцу да има користи од читања! Читаоче, помоли се за приређивача и опрости му грешке и пристрасности...
Владимир Димитријевић
На Попразнство Крстовдана, 1997. године
од рођења Спаситеља
Џон Анкерберг, Џон ВEлдон:
Чињенице о рок музици
Колико је моћна рок музика?
За мењање људског понашања и обичаја не постоји ништа боље од музике.

Шу Чинг, шести век пре Христа

Рок није што је некада био, променио се. Дејвид Грин коментарише у часопису „News and World Report”: „Разлика између јучерашње музике и ове данашње је скок који би човек направио од купаћих костима у часопису 'Илустровани спорт' до дуплерица у порно магазину 'Хастлер'.” Један од првих професора на тексашком универзитету Joseph Stuessy, рекао је: „Постоји нови елеменат у овој музици којег није било у музици Чак Берија, Бади Холија или Џона, Пола, Џорџа и Ринга. Тај елеменат изгледа да је подлост духа."
Рок је данас сила која влада светом и има стотине милиона поклоника (обожавалаца). За многе, рок је њихова лична религија. И даље се подржава дрога, секс и бунт, али додате су и нове теме као што су насиље, нихилизам, бежање од стварности и окултно, што је рок учинило још противречнијим.
Многи људи не знају како да мисле о супротним гледиштима у односу на рок музику данас. Неки кажу: „Опасна је." Други се не слажу. Трећи опет веле: „То је само пролазна страст”, или: „Ипак, млади никада не слушају стихове. Како ће то онда имати утицаја на њих?"
Како расудити о овим питањима? Надамо се да ће овај увод у рок музику читаоцу бити од помоћи.
Суд историје о моћи музике

Већина оних који су проучавали музику потврдиће да она има моћ да утиче на наш живот. Ништа ефектније не утиче на наше расположење од музике. У својој књизи О херојима, поштовању хероја и херојском у историји, Томас Карлајл пише: „Ко онда, логичким речима, може изразити ефекат који музика на нас има? То је врста неуобличеног, по дубини недосежног говора, који нас води на руб бескраја, и допушта нам да се за трен у њега загледамо!" Анатол Франс једном је рекао да су „песме обарале краљеве и царства”.
У књизи Дарвин, Маркс, Вагнер Жак Барзун, историчар Колумбија универзитета, аутор Задовољстава музике (1951), каже да „моћ музике прецизно отелотворује извесне делове људског искуства које нико други не може да изрази”.
У Млетачком трговцу, Шекспир каже: „Човек који нема музике у себи, нити га дотиче склад умилних звукова, склон је издаји, лукавству и превари; дух му је мрачан као ноћ, а осећаји тамни као Ереб. Таквом човеку не веруј."
Немачки реформатор, Мартин Лутер, изјавио је: „Није ми по вољи човек који не воли музику. Она није наш изум већ дар Божији. Сврставам је одмах иза теологије."
Чак и нихилистички философ Ниче коментарише у својем Сумраку идола: „Без музике, живот би био грешка."
Сви велики и славни људи кроз историју сложили су се да музика има моћ и да та моћ може бити употребљена на добро или зло. Због тога је др Хауард Хансен, бивши директор музичке школе, изјавио у Америчком часопису за психијатрију: „Музика је чудновато суптилна уметност са безбројним варијантама емоционалних конотација. Сачињена је од многих састојака, и сходно пропроцијама ових компонената, може да блажи или окрепљује, да оплемењује или да вулгаризује, да буде философска или оргијастичка. Има моћи за зло као и за добро” (бр. 99, стр. 317).
Данашњи рок музичари такође су свесни моћи њиховог медијума. На пример, Френк Запа изјавио је у магазину „Life”: „На безбројне и танане начине звук делује на људски организам... Гласни звуци и јака светла су данас моћно оруђе индоктринације." (28. јун 1968)
Мики Харт, бубњар групе „Grateful Dead” изјављује: „Звук је невероватна сила која може да преноси осећање преко физичког ширења звучних таласа и њихових фракција по дужини и апмлитуди."
Слеш, водећи гитариста групе „Guns n’ Roses” изјављује: „Заиста је тако. Она (моја музика) утиче на животе људи које чак не знам, што је наравно страшна ствар, имати толику моћ."
Hal Ziegler, један од првих великих заговорника рок забаве током педесетих, коментарише: „Схватио сам да је ова музика прожела младе јер одговара ритму људског тела. Знао сам то и знао сам да се ни на који начин не може избрисати из њих. А и знао сам да ће остати део њих до краја живота."
Знајући да имају ову моћ, рок музичари без оклевања одржавају концерте по читавом свету у име помоћи гладнима, оболелима од AIDS-а итд., јер су уверени да ће моћи да утичу на понашање људи.
Затим, моћ рок музике демонстрирају два највећа медијска догађаја у историји. Највећи до сада медијски догађај збио се када су Уједињене нације емитовале читавом свету Ленонову песму „Imagine”, поводом годишњице његове смрти. Други највећи догађај био је концерт рок музике „Live Aid” за гладне у Етиопији. Оба ова догађаја обележила је рок музика.
Такође, свако зна да велике корпорације плаћају милионе долара ТВ рекламе од 30 секунди које користе музику на специфичан начин. Оне верују да ће ове рекламе утицати на нас и наше понашање и навести нас да купујемо њихове производе. На пример, Реј Чарлс пева о Пепси-коли: „Нашао си праву, душо." Или мелодичан рефрен авио-компаније Делта: „Ми волимо да летимо и показујемо то." Тојота се убацује у наше умове преко стихова: „О, волим то што ми радиш – Тојота!"
Наравно, реклама се не састоји само од рима; комбинује се музика са визуелним ефектима. Рок музика чини исто. Замаман ритам и сценске атракције неизоставно доприносе ефектнијем преношењу порука. Али ово доводи до још једног противречја.
Влада САД донела је законе који забрањују слике дечје порнографије. Зашто? Јер влада верује да такве врсте слика (фотографија) имају снажан утицај на људски ум и понашање. Ако је то тако, шта је онда са визуелним представама које милиони виде на рок концертима или музичкој ТВ? Да ли су ове слике људске сексуалности, мада мање нападне, без ефекта?
Питагора, Платон, Аристотел... о музици

Моћ музике није ништа ново. Неких 2500 година пре Христа, Египћани су бележили своја размишљања о деловању музике на ум, тело и емоције. Око 1000 година пре Христа у првој књизи Самуиловој забележен је драматичан утицај музике пророка Давида на Саула. У шестом веку пре Христа Питагора је изјавио да је музика прецизна наука која је у стању да изврши велики утицај на емоције и чула. Платон (427–347 пре Христа) једном је тражио да се цензуришу извесни типови музике јер је страховао „да ће грађани постати раслабљени и да ће се предати слабостима, страстима и ниским осећањима." У Држави 424С изјавио је: „Увођење нове врсте музике мора се избегавати као претња читавој држави, јер музички стилови се никада не ремете а да то нема утицаја на најважније политичке институције." У својој Историји музике Емил Неуман пише: „Он (Платон) је инсистирао да је највиша дужност законодавства да спречава музику женскастог и ласцивног карактера и да подстиче само чисту и узвишену...".
Знаменити философ Аристотел (384–322) пише о музици у својој Политици следеће: „Сваку емоцију ствара мелодија и ритам”, и „музика има моћ да обликује карактер”; њене врсте су толико важне да се „разнолики модуси разликују по свом деловању на карактер... један, на пример, делује у правцу меланхолије, други у правцу ефеминисаности (размекшалости); један подстиче распуштеност, други самоконтролу, трећи ентузијазам, и тако редом...".
Свети Климент Александријски (150–220) је истицао: „Мора бити забрањена ова извештачена музика која повређује душе и одвлачи их у различита нечиста осећања, чак и у баханалску махнитост и лудило."
Свети Јован Златоусти (347–407) је приговарао: „Мора бити подвргнуто свакој контроли и мора се забранити све што подсећа на култове паганских богова..."
Боеције (шести век) каже у „De Institutione Musica”: „Музика је део нас и она оплемењује или квари наше понашање."
A. W. Tozer примећује: „Ако волите и слушате погрешну музику, ваш унутарњи живот избледеће и замреће."
Мада спорови око музике нису ништа ново, потребно је разборито разматрање. Од људи се очекује, укључујући и хришћане, да одвоје жито од кукоља у области музике као и у модерном филму, уметности и књижевности. Медији, такође, нуде мешавину добра и зла и сваки појединац мора одлучити где да повуче линију. Хришћанин ту линију мора повући на основу здравих начела своје вере.
Ефекти рок музике

Ефекти рок музике на тинејџере, као и на нешто млађе, не могу се више занемаривати. Психолози нам говоре да се у тим годинама обликује и фиксира систем вредности код адолесцената, можда за сва времена. Важно је стога запитати се којe се поруке преносе тинејџерима који тако често слушају рок музику, четири до шест сати сваког дана. Како ће ове поруке утицати на њих и њихово формирање?
Психолози који су истраживали последице деловања музике изразили су забринутост: нпр., водећи истраживач Џон Капа у својим студијама указује да су људи „истински осетљиви на свесне поруке са плоче и да се узбуђеност и меланхолија могу створити (музичко-чулним) преоптерећењем... Кад год јој преоптеретите ум, особа постаје веома подложна утицају. Прихватиће све што сугеришете у то време јер нема одбрану против тога. Људи могу изаћи са концерта у хиперсугестибилном стању... Музика има тенденцију да расплине мишљење и ствара расположења. Резултат је да поруке ′упливавају′ (у човека, нап. прир.).”
Могући ефекти извесних форми рок музике су тако озбиљни да је преко двадесет држава увело законодавно тело које ће етикетирати албуме и видео-траке са нападном и увредљивом музиком. У часопису „Time” (7. мај 1990) пише да су законодавци у 19 држава разматрали предлог да се уведу налепнице упозорења. Родитељи, наставници, лекари и људи уопште изражавају своју бојазан због „негативног утицаја овог типа музике на децу и адолесценте”.
Комисија при Конгресу је изнела оно због чега су људи забринути:
Прво: „Медији музике, стихова и визуелних представа, засебно, а нарочито у комбинацији, имали су дубок утицај на друштво и његове поједине чланове."
Друго: „Извесна музика и музичке видео-касете шире негативне мисли и понашање заговарајући и подстичући насиље, вандализам, силовање, убиство, дрогу, самоубиство, понижавање жена, деце и људског живота, бестијалност, садизам, мазохизам и друге перверзије."
Треће: „У годинама када је лако начинити утисак, сервира се јако непристојан и негативан материјал."
И четврто: „Такав материјал је доступан свуда и сваком независно од узраста ако има довољно новца..."
Данас је чак и медицина забринута због негативних ефеката рок музике на нашу младеж. У једној студији угледног „Часописа америчке здравствене асоцијације” (септембар 1989), „Адолесценти и њихова музика: увиди у здравље адолесцената”, закључује се:
„Током адолесценције, од тинејџера се очекује да образују стандарде понашања и измире их са својом перцепцијом (схватањем, поимањем) стандарда одраслих. У овом контексту, музика, моћан медијум у животу адолесцената, нуди проблематичне, супротне вредности. Експлицитни сексуални и насилнички текстови песама неких облика музике често се сукобљавају са темама апстиненције и рационалног понашања које заговара друштво одраслих... Лекари треба да су свесни улоге музике у животу адолесцената и да искористе склоност ка музици као кључ за емоционално и ментално здравље адолесцената.”
Чувени социолог Алан Блум у свом делу Сумрак америчког ума, такође изражава забринутост због утицаја рок музике на ученике основне и средње школе, па чак и на студенте. Блум заступа став да млади тинјеџери који имају нагли приступ сексуалности не могу да се развијају нормално. А рок их снажно бомбардује порукама сексуалности одраслих и чак разним изопаченостима, гурајући их у сексуална искуства одраслих. Ово се догађа баш у доба када имају недовољно изграђене појмове о љубави, преданости и пажњи. Према Блуму, рок музика у америчкој култури подрива контролу родитеља над нормалним образовањем њихове деце.
Време је увелико повезано са снажним утицајем рок музике на младе људе. „Часопис Америчке здравствене асоцијације” извештава да „између седмог и дванаестог разреда (четвртог средње школе – код нас, прим. прир.), просечан тинејџер слуша 10.500 сати рок музике, само мало мање него што је укупан број сати који проведе у учионици од предшколског узраста до краја средње школе”.
Студија професора образовне психологије открила је да су љубитељи хеви-метал музике знали текстове песама напамет много чешће него поклоници рока. Затим, 41 одсто је изјавило да зна речи „свих” њихових омиљених песама (25 одсто рок љубитеља рекло је то исто). Још једна студија открила је да већина адолесцената зна речи својих омиљених песама, а алармантно велики број адолесцената изјавио је да се слаже са тим речима.
Један педагог који ради са адолесцентима често истиче како уочава утицај рок музике. Он вели:
„Утицај рок музике непрестано избија на површину током мојих састанака са ученицима. Непрестано се очитује како своје понашање обликују према обрасцу неморалног понашања њихових рок звезда. Деца показују своју приврженост речником који су одабрала, исписивањем наслова песама на својим књигама, јакнама, постерима који висе на зидовима њихових соба, музиком коју слушају у колима, одећом коју носе."
Чак се и полицајац из Ричмонда, Индијана, жалио: „Радио-станице би требало да одбију емитовање овакве врсте музике. Кроз шерифову канцеларију непрестано пролазе деца која копирају ово понашање. Могу рећи да ова врста музике има негативан утицај на њих."
Све ово нас наводи да закључимо да је једно од неодложних питања у погледу рок музике: чему се уче осетљиви и рањиви тинејџери када су у питању људска сексуалност, моралност, хришћанство, коришћење дрога, понашање према другима, окултизам и њихова философија живота уопште?
Ма шта неко мислио о рок музици, не може се порећи да она на неки начин не пружа упутства и инструкције младим људима. Рок видео, концерти и часописи преносе снажну поруку и то веома учесталу и лако прихватљиву. Порука се открива кроз звук и текстове песама и кроз ставове и стил извођача.
Ако размотримо MTV серију „Rockumentary”, која даје интервјуе и документарне прилоге о већим (значајнијим) рок групама, најчешће се може видети деструктиван начин живота водећих личности у року: дрога, секс, алкохол, нихилизам, хедонизам, бунтовност, безакоње и окултизам. На пример, 3. августа 1991. чланови бенда „Motley Crue” исповедали су неке од суманутих врста понашања која су постала карактеристична за њихове личне животе. Живот им је постао тако суманут да цео бенд схвата шта се збива и да знају да се морају променити – или ће се све завршити трагично, чак и смрћу.
Ал Менцони, саветник за младе који се специјализовао у погледу утицаја рок музике на тинејџере, изјавио је:

„Тужна ствар је што је већина 'хришћанске' деце са којом долазим у додир оданија својој музици него Христу. Музика је језик данашње генерације... Мислим да сам разумео какву пресију врши док сам непосредно посматрао своју дванаестогодишњу ћерку Ен. То прегнуће да се саобрази животном стилу Bon Jovi-a, Guns n’ Roses, Bobby Brown-a, Madonne, George Michaela је невероватно... Сваког дана деца поистовећују себе са рок звездама. Њихови хероји обликују њихове вредности, а њихове вредности обликују њих саме. Млади људи данашњице не слушају рок музику. Они је доживљавају. Она је њихов идентитет”. (USA Today, Oct. 11, 1985)

Опасне поруке рок музике

Сада желимо да илуструјемо различите поруке које модерни Rock n’ Roll преноси. По којим ћемо стандардима мерити ове поруке? Ако то није апсолутни стандард, онда наш покушај пропада. Ако је стандард релативан, нема ништа да се каже; свака порука је подједнако „морална”. Али Божји стандард, откривен у Светом писму јесте апсолутан стандард који хришћани морају употребити у процени поруке рока.
На наредним страницама укратко ћемо проценити шест области модерне рок музике. Тих шест области су:
1. моћ рок музике да утиче на сексуално понашање;
2. моћ рок музике да утиче на насилно понашање;
3. испитивање „солидних” рок група – Hammer, Vanila Ice, New Kids on the Block;
4. разматрање у ком се правцу рок креће према будућности;
5. напад рок музике на хришћанска уверења, и
6. рок и окултно.
Може ли рок музика да утиче на сексуално понашање?

Да ли је у реду окарактерисати рок музику као преносника порука сексуалне распојасаности? Одговор је да. Према „US and World Report” (19. III 1990): „Сада постоји бар тринаест бендова који носе имена по мушким гениталијама, шест по женским, четири по сперми, осам по абортусу и један по вагиналној инфекцији. Професор Џо Саломон и Моника Некколи (он свира у покрајинском рок бенду Haunted Tank) у својој студији приказују бар десет бендова који су названи по различитим сексуалним актовима, осам укључују вулгарно именовање истог и двадесет четири погрдан однос према црнцима, инвалидима, итд. Чудно, аутор није могао да пронађе ниједну групу која би носила назив по измету, али то је више него надокнађено наглашавањем бљувања (шест бендова, вероватно због дивљења према најчувенијем од свих бљувача, Џонију Вомиту*)."
Данас различите врсте сексуалног понашања које су најистакнутије у модерној рок музици укључују предбрачни секс (блуд), прељубу, садомазохизам, хомосексуалност и чак зоофилију и некрофилију. Најчешће рок музика једноставно позива своје слушаоце да упражњавају секс са ким год желе то да чине. „Sexual Healing” – Marvin Gaye, „Body Language” – Queen, „I Want Your Sex” – George Michael, „Chemical Reaction” – Madonna, текстови Принса и многи други имају исту тему. Видео-спотови рок музике Роберта Палмера (Addicted to Love), Рода Стјуарта (Lost in You), Бруса Спрингстина (I’m on Fire), Шер (Love and Understanding), Мадонини и многи други су тако дрски да се чини да је реч непристојност изгубила свако значење.
Упркос увећане друштвене свести о правима жена, рокенрол често своди жене на сексуалне објекте. Многе истакнуте рок звезде хвале се да су спавалe са преко хиљаду различитих жена као да су оне објекти за њихово задовољавање да би их одмах потом назвале „аљкавушама” и „проституткама”.
У следећим примерима може се видети како рок звезде пропагирају промискуитетни секс кроз своје песме.
У песми „Dungeon of pleasure” (Тамница задовољства), група „Nasty Savage” (Гадни дивљак) пева: „Кучка је завезана и беспомоћна вришти јер хоће још. Та слатка и невина девојка је заиста тврд орах. Њена опсесија болом тера ме да гризем усну, док се она радо подаје када је ошинем."
У песми „Black and Blue” (Црно и плаво), Ван Хален се недвосмислено изражава: „Натакни и склизни, угурај га унутра. Кучка ће сигурно ухватити ритам. Ја држим задњицу. Јеаа. Ја имам контролу. Упецан у њен систем. Не подвлачи линију. Душо, нисам готов са тобом. Што теже то боље. Чинимо то док смо црни и плави."
У песми „Eat Me Alive” (Поједи ме живог), „Judas Priest” каже: „Звучи попут животиње која дахће у ритму. Стењање у зони задовољства, дахтање од врелине; трзај дивљег заноса који уништава сваки зглоб, довешћу те до тачке усијања да ме живог поједeш."
Многе рок звезде женског пола такође не осећају стид. На пример, Shenne Eston у песми „Sugar Walls” (Зидови од шећера) каже: „Крв јури до скривених тачака. По томе знам да има ветра. Не можете против снажних страсти. Температура у мојим шећерним зидовима расте. Дођи, проведи ноћ између мојих шећерних зидова. Небо на земљи унутар мојих зидова од шећера."
Затим, може ли ико посумњати да Мадона активно заступа сексуални промискуитет када се хвали: „Поносна сам на свој имиџ ђубретаре”.
У нашим анализама морамо размотрити стил живота многих рок звезда. Када су питали Nikki Sixx-а из Motley Crue: „Шта је највећа предност вашег успеха?" – он је одговорио:
„Жене. Проклетство, као да свуда чека хиљаду девојака да нас... Постајем болестан од свих тих девојака. Оно што волим да радимо је да на путу покупимо пун аутобус девојака и да их поведемо са нама у следећи град. Растуримо им мозгове а онда им плаћамо лет натраг кући. Наш менанџер не воли што то чинимо; каже да то сувише кошта."
Године 1991. на концерту у Medison Square Garden-у, Perry Farrell, главни певач „Jane’s Addiction” рекао је публици која је вриштала: „Је ли вам досадно? Не мислим сада, већ у животу. Па ако заиста желите... да исправите ствар, изађите и заиста се добро проведите. Живните и приуштите себи добру партију секса. Само за мене." Када је говорио увод за песму „Ain’t No Right” продерао се: „Мој секс и моја дрога су моја... сопствена ствар”, а два члана бенда пољубила су се „на француски начин”. Pat Blashill, „Between Rock and an Art Place”, Details for Men: The Music Issue, July 1991, pp. 98, 100.

За њихово најновије издање Nikki је изјавио: „Наш нови албум је сиров, гадан, лош. Мислим да кипи од секса." „На његовој турнеји са Ван Халеном било је толико нагих жена да може да се говори о порно-року”, изјавио је новинар часописа „Rolling Stone” (4. септембар 1980). Ван Халенов албум „For Unlawful Carnal Knowledge” (Незаконито путено знање) је далеко од суптилности. Садржи вулгарни акроним.
Али да ли ови сексуално експлицитни текстови и изјаве рок звезда утичу на младе људе? „Часопис Америчког лекарског удружења” открива: „У лабораторијској студији о деловању музичке телевизије (MTV), Greeson и Williams су открили да су после једночасовног гледања одабране видео-музике, млади били склонији да одобре предбрачне односе, више од припадника контролне групе."
Студије као ова могу бити разлог зашто Ален Блум пише да "... рок музика има варварску привлачност јер подстиче сексуалну жељу некултивисану и неконтролисану... Рок даје деци, на сребрном тањиру, уз подршку индустрије забаве, све оно за шта су им родитељи увек говорили да морају да чекају на то док не одрасту..."
Млади људи знају да рок музика има ритам сексуалног односа... Никада није постојала (таква) уметничка форма упућена тако искључиво деци... Речи имплицитно и експлицитно описују телесне радње које задовољавају сексуалну жељу и нуде их као једину природну и рутинску кулминацију деци која још увек немају никакву представу о љубави, браку или породици. Ово има много снажнији утицај на младе од порнографије јер нема потребе да гледају шта други раде када они сами могу то лако да чине. Воајерство је за маторе перверзњаке; активне сексуалне везе су за младе. Све што им је потребно је охрабрење.
Упоредите ове реченице и текстове поменутих рок уметника са Божјим заповестима у посланици Ефесцима 5, 3 где се каже: А блуд и свака нечистота и лакомство да се и не спомиње међу вама, као што и доликује светима.
Апостол Павле нас упозорава: Не варајте се: ни блудници, ни идолопоклоници, ни прељубници... ни мужеложници... неће наслиједити царство Божије (I Коринћанима 6, 9–10).
Онда Свето писмо нам такође говори: Бјежите од блуда. Сваки гријех који човек учини ван тијела је, а који блудничи своме тијелу гријеши. Или не знате да је тијело ваше храм Светога Духа...?  (I Коринћанима 6, 18–19).
Хришћани се даље упозоравају: Јер нас не призва Бог на нечистоту, него у светост. Који, дакле, (ово) одбацује, не одбацује човјека него Бога, који је и дао Светога Духа својега вама (I Солуњанима 4, 7).
Ствари за размишљање

1. Да ли је баш разумно, чак и за нехришћане, да без оклевања прихватају поруке рок музике које подстичу сексуалну раскалашност у светлу ширења AIDS-а (који ће коначно поубијати десетине милиона) и ширењa 51 врсте болести које се преносе сексуалним путем, од којих многе сада харају друштвом? Сваких девет месеци открива се по једна нова болест која се преноси сексуалним контактом; сваке године 12 милиона Американаца навлачи на себе неку болест путем сексуалног контакта – 33.000 дневно.
2. MTV „Rockumentary” о хеви-метал музици цитира вође разних хеви-метал бендова и њихове обожаоце. Један симпатизер коментарише да је хеви-метал „више од музике. То је заиста животни стил." Коментатор даље наставља да је „славље секса, дроге и музике нешто што никога не моли за опроштај”. Идеје које изражавају звезде хеви метал музике или обожаваоци, укључујући и њихове појмове о сексу, смрти, сатанизму или било чему другом, увек се употребљавају да разбесне. Члан једног бенда је изјавио: „Ми увек пишемо са тамне стране музике... Ми баш не машемо заставом доброте." Где је онда корен хеви-метал музике?
3. Процењује се да је 500 милиона људи у 26 земаља посматрало MTV деби дуге верзије видеа Мајкла Џексона „Black and White” (Црно и бело) која обилује експлицитном сексуалношћу и насиљем – од тога десетине милиона су веома млада деца која доживљавају Мајкла као узор. Ово не само да илуструје моћ рок музике већ и објашњава зашто Америчка педијатријска академија инсистира да родитељи спрече своју децу да гледају MTV, чијим програмом доминира секс и насиље. Њихова изјава гласи: „Превише музичких видео-спотова пропагира сексизам, насиље, злостављање, самоубиство и секс”. Зашто?
4. Научници и музиколози потврђују да музика може имати снажан утицај на наш живот; може нам помоћи при обликовању и успостављању реда у нашем животу. То можете приметити ако размотрите ваш или живот неког ко је вама близак.
5. Једна студија са Станфорд универзитета показује да је музика најраспрострањенији стимуланс који изазива узбуђење код људи (96 одсто у ствари каже да осете „језу” док слушају музику). Можете ли да се сетите тренутака када је у вама музика побуђивала оваква стања? Коју бисте емоцију повезали са тим узбуђењем? Романтична љубав? Моћ? Религиозно страхопоштовање? Похота? Побуна?
6. Да ли се сексуалне поруке рок звезда које смо навели саображавају претходно наведеним хришћанским стандардима?
7. Колико можете навести рок група које подржавају хришћанске идеале када је у питању сексуално понашање? Колико њих можете именовати које то не чине? Шта вам то говори?
8. Како бисте окарактерисали ваш садашњи став према музици?
9. Прочитајте посланицу Галатима 5, 19–20 и уочите седамнаест карактеристика које обележавају дела телесна. Погледајте вашу музичку колекцију и преиспитајте ваше омиљене песме. Да ли су неке од седамнаест карактеристика поменуте у вашој музици? Од карактеристика које пронађете у вашој музици, идентификујте оне са којима сте се упустили у личну борбу. На пример, ако је сексуална пожуда нешто што сте чули док сте слушали музику а ви сте се такође у то лично укључили, препознајте то. Будите искрени.
10. Примените Еванђеље по Матеју 5, 28; 15, 8–20 и Еванђеље по Луки 6, 45 на ваше сопствене навике гледања рок видео-касета.
Може ли рок музика да утиче на насилно понашање?

2. јула 1991, „Guns n’ Roses” су одржали концерт у Сент Луису. Концерт се завршио правим метежом: 2.500 веома љутитих обожавалаца повредило је преко 60 особа. Часопис „Rolling Stone” извештава да „су посетиоци концерта наставили да бесне, да бацају флаше, да ломе седишта, да ломе украсно грмље, да пале ватре... По речима једног учесника морала је уследити интервенција полиције”. Нажалост, ово је само један пример насиља које квари рок концерте – насиља које се често завршавало смрћу, као што се десило на концерту „Стоунса” у Алтамонту 1969.
На албуму „Hell Awaits” (Пакао чека) бенд „Slayer” (што у преводу значи „Кољач” – прим. прев.) у једној од песама каже: „Нема очигледног мотива. Једноставно убијај и убијај. Преживи мојe бруталне ударце. Прогонићу те до краја."
Бенд „Rigor Mortis” у песми „Bodily Dismemberment” („Касапљење тела”) узвикује: „Нема потребе да бринеш, кујо. Само ти лези и опусти се. Када достигнеш свој врхунац, ја ћу узети своју секиру. Са пет лаганих резова, бићеш у шест слатких комада. Телесно комадање како страст расте."
Маскота групе „Iron Maiden” је „Eddy”, мртав човек који убија са великим одушевљењем. Сатаниста и брутални убица Ричард Рамирез („The Night Stalker”) изјавио је да је песма групе AC/DC „Night Prowler” (Ноћно вребало) постала део његове мотивације да убије 30 људи. Рекао је да му је песма пружила надахнуће. „Night Prowler” садржи стих: „Неће те нико упозорити, нико неће викнути: „Напад!", и не можеш осетити челик док ти се не зарије у леђа. Ја сам твоје ноћно вребало."
Једно истраживање је открило да је међу омиљеним песмама седамсто хеви метал фанова 50 одсто било о убијању, 35,2 одсто о садизму и 7,4 одсто о самоубиству. Шила Дејвис, професор стихотворства на Њујорк универзитету, комантарише да је „боље да обратимо озбиљну пажњу на садржаје поп песама и да не процењујемо само шта текстови говоре друштву већ, што је важније, шта му могу учинити."
Национални савез цркава издао је сличну студију која потврђује да смо најагресивнија нација на свету и наводи „директну узрочну везу између насиља у медијима и агресивног понашања у друштву." Часопис „Time” и националне анкете извештавају да две трећине Американаца окривљује текстове који величају секс, насиље и окултизам за пораст агресије код тинејџера и сматра да треба увести неке регуле. Две трећине одраслих Американаца брине што су текстови рок музике сувише сексуално експлицитни, или што величају насиље и окултизам, а 75 одсто се слаже да треба да постоји систем упозорења, док 80 одсто жели да се текст песме види на омоту плоче. Према доктору Полу Кингу, професору дечије психологије и психологије адолесцената, „59,1 одсто (адолесцената) је признало да је првенствено због наркотичке зависности изабрало хеви-метал као своју музику. Поред тога, 74,4 одсто укључено је у насиље 49,8 одсто у крађу и 71,9 у сексуалну активности”.
Нажалост, насиље може такође бити усмерено према самом себи и неки рок музичари изражавају ту поруку директно или индиректно. На пример, песма Ози Озборна „Suicide Solution” (Самоубиство као решење) заговара самоубиство („Самоубиство је једини излаз..."). У песми „Самоубиство је алтернатива” („Suicide is an Alternative”) група „Suicidal Tendencies” (Самоубилачке склоности) каже: „Уморан од живота – он исцрпљује | болестан и преморен – нико не мари | сит самог себе – не желим да живим | сит живота – умрећу | самоубиство је алтернатива."
Бенд „Metallica” у својој песми „Fade to Black” каже: „Изгубио сам вољу да живим, једноставно немам више шта да дам; нема више ничег за мене, потребан ми је крај да ме ослободи."
Др Hannelore Wass, образовни психолог и стручњак за танатологију, у једној својој студији назначава да само 17 одсто адолесцената слуша музику са деструктивним темама, а када су у питању малолетни делинквенти та цифра се увећава на преко 40 одсто.
Затим, када су упитали да ли рок песме о самоубиству или смртоносном насиљу могу довести до самоубиства или убиства код депресивне или омладине са проблемима, 40 одсто испитаника одговорило је „да” и 25 одсто обожавалаца хеви-метала се сложило. Типични коментари су били: „Видео сам да се то догодило једном школском другу/пријатељу, песма их је можда гурнула преко ивице." „Када чују своје мисли наглас изговорене, то може да их подстакне да учине то; песма уноси осећање у човека." „Песме и речи су моћне; нарочито ако песму изводи бенд или певач кога обожавају." Др Wass закључује: „За сада бих истакао као најважније да родитељи прате шта њихова деца слушају."
Овакве студије навеле су Национално удружење за образовање да закључи да многа самоубиства, којих је 6.000 годишње (мисли се на тинејџере), могу бити повезана са депресијом појачаном нихилистичким и фаталистичким текстовима песама. Др Мортон Курленд, психијатар из Палм Спрингса чији је пацијент, Џон Меколун, извршио самоубиство након слушања плоче Ози Озборна, каже: „Садомазохизам, крв и насиље доносе много долара произвођачима рок видеа, али такве ствари могу гурнути дете (које емоционално пати) преко ивице." На несрећу, данас милиони тинејџера емоционално пате.
Теме отуђености, нихилизма и деструкције које се провлаче кроз рок музику су често само одраз живота самих рок музичара. На пример, биографија групе „Пинк Флојд”, „Saucerful of Secrets”, коју су написали двојица бивших фронтмена групе, даје живе примере личне трагедије која може задесити животе оних који славе изгредништво.
Schwartz и Empey износе: „У разговору са неким музичарима укљученим у сатанизам, као и појединцима које су они консултовали – истраживачима, психолозима и лекарима – образац постаје јасан. Попут многих других који су изабрали сатанизам уместо хришћанства, они имају жељу за непосредним задовољењем и самоостварењем. 'Новац. Контрола. Моћ. Они желе фантазију да су у стању да живе посебан живот са пуно богатства', рекао је један психолог чија пракса укључује нека од највећих имена рок бизниса. 'И вољни су да умру млади да то отплате. Они сматрају да могу имати све одустајањем од живота тако рано...' Стварност ових реченица је очигледна када читате посмртнице рок звезда. Многи су умрли од алкохолизма, дроге или у несрећама које су последица утицаја било дрога било алкохола."
Чак и називи неких бендова хеви-метал музике, правца „метал смрти” („Death metal”), сугеришу глорификовање смрти и насиља: „Блажена смрт”, „Мртвозорник”, „Деструкција”, „Жезлоноше”, „Труло тело”, „Жртва”, „Насиље”.
У својој књизи „Лудило хеви-метала”, Дејв Харт пише:
„На концерте доносе лобање и скелете као атракцију, такође симулирају бичевање, бодење ножем и одрубљивање главе. Неки чак пију крв или глођу неколико језивих костију. Неке групе уносе окултне, сатанске или магијске ритуале... Ово је мрачна, срдита музика. Усмерена је на смрт и насиље и изражава љубав према крви... У многим случајевима, група пројектује поруку да нема промена, наде ни будућности. Све што могу да учине је да замахну песницом у празан ваздух. Живи брзо и умри млад и отиђи у блеску славе."

„Часопис Америчког удружења лекара” је закључио: „Насилан и сексуални садржај (рок) видео-слика узнемиравајући је за многе. У једној анализи садржаја 200 видео-спотова насиље се догодило у 57 одсто примера, а сексуални призори у 75 одсто. Од видео снимака који су садржавали насилне сцене, 81 одсто је такође садржавало сексуалне референце. Половина жена је била обучена провокативно. Друга једна студија показала је да је 59,7 одсто насумице одабраних примерака рок песама имало сексуалне теме, а 53,2 одсто теме насиља... Проучавање ефеката ТВ насиља може се такође применити на музичке видео-снимке. Ове студије изричито сугеришу, али не потврђују, да постоји узрочна повезаност између насиља на ТВ програму и последичног агресивног понашања. Гербнер и његови сарадници сматрају да насиље на ТВ такође може имати суптилан утицај на друштвене односе."
Часопис лекарског удружења у свом чланку даље наводи да је „неколико убистава доведено у везу са очараношћу хеви метал музиком," и да је „још једна студија о понашању открила да су музичке видео-траке на којима има насиља подстицале посматраче на насилно понашање одмах након гледања траке." Могу се навести и друга истраживања.
Чланак изражава жаљење што се младима све више шаљу поруке преко рок музике, које су уткане у текстове песама, које подразумевају насиље и порнографију. Албум Скида Роуа, „Slave to the grind” („Роб једноличности”), карактеристичан је по насловима као што су „Психо-љубав”, „Закон против нарушавања јавног реда” (Riot Act), и „Извади... ван”. У „Riot Act” школа је оптужена да је затвор („Нисам желео ваше образовање јер је то само гомила /.../"). Чак „Rolling Stone” (август 1991) помиње да је „злочести садржај” песме „Get the... Out”, „нити мање, нити више, од безразложног групног оргијања, јевтин мачо захват на жени која је употребљена, а онда злоупотребљена само да би задовољила... похоту и его (мушкарца)".
Магазин „Time” недавно је запазио да „постоји призвук отрова и јеткости у скоро свакој области модерне америчке поп културе и више није могуће игнорисати шта се догађа."
Упоредите Божја мерила љубави и утицај рока на насиље. Свето писмо нас поучава да не величамо насиље било које врсте, било да је то самоубиство или садомазохизам. Треба да живимо у миру и складу једни са другима. Упозорени смо: Старајмо се, дакле, за оно што доприноси миру, и узајамном напретку (Рим 14, 19). Сам Исус Христос је учио: Блажени миротворци (Мт 5, 9). Каже нам се: „Клони се од зла и чини добро, тражи мира и иди за њим” (Пс 34, 14).
Бог нас је позвао на мир (1 Кор 7, 15). Сам Господ није Бог пометње, већ мира (1 Кор 14, 33). Плод Духа је мир (Гал 5, 22) и ми треба да пустимо да мир Христов влада у нашим срцима (Кол 3, 15); ми треба да живимо у узајамном миру (1 Сол 5, 13), и да имамо мир са свим људима (Јев 12, 14).
Са друге стране, „Господ испитује праведника и безбожника; а који љуби неправду, мрзи душу своју” (Пс 10, 5). „Немој завидјети насилнику, ни изабрати којега пута његова. Јер је мрзак Господу зликовац а у праведних је тајна Његова” (Прич 13, 31–32). „Благослови су над главом праведнику, а уста безбожничка покрива насиље” (Прич 10, 6). „Насилник мами друга својега и заводи га на пут који није добар” (Прич 16, 29).
Апостол Павле поучава нас у посланици Ефесцима:
Никаква рђава ријеч да не излази из уста ваших, него само добра за изграђивање онога што је потребно, да донесе благодат онима који слушају. И не жалостите Светога Духа Божијега, којим сте запечаћени за дан избављења. Свака горчина и гњев и љутина и вика и хула са сваком злобом, нека су далеко од вас. А будите међу собом благи, милостиви, праштајући један другоме, као што је и Бог у Христу опростио вама. Угледајте се, дакле, на Бога као дјеца вољена. И живите у љубави као што је и Христос нас љубио и предао себе за нас као принос и жртву Богу на пријатни мирис. (Еф 4, 29–32; 5, 1–2).
Апостол даље говори да свако треба да се моли и посредује „да тих и миран живот поживимо у свакој побожности и честитости. Јер је ово добро и угодно пред Спаситељем нашим Богом” (1 Тим 2, 2–3). Очито је да нико не може порицати да профаност, вулгарност и насиље у модерној рок музици не спадају у вољу Божју када је у питању човечанство.
Ствари за размишљање

1. Да ли сматрате да су поруке рок музике, поруке насиља, смрти и самоубиства, потребне да би свет био боље место за живот?
2. Ако знамо моћ музике, који би ефекат могао бити, кад су у питању текстови песама који заговарају самоубиство, на осетљиву особу која је у депресији?
Дроге и сексуалност

Далеке 1969, часопис „Time” (26. септембар) je прокоментарисао: „Рок музичари користе дрогу често и отворено и њихови текстови се умногоме односе на дроге." Песме каква је „Хероин” групе „Velvet Underground (Сомотско подземље) доста су охрабривале младе људе да експериментишу са дрогом, неретко са трагичним последицама.
Исте године (3. октобар) часопис „Life” доноси коментар Џимија Хендрикса, чија је основна филозофија била необуздано коришћење дрога и секса: „Људе можемо хипнотисати помоћу музике и када их доведемо до њихове најслабије тачке, у подсвест можемо сместити оно што МИ желимо да кажемо."
Али многе чувене рок звезде платиле су цену због злоупотреба дроге. Међу мртвима су Брајан Џонс из „Rolling Stones-а”, Сид Вишис из „Sex Pistols-а”, Денис Вилсон из „Beach Boys-a”, Џими Хендрикс, Џим Морисон из „Doors-a”, Елвис Присли, Џенис Џоплин, Бон Скот из „AC/DC-ja”, Френки Лајмон, и многи други. На дан када је ово књижица завршена водећи певач групе, „Temptation” Дејвид Руфин, умро је од претеране дозе кокаина. Али, упркос овоме, дрога још увек има значајну улогу у рок музици и изгледа да ово има штетне последице на многе који је слушају.
На пример, једна студија у „Post Graduate Medicine” закључила је да „подаци показују да рок музика протежира и подржава употребу дроге, промискуитетно сексуално понашање и насиље”.
Лична и друштвена трагедија савремене злоупотребе дрога је просто незамислива – па ипак рок музика наставља да велича употребу дроге. Може се доказати да је рок музика одговорна за савремену нарко-епидемију. Као и у области сексуалности, рок музичари одбијају да преузму одговорност за то. Стивен Тајлер из „Aerosmith-а” је у „Sober times” (октобар 1988) рекао: „Осморо од десеторо је користи кад је рок у питању. То иде с тим”. У ствари, може се изјавити да рок музика мора преузети огроман део одговорности за модерну епидемију дрогирања.
Свето писмо нам вели да не дозволимо да нама влада било шта осим Духа Светог Божијег. Бог жели да људи буду под Његовом заштитом, љубављу и утицајем, а не под утицајем дрога које их могу озледити физички, душевно или духовно. Дакле, пазите добро како живите, не као немудри, него као мудри... и не опијајте се вином у чему је разврат, него се испуњавајте Духом (Еф 5, 15–18).
Даље, Свето писмо нам говори да живимо „благоразумно” у свету. Како се може оправдати употреба хероина, кокаина, LSD-ја и других психоделика или марихуане или злоуптореба алкохола, амфетамина, а да се живи разумно?
Него гостољубив, доброљубив, мудар, праведан, побожан, уздржљив ... Старци да буду трезвени, скромни, мудри, здрави у вјери, у љубави, у трпљењу... Која нас учи да се одречемо безбожности и земаљских пожуда, и да поживимо разборито, праведно и побожно у садашњем вијеку. Истинита је ова ријеч, и хоћу да то потврђујеш, како би се они који повјероваше Богу старали да предњаче у добрим дјелима. Ово је људима добро и корисно . (Титу 1, 8; 2, 2, 12; 3, 8).
Свети Павле пита: Или не знате да је тијело ваше храм Светога Духа који је у вама, којега имате од Бога и нисте своји? Јер сте купљени скупо. Прославите, дакле, Бога тијелом својим и духом својим јер су Божији (1 Кор 6, 19–20). Бог нас подсећа да водимо рачуна о нашем телу (Еф 5, 28–30). Свето писмо се не слаже са употребом дрога која је незаконита и штетна.
Ствари за размишљање

1. Џон Кејл, сећајући се својих дана са групом „Velvet Underground” илустровао је њихову филозофију следећим речима: „Дајте људима јаке дроге. Дајте им дроге које желе. Дајте им хероин." И поред тога што друштво води „рат против дрога” и што су многе рок звезде умрле од претеране дозе, зашто, по вашем мишљењу, рок звезде и даље узимају дрогу?
2. Ако уметност одражава културу, шта рок музика каже о америчкој култури?
А „добре” рок групе?

Шта је са тзв. добрим рок групама као што су „Hammer”, „Vanilla Ice”, „New Kids on the Block” и друге? Док је њихово одбијање дрога похвално, они често подржавају хедонистичку философију рокенрола. За ове групе се претпоставља да су добри, уредно подшишани забављачи, али да ли се њихови идеали могу успешно одбранити када се упореде са хришћанским? Они стално покушавају да поправе имиџ савремене рок музике; ипак, постоје друге поруке осим оне: „Реци не дрогама”.
Hammer је талентовани уметник и играч и са снажним религиозним залеђем; каже да је некада размишљао да иде у свештенике. Али порука која се преноси на неким од његових видео-снимака је да сексуални промискуитет није погрешан; само је погрешан када ниси „довољно стар” да то чиниш.
„Vanilla Ice” је такође против употребе дрога. Он не користи вулгаран језик (на сцени) и он је извођач који изазива поштовање веће него многи други. Ипак, штетне сексуалне алузије остају. Та врста сексуалности једноставно није оно што би млади хришћани требало да следе.
„New Kids on the Block” делују веома уредно. Они не користе дроге, али они, такође, имају другачији сексуални „имиџ” од оног који је Бог дао. Многе хришћанске мајке прате своју децу да виде њихове концерте на којима хиљаде девојчица предтинејџерског узраста пада у занос и вришти на сексуалне алузије и покрете чланова бенда. Да ли те мајке мисле да је такво понашање „побожно”?
Ми стављамо под знак питања поруке које преносе ове „добре” групе. Свето писмо каже: А блуд и свака нечистота и лакомство да се и не спомиње међу вама (Еф 5, 3).
Сви хришћани треба да се запитају какав утицај ове групе имају на осетљиве тинејџере. Шта такве групе говоре младим људима о њиховој сексуалности? Да ли их индоктринирају световном филозофијом секса? Да ли ове групе својим сексуалним алузијама помажу младима да кажу „не!" необавезној сексуалној култури? Или да ли ове групе сламају отпор младих људи према хришћанском учењу о моралу? Обзиром на СИДУ и 51 другу болест која се преноси сексуалним контактом, а све више бујају, сматрате ли да су „добре” рок групе одговорне у мери у којој би требало да буду?
Да би одговорили на ово важно питање, осврнућемо се на процену групе „New Kids on the Block” Ерика Холмбсрга.
New Kids on the Block?

„New Kids on the В1оск” (NКОТВ) је веома омиљена група која се састоји од пет младих певача. Њихов менаџер их је свесно и намерно лансирао као „добар” бенд – алтернативу нападним екцесима регуларних рокенрол бендова. Они критикују дрогу, исповедају веру у Бога, певају о љубави и живе са својим народом.
Шта би могло бити погрешно са NКОТВ? Па, то можемо питати њиховог оснивача, писца песама, „светиљку”, продуцента–импресарија Мориса Стара. Као што је рекао једном новинарском извештачу: „Морам да изађем из свега овог... бавићу се духовном музиком. Морам да спасем своју и душе других. У том правцу идем и када се нађем на том другом терену не желим више да се враћам на овај." Зашто он жели да побегне са „New Kids” сцене да би спасао своју душу и душе других људи? Можда иза спољњег сјаја маркетиншког типа који окружује ове момке налазите исту исцрпљену формулу која је створила сваку Rock n’ Roll звезду – секс, фантазирање, емоционално завођење? Сувише грубо? Размотрите ово:
1. „Spin magazin” излаже следеће: „Покрети, изузимајући Joey-a (чије очите кретње, очита увијања, сугеришу да он или узима за озбиљно предност свог статуса као секс симбола или је једноставно сувише наиван да би ставио под знак питања свог кореографа), састоје се од стандардних кретњи шоу-бизниса..."
2. Један хришћански писац осврнуо се на њихов концерт: „Тренутак највећег узнемирења настао је током песме 'She’s my Cover Girl', која почиње са: 'Устајем ујутру и видим твоје лице. | Изгледаш тако добро, све је на свом месту. | Знаш ли да никада не бих могао да те повредим? | Зар нећеш остати овде и бити моја нсвеста?' (тек наговештај, он спава са њом, али још нису венчани). Током ове сексуалне алузије, мала девојчица (која изгледа није имала више од шест година) дала је певачу ружу. Био је то нежан тренутак, брзо упрљан премештањем на другу страну бине где је певач узвикнуо: 'Ја само желим да будем са вама – овако...!' и онда је два пута замахнуо снажно карлицом. Девојке су завриштале. Сви из групе махали су својим задњицама публици која се састојала од тинејџера и деце. Девојке су поново завриштале. Певач је скинуо своју мајицу. И девојке су опет вриштале."
3. Дони Волберг, незванични вођа групе, појављује се у августовском броју часописа „People” носећи у носу алку (минђушу), а на јакни мртвачку главу. На њиховом популарном видеу „Step by Step” (Корак по корак) он је носио мајицу на којој је била група „Public Enemy” (Јавни непријатељ). „Public Enemy” је реп група чувена по свом заговарању милитантне, расистичке религије црних муслимана. Према тексту у „New York Times-у” (март 1991) Волберга је ухапсила полиција због подметања ватре. „People Weekly” (септембар 1991) извештава о његовом нападу на авионског путника Бенџамина Датнера, износећи да су још два члана групе била укључена у физички напад. Можда овакви инциденти треба да нас наведу на питање да ли је NKOTB примерена хришћанска група како то изјављују хиљаде младих девојака.
Да ли се концерти ове групе приближавају личности Исуса Христа? Да ли су родитељи тако наивни да мисле да је то по Божијем реду да један певач сугестивно замахује карлицом њиховим узаврелим ћеркама? И да ли је могуће веровати у „свемоћног Творца” и бити лукав? Можемо ли подржавати наше ћерке тинејџерке, и чак још и млађе, да буду луде за дечацима, да им дозволимо да буду разуздане у свету који кипти од необуздане сексуалне енергије и који је готов да експлодира, а онда да очекујемо да буду девице? Данас, пет или шест од десет девојака су сексуално активне пре завршетка средње школе. Треба ли да будемо изненађени?
Ствари за размишљање

1. Рок историчари, Seay и Neely коментарисали су у својој књизи „Степенице ка небу”: „Rock n’ Roll, најмоћнија музика коју је свет икада спознао, има за много шта да одговара... то је злочин против уметности и човечности, духа и себе. Али за оне који воле ту музику... моћ рока је нека врста религиозне мистерије сама по себи. Она наводи људе да се заиста осећају лоше и заиста добро. Износи на видело неке од наших најплеменитијих и најподлијих импулса... На неки начин то је и дивно и страшно, ми (од рока) примамо и благослове и проклетства." Процени овај коментар и примени га на „добре” рок групе.
2. У књизи „Скривена моћ музике” Дејвид Тејм каже: „Свакако да оно по чему се одређује тачна природа било којег музичког дела јесте ментално и емоционално стање композитора и/или извођача. Бит овог стања је оно што улази у нас, тежећи да обликује нашу сопствену свесност у сагласности са собом. Кроз музику публика упија делове свести музичара." Да ли се слажете са овом тврдњом? Како се може применити на „добар рок”?
3. Да ли родитељи треба да подржавају своју децу да слушају „добар рок” који заговара апстиненцију од дрога ако исте те групе крше Божији благослов везан за чедност? У добу када секс све више осакаћује и убија могу ли „чист” рок или „добар” („безбедан”) рок бити нешто више од илузије? (Види: 1 Јн 1, 5–7; 2, 4–6; 15, 17; Рим. 13, 14; 2 Тим 2, 22; Кол 2, 8–10.)
Где нас рок музика води?

Извесне групе су непрестано на оштрици ножа. Оне се не сматрају водећим бендовима, али могу указати где рок музика или неки њени делови иду због тога што се многе водеће групе обраћају њима за нове идеје.
Осврнућемо се на три нове рок групе које ће нам показати где рок може да води. То су: „Jane’s Addiction”, „Gwar” и „Glen Danzing”.
Шта можемо очекивати да видимо у будућности? „Jane’s Addiction” је један анархистички бенд чија је какофона музика изобличила хеви-метал у још мучнији и депресивнији звук. На позорници излажу слике сантеријске магије (вудуа) а такође су признали да се „петљају са иглама и тешким дрогама”. И њихов рад и концерти (њихов албум бестселер се зове „Nothing Shocking”) подсећају на ранију изјаву групе „Sex Pistols”: „Ми нисмо у музици; ми смо у хаосу." Специјално музичко издање часописа „Details for Men” (јули 1991) описује концерт групе „Jane’s Addiction” на Madison Square Garden-у. Насред позорнице која је застрта магијским вуду сликама, Madison Square је преплављен масом јадне младежи: „металци”, хип-хопери, мртвачке главе и рокери смрти, у пролазу међу седиштима се игра уз непрестано сударање, мокре између седишта. Дошли су да виде одметничку харизму...  Певач Пери Фарел виче: „Не можете имати друштво док то друштво није потпуно бестидно” и тврди да дрога може бити корисна и да је неопходна.
Часопис „Spin” описује концерте „Gwar-a” данас овим речима: „Шоу 'Gwar-a' уживо је попут Kiss Sensurround... На концерту човек може очекивати да види: Одерозов мозак експлодира, сексекуција, на публику се баца течност (крв робова, сперма, мозак, бљувотина, итд.)."
На пример, док су на позорници, чланови бенда „Gwar” секли су имитацију људске главе и пуштали млазеве лажне крви по публици. Чланови бенда мажу своја лица крвљу као и читаво тело и чак је пију. Они изводе животињу на позорницу и ваде јој утробу. Њеном се крвљу мажу по читавом телу и црева мотају себи око врата.
Елтон Џон је једном прокоментарисао да треба дозволити све врсте сексуалних слобода и подржавати их, али „ту изузима козе”. „Gwar” можда не; они симулирају сексуални чин са козом на сцени.
Часопис „Spin” прогласио је Глена Данцига за једну од највећих рок звезда у будућности. Данциг је обећао да ће шокирати оне који мисле да су све видели и да их ништа не може шокирати.
Према „Spin-у” (јануар, 1991) Данциг је „оличење и претходне славе рока и обећање будуће славе." Ипак, у песмама какве су „Да ли сам демон”, „Мајка” и другим, он велича окултни ритуал и сатанистичко жртвовање, насиље и духовни неред. У једном богохулном споту нека жена је у подножју крста, гледа нагоре и види не Исуса већ графички приказ ђавола – раширених руку – како виси на крсту. Непосредан утисак који ова моћна слика оставља је или да је Исус заиста био ђаво (Боже, опрости!) или да је симбол крста сатански.
Апостол Павле као да је писао о року када је рекао:
Али ово знај да ће у посљедње дане настати тешка времена. Јер ће људи бити самољубиви, среброљубиви, хвалисави, гордељиви, хулници, непослушни родитељима, неблагодарни, непобожни, безосећајни, непомирљиви, клеветници, неуздржљиви, сурови, недоброљубиви, издајници, напрасити, надувени, више сластољубиви него богољубиви. Који имају изглед побожности, а силе њезине су се одрекли. И клони се ових. Јер су од ових они који се увлаче у куће и заводе жене које су натоварене гријесима и вођене различитим пожудама. (2 Тим 3, 1–6)
Многе нове групе залажу се за побуну против устаљених традиционалних вредности и хришћанског морала. Колико бунтовници могу постати будући рок музичари?
Историјски, бунт је био део рока колико и секс и дрога. Од свог почетка рок музика је поспешивала побуну и против родитеља и против друштва.
У једном од првих интервјуа у часопису „Rolling Stone”, David Crosby из „Crosby, Stills & Nash” прокоментарисао је: „Сматрам да је једина ствар коју треба обавити – украсти им њихову децу... Када то кажем, не мислим на киднаповање. Говорим о промени њиховог вредносног система, који их удаљује од њихових родитеља веома ефикасно."
Паул Кантер из „Jefferson Starship” признаје: „Наша музика је смишљена да би продубила јаз међу генерацијама, да отуђи децу од њихових родитеља...".
Мик Џегер из „Rolling Stones-a” примећује, „Не постоји таква ствар као што је безбедна, породично оријентисана рокенрол песма."
Џон из „Bon Jovi” изјављује: „Желео сам да се буним против свега и свачега и догодило се да сам то могао да чиним свирајући рокенрол у бенду."
John Cougar открива: „Псујем зато што знам да то није друштвено прихватљива ствар. Мрзим да ми се каже: 'Овако треба да се ионашаш ту и ту.' Због тога мрзим школе, владе и цркве."
Nikki Sixx из Motley Crue коментарише:
„Ми никада не крећемо са тим да будемо нечији узор. Али пошто смо то постали, ми покушавамо да нашим обожаваоцима пружимо нешто у шта ће веровати. На другом албуму рекли смо им да 'вичу на ђавола'. Много људи... мисли да је песма о сатани. То није истина. То је супротстављање ауторитету, било да су то ваши родитељи, ваши наставници или шеф. То је прилично добар савет, сматрам. Али, сигуран сам да сваки родитељ који песму чује, сматраће да је то издаја."
Gene Simmons из групе „Kiss” каже: „Опстанак је тесно повезан са вером у себе. Људи ће вам рећи да нећете успети. Могу сви заједно да се носе... Знате, нису вам потребни људи око вас; ту мислим и на родитеље. Ако вас људи не подржавају, онда су ваши непријатељи. Ослободите се ових пијавица и следите своје снове."
Али овакве изјаве су дијаметрално супротне ономе што Бог каже. Пета заповест учи: „Поштуј оца свога и мајку своју..." (Изл 20, 12). Нови завет учи: „Дјецо, слушајте своје родитеље у Господу, јер је ово праведно. Поштуј оца својега и матер; ово је прва заповијест са обећањем: Да ти добро буде, и да дуго поживиш на земљи” (Еф 6, 1–3).
У Светом писму читамо: „Напомињи им да буду покорни и послушни поглаварствима и властима, спремни за свако добро дјело; никога да не руже, да се не свађају, да буду благи, да показују сваку кротост према свима људима " (Тит 3, 1–2).
Коначно, рок се све више окреће окултном, сугеришући да ће се у будућности све више стимулисати измењена стања свссти, контакт са духовима и друга окултна упражњавања кроз музику. О томе читајте даље.
Ствари за размишљање

1. Где рок иде и зашто? Размотрите следећи аргумент: „Музика ће наставити да развија, одражава и мења своју културу. Како иде култура, тако иде музика. Ми смо већ отишли од 'вина, жена и песме' ка 'дрогама, сексу и рокенролу'." Ако је ово истина, где је онда рок упућен у будућности? Џим Морисон је рекао: „Заинтересован сам за све што се тиче револта, нереда, хаоса..." Прочитај Рим. 13, 1–2.
2. Социолог Алан Блум коментарише: „Резултат (утицај рока) није ништа мање него губитак контроле родитеља над својом децом у смислу моралног образовања у време када се тиме нико озбиљно не бави”. Да ли сматрате да је ово истина? Зашто? Које су импликације?
3. „Рок је веома велики бизнис, већи него филм, већи него професионални спортови, већи него телевизија и ово доприноси угледу музичког бизниса." Да ли треба новац и богатство да буду одреднице угледа? Треба ли парајлијама да се завиди? (Види Прич 11, 28; 28, 6; 20; Мт. 19, 23; Лк. 6, 24; 12, 21; 2 Кор 6, 10).
4. Да ли сматрате да ће се будуће генерације осврнути са поштовањем на данашњу рок музику? Зашто?
Како рок музика одбацује хришћанска веровања?

Рок музика скоро отворено одбацује хришћанска веровања. На пример, текст као што је „Рокенрол Вавилон” је исто толико депримирајући као када се чита „Холивудски Вавилон”; антихришћанска природа ових субкултура је сасвим јасно изложена.
Рок култура је често отворено изражавала аверзију према хришћанској вери почев од Џима Морисона из „Дорса” који заједљиво и вриштећи изражава мржњу према хришћанској молитви („Поднеси молбу Господу са молитвом”) до Скида Роуа: „Живи песак Исус” („Јесмо ли спашени речима копилади светаца?"). Још један пример за ово је „The Oath” (Заклетва) коју изводи група „King Diamonds”: „Jа поричем Исуса Христа, обмањивача, и презирем хришћанску веру."
Још један пример је „Possessed” („Опседнут”) у извођењу групе „Venom” која каже: „Опседнут сам свим што је зло. Смрт вашег Бога ја захтевам. Ја... седим са десне стране господара сатане," и: „Ја пијем избљувак, водим љубав са проститутком на умору, сатана је мој господар прави! Живео! Хвала мом несветом домаћину."
Леон Расел сматра да је „организовано хришћанство нанело више штете него иједна друга сила коју могу замислити на свету” и предлаже да га замени религија рокенрола. У једном интервјуу у „Spin-у”, Sinead O’Connor истиче: „Огромна је заблуда учити децу да Бог није у њима. Тај Бог је загађење... Да је Бог већи од њих. Да је Бог изван њих. То је лаж. То проузрокује испразност деце."
У Химни 43 група Џетро Тал преноси ову поруку: „Ми смо наши сопствени спасиоци, и ако Исус спасава, онда му је боље да спасе Себе." Ozzy Osbourne каже: „Ја нисам наново рођени хришћанин. Ја сам наново рођени Хитлер."
Године 1966. Џон Ленон се хвалио да хришћанство пролази и да су „Битлси” популарнији од Исуса. У својој књизи A Spaniard in the Works, он је дао приказ Христа кога је именовао „фашистом”.
Да ли је стварно изненађујуће да рок музика, која често у себе укључује дрогу, секс, нихилизам, аморалност и побуну, у својим текстовима себе отворено супротставља Богу, Његовом Сину и Јеванђељу? Али по коју цену? Размотрите следеће.
Ми се никада не можемо „ослободити” Господа Исуса Христа. Господ Исус је стварна личност која је живела у историји, био је распет и васкрсао из мртвих. Да је он Бог у људском телу, посведочено нам је вековима.
Христос је такође рекао да ће на крају свако од нас положити рачун једино Њему и да ће нас сматрати одговорним за оно што смо учинили са животом који нам је Он дао. Нарочито, да ли смо веровали у Њега, да ли смо га примили са вером – да ли смо му били послушни или непослушни кроз наше изборе и дела?
Свака личност која је икада живела мораће да стане пред Њега на крају времена и положи рачун за свој живот. „Јер Отац не суди никоме, него је сав суд дао Сину” (Јн 5, 22). „А када дође Син Човјечији у слави својој и сви свети анђели са њим, тада ће сјести на пријесто славе своје. И сабраће се пред њим сви народи, и разлучиће их једне од других као пастир што разлучује овце од јаради. И поставиће овце с десне стране себи, а јарад с лијеве... И ови ће отићи у муку вјечну, а праведници у живот вјечни." (Мт 25, 31–33; 46).
Да ли знате да ваша вечна судбина зависи од тога односа са Христом?
Постоји разлика између оних који Христом живе и оних који живе као да Христа нема или као да нам Он није потребан. Разлика у начину живота по нашој грешној природи и начина живота по Духу Божијем може се видети у овом одломку из Библије:
А позната су дјела тијела, која су: прељуба, блуд, нечистота бесрамност, идолопоклонство, чарање, непријатељства, свађе, пакости, гњев, пркоси, раздори, јереси, зависти, убиства, пијанства, раскалашности, и слично овима за која вам унапријед казујем, као што сам и раније говорио, да они који тако нешто чине неће наслиједити Царства Божијега. А плод Духа јесте: љубав, радост, мир, дуготрпљење, благост, доброта, вјера, кротост, уздржање. За такве нема закона. (Гал 5, 19–23)
Ствари за размишљање

1. У „Књизи о правом Френку Запи” (1989. стр. 259), Френк Запа је рекао: „Мој најбољи савет сваком ко жели да подигне срећно, ментално здраво дете је: држите га што је даље могуће од цркве."
Ако једна особа слуша и гледа снимке и поруке рок музике 25 до 35 сати седмично, а мало или нимало не познаје хришћанство, која ће филозофија имати већег утицаја на ту особу? Коју ће коначно прихватити? Која ће обликовати изборе те особе? Коју ће научити да воли и подржава? Да сада ово сведемо на лични ниво: којој се филозофији ви сада излажете?
2. Божија реч нам каже да се не саображавамо вредностима и философији овог света. „И не саображавајте се овоме вијеку, него се преображавајте обновљењем ума свога” (Рим 12, 2). У причама Соломоновим каже нам се да изнад свега чувамо срце наше, јер из њега излази живот (Прич 4, 23). Речено нам је да не дозволимо злој ствари да дође пред наше очи (Пс 101, 3). Већ: „Што год је истинито, што год је поштено, што год је праведно, што год је чисто, што год је достојно љубави, што год је на добру гласу, било која врлина, било што похвале достојно, то мислите” (Флп 4, 8). Даље нам се каже: „Мислите о ономе што је горе, а не што је на земљи” (Кол 3, 2). У светлости ових и многих других светих речи из Писма, како може један хришћанин бити уроњен у рок музику, гледајући моћне слике зла и поруке таме које та музика преноси, из дана у дан, а да не мисли да вређа и да је непослушан свом Господу?
3. Један обожавалац групе „Slayer” прокоментарисао је: „Ја мрзим вашег Бога, Исуса Христа. Сатана је мој господар. Ја жртвујем животиње за њега. Мој бог је 'Слејер'. У речи њихове музике верујем." („Spin”, мај 1989). Ако нисте хришћанин, рок музика можда изражава управо оно што желите, укључујући секс, дрогу, експериментисање са окултним и слободу за побуну. Али имајте на уму да је понашање које велича рок музика проузроковало пропаст много више живота него што се може замислити. Размислите колико људи је почело да узима дрогу јер рок музика фаворизује такво понашање! Колико је људи добило полне болести као резултат живљења по порукама рок музике које се односе на сексуални промискуитет? Вероватно милиони.
Нико нека се не обмањује – вредности које човек усвоји или ће благословити његов живот или ће му донети коб. Свети Павле каже: „Не варајте се, Бог се не да обмањивати; јер што човјек посије оно ће и пожњети. Јер који сије у тијело своје, од тијела ће пожњети трулеж, а ко сије у дух, од Духа ће пожњети живот вјечни” (Гал. 6, 7–8). Може ли ико логичан порећи да начин живота који се велича у рок музици често јесте деструктиван у друштвеном и личном погледу? Онда зашто мислите да је тако популаран?
Да ли рок музика подржава окултно?

Књигу „Недовршене симфоније: гласови из другог света” написала је медијум Розмери Браун. У њој описује како прима поруке из света духова. Она редовно комуницира са наводним покојницима, у овом случају великим композиторима из прошлости – Шопеном, Моцартом, Бахом, Листом, Дебисијем, Рахмањиновим, Брамсом, Шуманом, итд. Ови духови разговарају са госпођом Браун, посећују је редовно и – опседају је водећи њене руке да свирају и компонују музику која је далеко изнад њених способности. Госпођу Браун су испитивали многи стручњаци за музику, интервјуисао је и Леонард Бернштајн и варка није откривена. Она тврди да је ови духови запоседају са циљем преношења њихове музике и њихове поруке из другог света. Кроз њу, духови компонују у стилу сасвим сличном, ако не идентичном, старим, већ покојним, композиторима. Она је издала неколико албума своје музике укључујући нови Брамсов гудачки квартет.
Сматрамо да нису у питању покојници већ духови лажи које Црква идентификује као демоне. Навели смо убедљиве разлоге за овај закључак у својој књизи „Посматрање култа: шта вам је потребно да знате о духовној обмани”, делови 5. и 7.
Зашто би демони играли улогу мртвих композитора и давали музичке композиције преко земаљског медијума? Изгледа да је њихов првенствени разлог коришћење музике за ширење окултне философије. Розмери Браун је била припремљен медијум пре него што се сусрела са духовима који су се представљали као велики композитори. Она каже: „Први пут када сам видела Франца Листа, имала сам око седам година, и већ сам навикнута на то да виђам духове тзв. мртвих” (стр. 9).
Ипак, ови тобоже префињени духови мртвих композитора активно шире исти стари паганизам и медијумистичку философију која се среће међу окултистима свих боја. Духови проповедају пантеизам и подстичу развој „паранормалних” способности (стр. 114–123). Они поричу и одбацују библијско учење. Размотрите једну од тобожњих изјава „Листа” као одговор Брауновој:
„Уочио сам да због уобичајених хришћанских веровања има људи који верују да човек мора бити „спасен” овде на земљи. То није истина”– рекао је он. „Када људи умру... они имају прилику да се усавршавају (после смрти)."

Другим речима, ови лажљиви духови употребиће медијум музике да остваре своје сопствене циљеве – да обману људе и жене (кад је у питању закон Божји) (нпр. Јевр. 9:27; Пост. 1:1). Розмарин дух водич такође је подстиче на упражњавање некромантије (комуницирања са „покојницима”), нечега што Библија јасно забрањује (Понз 18, 9–12).
Још један пример за разматрање. Сирил Скот је био угледан композитор током свог живота. Био је изучавалац окултне религије познате као теозофија и такође заинтересован за окултне могућности музике. Две његове књиге: „Утицај музике на историју и морал” и „Музика: њен тајни утицај кроз векове” биле су примљене као „откривење” света духова од стране духа који је пуно утицао на оснивачицу теозофије, Мадам Блавацки. У потоњој књизи, Скот нам казује, након разговора са духом, да је:
"... он посебно заинтересован за еволуцију западњачке музике... Заиста, сматра да је пожељно да изучаваоци окултизма свих школа више цене велики значај музике као силе у духовној (окултној) еволуцији и каже да је сада открио много тога што није било откривено и то ће бити од велике важности и интересовања за све љубитеље музике."

Скот лично је убеђен да „велики посвећеници (света духова) имају велике планове за музику будућности” (стр. 199). Какав је то план? Је ли то план да се музика употреби као окултни медијум кроз који ће се код људи развијати измењена стања свести, способности, и контактирати свет духова. Скот објашњава:
„У будућности музика ће се користити да људе доведе у ближи контакт са девама (духовима); они ће бити оспособљени да примају благотворан утицај ових бића када буду ишли на концерте са пригодним типом звука ... Научно саздана музика подстицаће духове и истовремено стимулисати у слушаоцима „паранормалне” способности помоћу којих ће постати свесни њиховог присуства и биће осетљиви за њихов утицај” (стр. 200–201).
Скот закључује своју књигу наводећи речи његовог духа водича: „Данас, када улазимо у ово Ново доба, ми настојимо, првенствено кроз медијум надахнуте музике, да проширимо идеје (окултног) јединства и братства, и тако убрзамо (духовну) вибрацију ове планете” (стр. 204). Жанр „надахнуте музике” (знамо ко ју је „надахнуо”) сада се може наћи у локалним продавницама плоча. Музика „Новог доба” је од духова компонована преко медијума за специфичне окултне циљеве. „Композитори” музике Новог доба тврде да она може подстицати медитацију, помоћи у развоју парапсихичких сила, мењати свест, водити на „астрална” путовања и преобразити личност. Савремени рок музичари имају сличне идеје.
„Многе од великих рок звезда се навелико баве окултним и такође су укључене у отворени сатанизам... Покушавајући да опише свој процес 'инспирације' (Џон) Ленон је рекао: 'То је као да си поседнут: као видовњак или медијум'... Јоко Оно је рекла за 'Битлсе': 'Они су били као медијуми. Нису били свесни свега што говоре, али су речи долазиле кроз њих'... Марк Сторас, вокал хеви-метал групе 'Крокус', изјавио је у часопису 'Циркус': 'Не можете то описати осим да кажете да је то попут мистериозне енергије која долази из метафизичке равни у моје тело. Скоро као да си медијум'... Little Richard је имао слична искуства и идентификовао је сатану као извор своје инснирације: 'Мноме је управљала друга сила. Сила таме... за коју многи људи не верују да постоји. Моћ ђавола. Сатана.' Џим Морисон (из 'Дорса') називао је духове који су га повремено запоседали 'господарима', и написао је књигу поезије о њима. Фолк-рок уметница Џони Мичел каже да је њена креативност потицала од духа водича кога она назива 'Арт'. Толико је била зависна од 'Арта' да је ништа није могло зауставити када је он позивао. Доминација таквих 'духова' међу поп-рок звездама изгледа да превазилази област случајности. Супер-стар Џими Хендрикс, назван 'највећи рок гитариста' ... 'веровао је да је запоседнут неким духом,' (према сведочењу Алана Дагласа). Џимијева бивша девојка, Фејн Приџон, изјавила је: 'Имао је обичај да непрестано говори о неком ђаволу или нечем што је било у њему, знате, и није имао никакве контроле над тим; он није знао шта га је наводило да се понаша онако како се понашао и зашто је говорио оно што је говорио, и песме... једноставно су излазилe из њега..."
У првим годинама, Мик Џегер из „Ролинг Стоунса” и Кит Ричардс били су у пријатељству са „underground” филмским ствараоцем и сатанистом Кенетом Ангером, учеником злогласног окултисте Алистера Кроулија и чланом „Магичног круга” Антона Ла Веја из којег је поникла прва „Сатанска црква”. Џегер је компоновао музику за Ангеров филм „Invocation of My Demon Brother” („Зазивање мог брата демона”), а Ричардс је играо улогу у његовом филму „Lucifer Rising”. По Ангеровом савету, Џегер је одабрао ђавола из шпила тарот карата које је дизајнирао Алистер Кроули за омот њиховог албума „Their Satanic Majesties Request” („На захтев њихових сатанских величанстава”, прим. прев.).
Ричард је једном рекао у интервјуу да су песме „Стоунса” долазиле спонтано, као инспирација „на сеансама”. Описао је да су песме долазиле „еn masse”, као да су „Стоунси” као писци песама вољан и отворен „медијум”. Елис Купер тврди да је наводно примио своје име „од духа који га је запосео током сеансе." Његова песма „Cold Ethyl” је о „љубавној афери” са лешином жене.
Многе друге рок звезде укључене су у окултизам и своје музичко надахнуће описују као запоседнутост духом.
Све већи број музичара показујe интересовање за окултно, чаробњаштво и повремено чак за сатанизам. Међу блек-метал групама, имена која указују на извесно интересовање за окултно су „Coven”. „Dark Angel”, „Demon”, „Infernal Majesty” „Possessed” „Satan”, „Cloven Hoof”, и друге. Фарел, певач групе „Jane’s Addiction”, учсствовао је у ритуалу вештица.
Ози Озборн је запазио: „Изгледа да никад не знам шта ћу урадити следеће. Ја једноставно волим да радим оно на шта ме духови наводе. Тако, увек имам кога или шта да окривим." Озборн, бивши певач групе „Black Sabbath”, заправо је призивао сатану на концерту у Канади. Он признаје, „Понекад се осећам као медијум за неку силу која долази споља..." „Black Sabbath” је такође упућивао позиве Луциферу и на неким другим својим концертима. У „Master of Reality” („Господар стварности”) они певају да је ђаво „господар овог света” и „твој исповедник сада."
Питер Крис, први и најславнији бубњар рок групе „Kiss” изјавио је: „Верујем у ђавола колико и у Бога. Било кога можете употребити да обавите посао”.
Чланови групе „Ајрон Мејден” отворено признају да се баве окултизмом, укључујући магију. Један концерт ове групе у Портланду, Орегон, отворен је речима: „Добро дошли у сатанино светилиште." Глен Тајптон из „Judas Priest-a” је признао да, када излази на бину, он пада у лудило: „Као да неко други преузима моје тело."
Описујући какав је био концерт „Ван Халена”, Дејвид Ли Рот коментарише: „Препустићу им свој дух (емоцијама), то заправо покушавам да урадим. Доведите себе до тог стања да паднете у покорност демонским боговима."
Гитариста Mick Mars из групе „Motley Crue” описао је своју групу: „Демонско, то смо ми." Nikki Sixx, мислећи на њихов шоу „Повика на ђавола”, прокоментарисао је: „Имамо лобање, пентаграме, и све врсте сатанских симбола на сцени... Увек сам флертовао са ђаволом."
Стиви Никс из „Fleetwood Mac” неколико пута посветила је своје концерте вештицама света. Један албум рок групе „Venom” има наслов „Welcome to Hell” („Добро дошли у пакао”) и садржи следеће речи на задњој страни омота: „Опседнути смо злом. Смрт вашег Бога захтевамо: ми пљујемо на девицу коју ви поштујете и седимо са леве стране господара сатане."
Џими Пејџ из „Led Zeppelin-a”, „самостални” сатаниста, заправо је купио Кроулијев стари замак. John Bonham, бубњар групе, умро је у тој кући 1980; Роберт Плант је наводно напустио групу после његове смрти и Пејџову опседнутост окултизмом сматра кључем за Бонемову смрт.
Али, према речи Божјој, бављење окултним је опасно и треба га избегавати. Ко то чини буни се против Бога. У Библији Бог нас опомиње да се тиме не бавимо:
Нека се не нађе међу вама... ни бајач, ни који се договара са злијем духовима, ни опсјенар, ни који пита мртве. Јер је гад пред Господом ко год тако чини (Понз 18, 9–12).
Нико не може порећи да је рок музика постала заговорник окултизма. Размотрите теме које се јављају у рок музици: коришћење дрога, побуна против ауторитета, аморалност, нихилизам., бежање од стварности, сексуална разузданост, насиље, окултно... То је „поглед на свет” и начин живота који нуде „духови композитори” и њихов отац, сатана.
Robert Gerow
Како да будете проницљив слушалац?

Када неко пита за мишљење о музици, обично је то у вези са „злом рокенрола”.
Мада рок може бити облик музике веома опасан за неке људе, принципи за процену рока су исти као и за било коју форму музике.
Наша првенствена реакција на сваку музику је емоционална, а не рационална. Стога, свако пригодно процењивање мора се одиграти на два нивоа: првом: „Каква осећања изазива у мени ова музика?" и другом: „Које су појединости текста и стила дате композиције?"
На емоционалној равни, за слушаоца је могуће да га понесе валцер, „Middle-of-the-road” музика, или кантри и вестерн звуци као и рокенрол. Облик музике може побудити у нама самосажаљење, или нихилизам или апатију или еротска интересовања. Опасност може бити присутна у свим формама.
На рационалном нивоу, треба такође повести рачуна. Текстови кантри и вестерн мелодија могу бити штетни за средовечну особу као што су рокенрол песме за адолесцента. „Дивне” мелодије најновије духовне песме могу крити теолошки неисправан текст. А релаксирајући МОR („Middle-of-the-road”) формат може у ствари нагињати аморалном принципу.
Шта да се ради?
Било који облик музике да је у питању, проницљив слушалац мора:
1. Проценити садржај текстова песама. Много тога што пролази под именом „кантри и вестерн” у ово време укључује приче о неверности у браку или између „љубавника”. Често, текстови рок песама су вербалне оргије смишљене да задовоље најниже људске нагоне. „Савремена” музика шири погледе на свет који могу бити сасвим различити од природних и хришћанских ставова.
Проницљив слушалац обратиће пажњу на речи док слуша музику. Речено је да „ако желите да знате у ком правцу једна култура иде, слушајте њену музику." То може бити застрашујуће. Није свако вољан да уложи напор да пажљиво преиспита ствари. Али ако је музику коју слушамо писао неко ко има сасвим другачији вредносни систем него ми, бар треба да смо свесни тога и да водимо рачуна да не будемо под утицајем тог система.
2. Проценити своју емоционалну реакцију. Какав је свеукупни утицај мелодије (звука) на мој начин размишљања и реаговања на околни свет? Реакција на музику је првенствено емоционална. Музика коју слушамо „ствара расположења”. Ако је љубавна веза „кренула наопако”, извесне врсте музике ће једноставно подстаћи самосажаљење и гурнути нас у „паралелни свет”. Музика коју слушамо без разумевања лако може постати пут да се избегне суочавање са околностима и позитивна оријентисаност ка будућности.
Јачина и ритам – још један циљ рокенрол „разбијача” – могу такође стварати расположење. Исто може бити случај и са „тишим” тоновима (мелодијама). Слушалац мора бити свестан овог хипнотичког ефекта, нарочито у погледу текста који је прати. У неким случајевима луди ритам и „луди” текст граниче се са префињеним „испирањем мозга”. Мелодија ће се урезати у наш ум. Звук побуђује одређено „расположење”, и ми научимо и понављамо текст супротан нашим вредностима.
Уравнотежено размишљајте о својој музици. Сасвим је могуће да други имају различит укус у погледу музике него ми, а да то није „погрешно”. Неко сасвим ужива у „хришћанском року” док то са вама уопште није случај. Неко може волети „грегоријанско појање” или неку „мистичну музику” док трећа особа може одабрати класику или вестерн музику. Није погрешно ако неко воли стару традиционалну музику, световну или религиозну, као израз смисла у свом животу и као извор уживања. У музици има толико различитих приступа колико и особа које је слушају.
3. Не плашите се да уживате у својој одабраној музици. Ако сте проницљив слушалац, онда не треба да се бојите емоционалног утицаја ваше омиљене музике. Песме радости, хвале, осећања, омиљених прича и тако редом, могу постати важан део вашег живота. Улога и функција музике је поштовање Бога и освежење (укрепљење) човекове душе. Проницљив слушалац може ово постићи у разним музичким стиловима.
Са енглеског превела: 
Слободанка Зарић
„Додир срца са светом”
Платон и Конфучије о музици
О значају музике за људску душу много се знало још у древна времена. Стари народи, који су покушавали да ускладе живот са својом савешћу и природом у којој су обитавали, велику пажњу су придавали музици. Она је била саставни део верских обреда и васпитања омладине. Нећемо детаљније писати о наведеном, пошто то није тема нашег рада. Па ипак, не можемо мимоићи два мудраца прошлости који су о музици говорили као о нечему веома битном. Обојица су стварала у петом веку пре Христа, и обојица се сматрају великим синовима својих народа. С обзиром да су живели у различитим, међусобно непознатим, световима, право је чудо како су о овом питању имали готово истоветне ставове и како су на сличан начин настојали да поуче своје савременике здравој употреби мелодија. Реч је о грчком философу Платону и кинеском учитељу Конфучију.
Платон је веровао да се понашање добрих и рђавих људи може посматрати према ритмовима и хармонији за које се опредељује. Музичар може да одреди какав такт одговара нечијем начину живота; такође, и плесови изражавају унутрашње настројење душе. Једном речју: какву музику слушаш – такав си. У свом кључном дијалогу „Држава”, Платон је многа места посветио музици. У његово доба музика је била неопходни елеменат школовања. Следбеници мистичара и математичара Питагоре, код којих је и Платон образован. сматрали су да је музика израз божанственог склада у космосу, хармоније сфера. Лепа душа васпитава се мелодијом која је учи лепоти. С обзиром на чињеницу да је „Држава” посвећена могућности устројавања ваљане друштвене заједнице, Платон је у том дијалогу музику ставио у средиште своје педагошке пажње, као и физичко вежбање, гимнастику. Музика васпитава душу, а гимнастика тело. Мудри Грк је говорио да онај који душу храни само музиком, а тело запоставља, постаје или мекушац или нервозни свађалица; а ко упражњава гимнастику занемарујући душу, постаје необразовани грубијан и силеџија. Два су основна тона у којима се мелодијски развија: благ, молитвени, нежни, који позива на узвишена, побожна расположења; други је пак снажан, ратнички, који крепи јунаке спремне за бој. Дужност државе је да обезбеди непроменљивост музике у коју су унета градитељска начела. Ако се ова буде неконтролисано мењала, стање у друштву биће хаотично. Омладина се обавезно учи математици, астрономији и музици, пошто су ово области људског делања у дослуху са космичком хармоничношћу више него остале.
У различитим друштвеним уређењима разни су видови музике. За демократију, у којој побеђује и власт има духовно најнижи слој друштва, Платон, не без ироније, вели да је она „дивно државно уређење, анархично, шарено, које свима без разлике, и једнакима и неједнакима, дели некакву једнакост”. Демократски тип човека угађа себи, испуњавајући све своје прохтеве; све жеље и сва задовољства за њега имају једнаку вредност. У демократији млађи не поштују старије... Музика овог друштва је груба, сирових ритмова и као таква она је израз варварске, простачке душе, душе која није у стању да се обуздава, него се сва предаје дивљој помами. У Платоново доба постојао је оргијастички култ бога вина и полне разузданости Диониса. Тај култ је Платон нескривено презирао. У току дионисијских ритуала учесници су се препуштали суманутој музици, плесу и пијанству, после чега су следили сви могући видови разврата... Насупрот разорном дионисизму, Платон је истицао начела реда и склада, у којима човек пројављује своју сродност са Божанством.
Што се Конфучија тиче, музика је за њега кључни израз људског срца, који настаје кад срце дође у додир са спољним светом. Када је човек тужан, звуци које производи, гласом или инструментима, сетни су и изгубљени; кад је задовољан, звуци су чежњиви и лагани; радост изазива жарке и широке одјеке; љутња – оштре и јаке; сажаљење је мелодијски једноставно и чисто, а љубав – нежна и умилна.
Конфучије истиче да су древни кинески цареви увек водили рачуна о музици, пошто она има великог утицаја на душе њихових поданика. Земља која напредује и развија се поседује мирну и радосну музику, земља која превире у бунту – музику незадовољства и беса, а уништена држава пуна је тужних, носталгичних песама које сећају на прошлост... Животиње познају звуке, али не и музику. Човек који је схвата, близак је моралном савршенству.
Музика људе сједињује – у добру или у злу, зависно од тога каква је и шта изражава. Ако је велика и истинска, она изражава хармонију свемира и скупа са верским обредима омогућује здраво постојање појединца и заједнице.
Конфучије, слично Платону, сматра да се народни карактер препознаје по музици и плесовима. Где је музика светла и нежна, народ је срдачан и саосећајан; где је раскалашна и узнемирујућа, народ је развратан и диваљ. И у његово време било је простачких мелодија и ритмова. Њих је Конфучијев ученик Цешиа звао „новом музиком”. Приликом њеног извођења, људи су се савијали напред-назад уз читаву поплаву развратних, неуздржаних звукова, безобличних и вулгарних, док су глумци и кепеци одевени као мајмуни залазили међу присутне и мешали се са њима, а да то ником није сметало.
Да сажмемо ставове два велика древна философа када је музика у питању:
1. Човек је музичко биће, које своја осећања („додир срца са светом”, рекао би Конфучије) уме и воли мелодијски да искаже;
2. Стање музике у једном народу показује стање духа тог народа; стање музике у држави одражава стање државе;
3. Благе и умилне, чврсте и ратничке мелодије показују да је народ уравнотежен, осећајан, али храбар и одлучан;
4. Пренаглашавање ритма и помамног, неусклађеног играња у музичком понашању човека и народа указују на декаденцију и слом, раздешеност и раштимованост душе;
5. Лоша, разуздана музика квари карактер и ствара распусне мекушце и развратнике, за живот неспособне;
6. Ако се хоће напредак заједнице, мора се водити рачуна о музици;
7. Музика је израз човекове сличности са Божанством и његове призваности да буде узвишен...
Православно схватање музике

У прелепој молитви коју изговара свештеник приликом освештавања воде (на Богојављење, уочи крштења, итд.) укратко су изложена неизрецива и чудесна дела Божја, почев од стварања света до спасења човека, поробљеног грехом, смрћу и ђаволом. Премудрост Творчева сав свет је створила као храм испуњен песмом склада и спокоја. „Музика сфере”, о којој су говорили древни мудраци, управо и јесте вечна хармонија и лепота која краси космос и због које, када је из непостојања све приведено у постојање, „пјеваху заједно све звијезде јутарње и синови Божји кликоваху” (Јов 38, 7). Иако је човек одступио од Бога и здружио се са смрћу и тамом, Господ га није оставио. Послао је Свога Јединородног Сина да га спасе и препороди. Први Адам, који је у рају славио Свету Тројицу песмом захвалности, изгнан из раја почео је да јеца и рида, због чега Свето писмо, сведочећи о људском страдању, назива наш свет „долином суза”... Господ Исус Христос, као Нови Адам, запевао је песму Богу Оцу још лепше и умилније: сав Његов живот на земљи, испуњен љубављу према човеку и бригом за спасење људских душа, није ништа друго до песма о доброти и милости Божјој.
И старозаветна и новозаветна Црква увек су песмом славиле величанствена дела Оца и Сина и Светога Духа, радовала им се и клицала. Када је јеврејски народ на челу са Мојсијем избегао потеру фараонове војске и по сувом прешао кроз Црвено море, Израиљци су певали: „Сила је моја и пјесма моја Господ, који ме избави; Он је Бог мој и славићу га; Бог оца мојега, и узвишаваћу га” (Изл 15, 2)... У песми је Мојсије набрајао народу доброчинства Божја, да би их се заувек сећао и благодарио свом Творцу (Понз 32, 1–13)... Мајка пророка Самуила, Ана, по рођењу сина кога је добила након дуге неплодности, на сав глас је хвалила Животодавца... Три побожна младића, која је Бог избавио из ужарене пећи где су бачени због своје вере и одбијања да се клањају лажним боговима, песмом су хвалила Господа зато што их је заштитио (Дан. 3, 24–90)... Пророци Божји, какви су Исаија, Авакум и Јона песмом су најављивали да ће доћи Син Божји и избавити свет... Нови завет је пун песама радости и благодарности Богу јер је Господ заиста постао човек да би људи постали усвојена деца Божја. Свети Захарија, отац Јована Крститеља, клицао је када му се родио син који ће бити Месијин Претеча (Лук. 1, 67–79)... Пресвета Богородица испевала је најлепшу библијску песму славећи Бога који ју је удостојио да роди Његовог Сина (Лук. 1, 46–54)... Свети Симеон Богопримац, стари и мудри Јеврејин, примивши на руке детенце Христа, тихо је заблагодарио због јављања у свету Онога који је свет створио (Лк 2, 29–32)... Кад је рођен Исус Христос, у Витлејему су пред пастирима појали ангели; иста она прелепа и силна бића која Бога славе на небу (Ис 6, 2–3), пастирима и свему свету јављала су: „Слава Богу на висини, и на земљи мир, међу људима добра воља” (Лк 2, 13–14). Тридесет три године након првог Божића Христос је, јашући на магарцу, улазио у Јерусалим да би Себе принео на жртву за спасење људи; Његови ученици су песмом славили Учитеља помињући чудеса Христове доброте и милости (Лк 19, 37–38)... После Тајне вечере, на којој су се апостоли први пут причестили Телом и Крвљу Господњом, Спаситељ је, скупа са њима, отпевао хвалу Свом небеском Оцу (Мт 26, 30; Мк 14, 26), а затим пошао у Гетсиманију да се помоли пред распеће и сачека Свог издајника, Јуду... Када је Христос устао из мртвих, Његови следбеници су пуна срца и свакога дана певали и клицали: смрт је била побеђена, грех је изгубио силу, а ђаво је утекао посрамљен са великог бојног поља између Добра и зла, Светлости и таме, Истине и лажи. Из истог разлога апостол Павле пише Ефесцима: „Пјевајући и појући Господу у срцу своме; захваљујући свагда за све Богу и Оцу у име Господа нашег Исуса Христа." (Еф 5, 19). Колошанима поручује да хвале Бога у „псалмима, химнама, духовним песмама” (Кол 3, 16). Док је био у тамници са својим сарадником Силом, Павле је песмом славио Творца, а сужњи су га слушали (Дап 16, 25), након чега је дошао ангео и све их ослободио... И тако даље: много је примера који, сваки лепши од лепшег, сведоче снагу песме побожних људи. Једна од највише употребљаваних књига Светог писма је Псалтир, коју је углавном испевао свети цар и пророк Давид. То је књига молитава и благодарења Богу. Надахнута Светим Духом, она је руководила многе потоње песнике и композиторе Цркве да напишу химне Светој Тројици. Сам Давид је познат као певач и песник. Још у младости, док је био дворјанин цара Саула, блажио је душу овог потоњег свирањем у жичани инструмент и милогласним појањем. Слушајући Давидове мелодије, Саул, кога је узнемиравао зли дух, смиривао се и одмарао (1 Сам 16, 23). Из овог случаја јасно је да дејство побожних мелодија јесте умирујуће, успокојавајуће...
Појање у Цркви има неколико особина које су неопходне, јер је оно израз молитвене свакодневнице народа Божјег. Оно је, пре свега, славословље Богу на које је човек, скупа са својом старијом браћом ангелима, призван. Свети Василије Велики каже: „Може ли бити нешто благословеније него на земљи подражавати појање светих ангелских хорова, журити на молитву у рану зору, обожавати Створитеља химнама и духовним песмама... Стање душе у којој је радост, а не туга, јесте благослов задобијен појањем химни”. Свети Атанасије Велики вели да кроз појање „у души нестаје немир, грубост и неред и разгони се туга”, а Свети Нил Синајски сведочи да „појање успављује страсти и умирује тело”. Ко се певањем молитвено очисти, из духовне битке са демонима излази непобедив, напомиње Свети Јован Лествичник. Према Светом Павлу, певање у нама васпитава побожност и страх Божји: „У свакој мудрости учите и уразумљујте себе: псалмима и славопојима и пјесмама духовним” (Кол. 3, 16).
У храму и дому певати треба с пажњом, јер стојимо пред Христом, Богородицом и светитељима. То значи: не бити ни млитав нити расејан, али ни не драти се ни викати. Према Јеремији Синајском, ритам и мелодија песме треба да буду стални и складни, да би се речи химни могле чути и допрети до свести оних који се моле.
Човек је најдраже створење Божје и његово срце треба да је храм Господњи. Грађени смо складно и лепо, па имамо све дарове који су нам потребни да бисмо славили свога Творца. По светим оцима, људски глас је најсавршенији инструмент. Зато је Православна Црква, за разлику од западних, кривославних, које теже за спољним ефектима, забранила употребу инструмената у храму. Глас појаца побуђује пажњу и бодрост, док инструменти изазивају осећања и расположења која су често неповезана с молитвом... Наредна особина православног појања је једногласје (монофонија). Сви хришћани су позвани да у вери и животу буду једно са Христом и међусобно, да имају једно срце, једну душу, један ум. Иако многи певају, један глас се чује, пошто смо једнодушни, каже Јован Златоусти, патријарх Цариграда.
Вишегласно хорско појање „увоз” је са Запада, и оно у нас није изворно. Православна песма смирује и очишћује човека, а вишегласна у њему буди нездрава телесна узбуђења и мисао му одводи од молитве. Црква је вековима од својих певача тражила озбиљан и усредсређен живот, сматрајући га предусловом правог и здравог слављења Бога у Тројици.
Литургијска, богослужбена уметност, која се пројављује у свим службама Православне Цркве је, како вели отац Павле Флоренски, синтеза свих уметности. Поред појања и звона, који су црквена музика и позиви на молитву, ту је и архитектура храмова и олтара, фрескопис и иконопис – сликарство Цркве, књижевност химни и животописа светих, уметност свештеничких одежди, па чак и мириса (тамјана, рецимо). Као што је, сам по себи и сам за себе, свако од нас осуђен на смрт и пролазност, а у Цркви, причешћен Христом и у заједници са осталим хришћанима, назначен за вечни живот и вечну радост, тако је и свако људско стваралаштво, одвојено од Бога и Цркве, осуђено на пролазност и трошност. Унето у храм, освештано и умивено благодаћу Божјом, оно постаје око кроз које у наш свет нетремице гледа лепота Царства небеског, и зато вечно, непролазно. Сваки уметник трага за непролазношћу свог дела и сваки жели да изрази суштину стварности, онако како је он види и доживљава. Па ипак, једино је православном човеку дато да у својој уметности, кроз молитву, пост и Причешће, свете тајне и свете врлине, упозна Пут, Истину и Живот, Господа Исуса Христа. То потврђује исконско искуство Цркве.
Савремени руски научник, еколог и писац, Фотије Јаковљевич Шипунов, управник лабораторије за истраживање биосфере на Академији наука СССР, годинама је изучавао утицај који на своју околину врше православни храмови и манастири. Ево шта он вели о исходима својих огледа: „Манастир је небоземни појам. На манастире се непрекидно спуштају зраци небеских сила које оживљавају. Тамо гори небески огањ. Штавише, то се може проверити и помоћу савремених физичких инструмената. Чак и тамо, где су остали само темељи срушеног манастира, у време великих празника, уз помоћ инструмената, може се чути литургија”. О звонима, тим радосним гласницима црквених празника, весницима васкрсења и утехом за тужне, звонима која прате живот хришћанина од рођења до смрти, Шипунов каже: „Звоно није толико творевина људског колико Божијег ума. Ниједан математичар није у стању да израчуна формулу звона, нити једначину његовог звоњења. Покушавали су и Флоренски, Ојлер. али нису успели. Ја верујем да је звоно створено уз помоћ Божјег откривења. Исто као што је само тако могуће насликати добру икону. Тако је дванаестооктавна звучна симфонија звона која су звонила у великим манастирима какви су Задонски, Данилов, Спаски, на растојању од седам километара, према подацима мерења – стерилисала све патогене организме. Они не могу да издрже осцилације ултразвучног дијапазона, а ултразвук је веома снажан енергетски извор којим се могу сећи стабла, разбијати цигле. Пре дванаест година истраживали смо околину Јелеховске саборне цркве, у време Ускрса. Кад је звонило велико звоно, уништаван је вирус грипа. Све епидемије која су наилазиле са Блиског истока на југ Старе Русије, у таласима су обилазиле реоне у којима је било смештено много већих манастира, цркава – где је било много звоњења. Дакле, симфонија звона их је одбијала, уништавала..."
Црква никада ништа не препоручује, нити забрањује из моралистичких, пуких људских разлога, него на основу Божјег откривења о природи човека и космоса и о начинима да човек и космос уђу у заједницу са Богом. Музика сама по себи није штетна. Она је штетна и погубна тек ако човека од Христа удаљава и приближава га демонима. Како вели грчки мислилац Каварнос права, православна музика је „средство богослужења и обожавања; а на другом месту је средство за сопствено самоусавршавање, за неговање човекових виших мисли и осећања, као и средство одбране и чишћења од његових нижих, непожељних мисли и осећања."
У Христу, Речи и Смислу човека и свемира, зазвучала јс најлепша мелодија коју је човечанство одувек жарко желело: мелодија Царства небескога.
ШТА ЈЕ ПРЕТХОДИЛО РОКЕНРОЛУ?

Претече и њихов дух
Рокенрол није дошао ниоткуда. Као и све важно што се појављује у садашњости, и он је имао своје корене у прошлости. Они који у њему виде нешто „романтично” веома су у праву. Романтизам је, као уметнички правац, по први пут понудио садржаје који су у савременој подкултури само „демократизовани”, постајући прихватљиви за масе.
Тако је енглески песник Шели, видевши слику митског чудовишта Медузе (жена са косом која је клупко змија, од чијег су се погледа људи каменили) у фирентинској галерији Уфици 1819, био одушевљен. „Њен ужас и њена лепота су божанствени... Дух гледаоца не скамењује толико ужас колико драж”... Из модрог лица одсечене главе, клупка змија, хладноће смрти, чудног осветљења, гуштера и слепог миша – „извире нови смисао подмукле и затроване лепоте, нови дрхтај”.
Барбе д’ Орвили у причи „Леа” (1832) уживао је у болести своје драге: „Ја те не бих дао, твоје упале очи, твоје бледило, твоје болесно тело ни за лепоту ангела на небу." Од драге на самрти развио се култ мртве драге (Едгар Алан По, на пример), а писани су огледи и песме о лепоти леша. Бодлер је тврдио како за својом љубавницом, црнкињом Жаном Дивал, јури „као за лешом црви”. Према Виктору Игоу, смрт и лепота (истоимена песма, 1870) су „две сестре ужасне и плодне." Новалис је тврдио да је извор окрутности – уживање, а браћа Гонкур да „страст према стварима не долази од чисте доброте или лепоте тих ствари, него, пре свега, од изопачености”. На крају, Бодлер је признао да је за њега, позног романтичара и раног симболисту, „најсавршенији тип мушке лепоте – сатана на Милтонов начин”. Зашто баш на Милтонов? Зато што је Милтон у свом спеву „Изгубљени рај”, сатану, ни сам не хотећи, приказао као смелог и узвишеног, „величанственог, мада срушеног”. Због тога је Блејк говорио да је Милтон био на страни сатане, ни не знајући то. Ово је приметио и Шилер, који сматра да Милтон и „најкроткијег читаоца за тренутак претвара у палог ангела”, уливајући му симпатије према „револуционарном” злом духу. Поменути Шели се диви сјају сатане у „Изгубљеном рају”, тврдећи да је он приказан као изузетно „морално биће”.
Враголасти сатанизам

Романтичари стварају лик „великодушног бандита”, безбожног, али „моралног” разбојника какав је Шилеров Карл Мор – „часни злочинац и узвишени монструм”. Сматра се да је геније свако „ко на двобој изазове Свевишњег”. Песници овог периода сатану имитирају у свом свакодневном животу. За свог деду Бајрона Ерл Лавлејс каже: „Играо је улогу пропалог или прогнаног бића, изгнаног са неба и осуђеног на нову инкарнацију на земљи због неког злочина, које живи под тежином проклетства." У „Лари” Бајрон је себе приказивао као привлачног и страшног у исти мах, оног који је гушио сажаљење и ревносно све презирао, обузет мрачним маштањима. Ледено миран, он воли сатански смех. Тврдећи да је страст „елеменат у коме живимо”, енглески песник је пробао сва могућа зла, све до инцеста. Његово понашање Бодлер описује као „враголасти сатанизам”. Године 1816, после једног интерног конкурса, на коме су учествовали Перси Биш Шели, његова супруга Мери, лорд Бајрон и доктор Полидори, одушевљени причама о вампирима, настаје роман „Др Франкенштајн”. Његов писац, Мери Шели, није ни слутила колико ће то бити популаран лик у XX веку.
На романтичаре веома утиче и француски изопаченик Маркиз де Сад, који је писао о најогавнијим полним перверзијама повезаним са мучењем и касапљењем невиних жртава. (На почетку, де Сад је био један од најгрлатијих заговорника Француске револуције.) Де Садов аксиом, „цветање порока и невоље врлина”, преко списа овог суманутог злочинца утицао је на Виктора Игоа, Теофила Готјеа, Жорж Санд, Ежена Сија, Мисеа, Диму, за које Марио Прац вели да су „сви Садови рођаци, сви убацују део његовог разврата у своје производе." Тако Бодлер каже да и „човек и жена од рођења знају да у злу лежи све уживање," да је жена „природна, то јест одвратна”, да је „љубавни чин сличан мучењу или некој хирушкој операцији”. Из свега овога, међутим, не рађа се задовољство, него гађење, досада, одвратност. Страсти троше човека и руше га. Готје вели: „Колико сам Вавилона нагомилао један на други да бих стигао до неба, изударао звезде и пљунуо одатле на све што је створено! Зашто онда ја нисам бог – кад већ не могу да будем човек? Ох! Верујем да би ми било потребно 6000 година ништавила да се одморим од ових 20 година живота." Пожуде, тврди он, „оштре своје канџе у сенци и траже нешто да прождеру." Из духа изопачености развило се и перверзно схватање односа мушко – женско. Појавио се култ „немилосрдне лепе госпе”, која злоупотребљава мушкарца, кињећи га и чинећи својим робом.
Ружно је лепо

Идеали који су припадали малом броју уметника XIX века у савременој, масмедијској поп култури постали су „својина човечанства”. Данас је ружно – лепо, а чудновишно – одомаћено. (Сетимо се E. T. ванземаљца и Алфа из америчке ТВ-серије: ове ругобне њушке, којих би се деца некад плашила, данас су омиљене, а далеки су потомци „прекрасне Медузе”.) Сексуалност се схвата као област иживљавања подљудских, демонских нагона – у порно-часописима се срећу све врсте изопачености, а у САД се илегално снимају филмови у којима се полно злостављају и убијају деца. Сатана је омиљен међу хеви-металцима, а Бајрона наслеђује Сид Вишис, фронтмен „Секс Пистолса”, који туче и ликвидира своју љубавницу, да би и сам умро, пијан и дрогиран, у суманутој побуни против свега. Де Садова дела се штампају као уметничка и слове за „велику књижевност”. „Немилосрдна госпа” се умножила у феминисткиње, у секс-машине типа Лујзе Чиконе, у доследне рушитељке брака и породице. „Узвишени бандити” су, између осталих, поп и рок старови, који су „изнад закона”; шта год да раде, омиљени су код својих обожавалаца и нема тог зла које им се, јер су популарни, не може опростити.
Једна од најстрашнијих особина доба у коме живимо је велика популарност филмова хорора, чији је једини циљ да код гледалаца пробуде најсилнију плашњу, страх и ужас. Од романтичарске наклоности сатани, прешло се на његову отворену глорификацију. У хорор филму зло је приказано као непобедиво и неуништиво: човек је пред њим сићушни црв који мора да му се „или уклони или поклони”. Ако се нека „црква” и бори против зла, та борба је узалудна, осим неком од метода самог зла (у једном филму, човека вампира могуће је убити само распећем које је у исти мах и нож!) Идеологија хорора постала је веома популарна управо због тога што савремени човек осећа да се око њега збива нешто ужасно, стравично, и да је он, оставши без Бога, немоћан да се том злу успротиви. Није случајно да млади Срби и Србкиње, кад хоће да кажу да су се негде лепо провели, веле да им је било „хаос” или „страва”. Језик изражава дубока унутрашња осећања скривена испод гламурозних спољашњих сјактања са коре стварности.
Рађање блуза из духа вудуа

Легенда о Џонсону је сигурно интригантна: у њој су повезани различити и код публике опробани митови. Ту је растројени млади човек, огромних способности, од сурове околине приморан да своје таленте усмери на један начин живота и са њим везану уметничку форму која је до тада била врло презрена; ту је и жестоки романтични мит о „мученом уметнику” (tortured artist) који умире млад и, као ни Ван Гог, не успева да поживи довољно дуго да би уживао у коначном признању свог генија; коначно, ту је и енигма човека који иза себе није оставио практично ништа изузев својих снимака. Годинама није било његове аутентичне фотографије, ничега сем повремених контрадикторних анегдота које су оставили његови исписници. На концу, била је ту и неодољива присутност натприродног: свепрожимајући мирис гробља и чини.
Паклени пас на моме трагу

Роберт Џонсон је, кажу, склопио фаустовски савез да би могао да свира блуз онако како га је свирао, да опише и приближи људима искуства на срећу затворена за смртног човека. Његове песме се крећу у царству егзистенцијалног ужаса где он и ђаво ходају раме уз раме, где се камење заувек одронило и закотрљало својим путем, где је он истовремено обузет пожудом и погођен импотенцијом, где блуз долази ходајући као човек или падајући као град, где Бог, ако није мртав, онда је бар самовласно равнодушан према судбини сиротог Боба, а паклени пси су заувек на његовом трагу.
Блуз који је Џонсон снимио у неколико сесија током 1936. и 1937. одзвања мучеништвом и проклетством. Умро је сам у непознатом граду. Неки кажу да га је отровала љубоморна жена, други да га је убио љубоморни мушкарац. А неки наговештавају да је могао умрети од чини, проклет и зачаран, пузећи на рукама и коленима и лајући као пас.
Но, чак и жив, Џонсонов утицај на људе био је неземаљски. Једном је усред бела дана на смрт преплашио младог Muddy Waters-a, доцније једног од отаца електричног Чикаго блуза: „Било је то у малом граду по имену Фрајс Поинт и свирао је тамо на ћошку. Људи су се окупљали око њега и ја сам зауставио ауто и бацио око... Ускочио сам у кола и побегао одатле јер је он био опасан човек... Он је стварно свирао ту гитару, човече... Измигољио сам се и киднуо јер је било претешко да се поднесе."
Кад је имао седамнаест година, Џонсон је покушао да се смири, оженивши се са петнаестогодишњом Вирџинијом Трејвис, али је она следеће године умрла на порођају; ни дете није преживело. Онда је једног дана једноставно нестао. Куда је отишао и шта је радио, нико не зна, али годину дана касније се опет појавио. За мање од годину дана је Роберт Џонсон од клинца који је свирао тако лоше да су му отимали гитару из руку постао тако добар свирач да је уздрмао – према његовом сопственом сведочанству – једног од отаца делта блуза, Son House-а.
Шта се десило? Како је то урадио? Шта је претворило ово незрело дете у човека чија је музика учврстила делта традицију и проширила је на нова подручја; у најсавршенијег уметника његове традиције, блузера са трепетном енергијом младића и испраним, искусним гласом човека далеко старијег од својих година? Овде се Џонсон од крви и меса укршта са Џонсоном из легенде, јер је у том периоду лимба склопио озлоглашени савез са ђаволом.
Сад морамо напустити царство „чињеница” и ући у свет метафизике, где су чињенице напросто неприменљиве. Јер ако је сведочанство Сан Хауса поуздано (а нема разлога да верујемо у супротно), онда је преображење Џонсона и његове музике сувише необично да би се могло везати за период евентуалног седења у затвору негде на Југу, као што то неки тврде.
Сусрет на раскршћу

Како тврди Julio Finn у књизи „Блузер” („The Bluesman”), која је у ствари пионирски рад о начину на који се западноафричка религијска пракса сачувала код црних Американаца, Џонсон је током тог периода лимба примио вуду иницијацију негде у неком речном рукавцу. „Традиција склапања пакта на раскрсници ради добијања натприродне снаге”, пише Фин, „није творевина Афроамериканаца нити изум блуз традиције, већ потиче из Африке и припада вуду пракси. Питање је да ли би Џонсон могао написати текстове својих песама без иницијације у култ. Не изненађује што ова интерпретација уопште није наишла на подршку код белих критичара, од којих се већина осећа удобније у својим историјским или социолошким фотељама. Што се мене тиче, ја ћу искористити своје право да ћутим,* осим овога: ако тврдње у неким од кључних Џонсонових стихова нису написане да буду само обично разметање, и ако је то оно што је он веровао да се десило, онда је то практично истина."
Прецизну форму трансакције описао је блузер Tommy Johnson кога цитира његов брат Ledell: „Ако желиш да научиш да свираш оно што хоћеш, и да правиш ствари сам, узми гитару и отиђи на место где се цесте укрштају, на раскрсницу. Само пази да стигнеш тамо пре дван’ест. Крени на време да будеш сигуран да ћеш стићи тамо. Онда узми гитару и свирај неку песму сам... Велики црни човек ће доћи и узеће твоју гитару и наштимоваће је. И онда ће он свирати ствар и вратиће ти гитару. Тако сам ја научио да свирам што оћу..."
„Велики црни човек” је Легба (Ellegua? Elijah?), враголан, подвалаџија и божанство раскрсница. За хришћане Легба, са свим осталим афричким божанствима чији су култ белци упорно покушавали да истисну из својих робова и да замене хришћанством, представља ђавола. За припаднике вуду традиције, он је део моћи која управља васељеном и нема обавезно злу моћ. Далеко од примитивног празноверја, вуду је веома сложен и префињен систем веровања. Вуду симболизам и његове референце одјекују кроз кантри блуз и кроз урбани електрични кантри блуз чикашке школе. Мади Вотерс је свирао много таквих песама, од којих је најпознатији рад Willie Dixon-a „Hoochie Coochie man” („Имаш кости црне мачке | Имаш и мојо | Имаш корен Џона освајача | Спојићу се с тобом”). као и песма самог Мадија „Мој мојо ради” (Got my mojo working) („Идем по Луизијани | Да нађем мојо оркестар”), а да не помињемо песму „Котрљајући камен” (Rolling stone).* Она исправно казује о посвећеном камењу моћи које су Африканци носили са собом на бродове за робове на прилично драматичан начин – тако што су га гутали. „Мојо” је још једна вуду амајлија, објекат снаге који се према легенди користи за манипулисање могућим и контролу људи и догађаја.
Управо су ово веровање и оно што је из њега проистекло допринели отпадничком статусу блуз свирача међу угледним људима који су ипак претежно били хришћани (мада Фин посвећује цело поглавље очувању западноафричког духа у животу црначких хришћанских цркава). Одбијајући сав тај јужњачки мамбо-џамбо, градски црнци су показивали своју урбану префињеност.
Дете вудуа

Али тридесет година после Џонсонове смрти Џими Хендрикс је песмом „Voodoo Child” поносито призвао његовог „прастарог злог духа” објављујући: „Ја сам дете вудуа." Као и неки делта блуз свирач, за себе је тврдио да поседује натприродне моћи („Стојим наспрам планине. Сечем је бридом длана”) и натприродно порекло („Добра је ноћ у којој сам рођен. Знаш да је месец био ватрено црвен”).
У Хендриксовом случају, ово је чиста метафора. Он засигурно није прошао неку вуду иницијацију у формалном смислу и тридесет година и стотине миља које су га одвајале од Џонсона сместиле су га у сасвим различит свет. Но он је потресајућим звуком своје гитаре најотвореније могуће објавио да је он човек блуза, који поштује и разуме његове најдубље и најтемељније традиције.
28. јуни 1937. био је последњи дан снимања у Џонсоновом животу. Резултирао је десетином песама, међу којима се изузетношћу бола и безнађа издвајала љубавна песма „Узалудна љубав” и две песме које најизравније говоре о духовима „Паклени пас на моме трагу” (Hellhound on mu trail) и „Ја и ђаво” (Me and Devil). Овде свака двосмисленост нестаје: визија бескрајне потере неумољивог проклества се прекида срцепарајућом визијом домаћег блаженства: Џонсон и његова љубавница на Бадње вече само „проводе време заједно” пре но што се ужас врати. Овога пута жена је његов немезис: паклени кер је још на његовом трагу и он се залуд нада у оснивање дома који му је заувек забрањен.
„Ја и ђаво блуз” дозвољава мање утехе: неко куца на Џонсонова врата рано изјутра и он дочекује госта једноставним сабласним стихом: „Добро јутро, сатано, мислим да је време да се пође." Ужас је постао нешто обично и уступио место прихватању, и Џонсон и ђаво сада иду „руку под руку”. Ово није песма човека који се налази на ивици: то је дело некога ко је одавно прешао ту сеновиту границу и покушава да пошаље поруку назад: „Сахраните моје тело поред аутопута | тако да мој стари зли дух може да ухвати Грејхаундов аутобус и да се вози”.
Исплаћени уговор?

У предговору за антологију „Егзистенцијална машта”, Фредерик Р. Карл и Лио Хемелијан дефинишу егзистенцијализам као „нагласак на отуђењу човека од света апсурда и нормалног друштва, његово поимање света као бесмисленог и негативног, што за последицу има његову оптерећеност страховима, и потребу да направи разлику између аутентичног и неаутентичног ја, опсесивну жељу да се суочи са неумитношћу смрти с једне стране и изгарајућу жељу за животом с друге..."
Овај опис нам тако изврсно може послужити да опише теме и преокупације Џонсоновог дела, да је тешко одупрети се искушењу да се овај блузер прогласи неком врстом протоегзистенцијалисте. На жалост, Џонсон и егзистенцијалисти су се, упркос њиховим бројним сличностима, растали и пре но што су се срели. Егзистенцијализам проистиче из перспективе да је Бог мртав, а за Џонсона би прихватање такве филозофије значило напуштање не једног већ два система веровања. Џонсон је био распет обавезама из уговора који је потписао на раскршћу. Не, како се то понекад поједностављено тумачи, на предвидљивом крсту хришћанског дуализма, између Бога и ђавола, већ између самог хришћанства и западноафричког веровања које зовемо вуду. Без обзира колико Џонсон жарко желео да се ослободи и једног и другог, он је живео и умро верујући да њиме господари духовни свет и да ниједан не чује његове молбе.
Сироти Боб је побеђен од класичног немезиса: погрешне жене и погрешне боце вискија – али је снага његове музике таква да читавих пола века после његове смрти не треба много маште да би се замислило да на уговору који је једном потписао на аветињском раскршћу, ватреним слоговима пише отплаћено!
Чарлс Шар Мареј
Приредио: Јерођакон Јован (Ћулибрк)
Са енглеског превео: Марин Голубовић
ТРИ СКИЦЕ ЗА ПОРТРЕТЕ ИДОЛА

Како је Присли постао „бог”?
Корен рокенрола је црначки ритам и белачка осећајност. Али, не заборавимо да је његово главно оружје – електрична гитара, инструмент од раније познат џезерима који тек међу рокерима добија снагу „звучног чудовишта” које, за разлику од питоме акустичне гитаре, уме да изрази дивља, необуздана осећања свирача.
После Другог светског рата, младеж на Западу, у Британији и САД, ишла је извесно време путем старих: нису имали своју одећу нити своју музику. Али су зато имали пара и слободу понашања. Хтели су акцију, али нису знали у ком правцу да је поведу. Зато су се одлучили за акцију без циља, акцију по себи. Тако је почела побуна. Теди бојси, момци из социјално минорне средине, понашају се беспризорно, туку, убијају... Јавност је забринута. Популаран је Џејмс Дин. Популарна је црна кожна јакна. Популарни су мотори. Желатин је у коси, пије се милкшејк, џинс униформише поколење. Али, нема музике. Где је она?
Одједном, радио-таласи доносе прво рокенрол одбројавање, чисту „звучну акцију”: 1, 2, 3, 4 о’ с1оск-rock, 5, 6, 7, 8 о’ с1оск-rock, 9, 10, 11, 12 о’ с1оск-rock... Време убрзава – то је апокалиптични ритам... Бил Халеј пева „Rock around the clock”. Ник Кон примећује да је песма коју је Бил, кантри-вестерн музикант, запевао – смешна, да је њен аранжман слаб... Али ту је ритам, ритам! А Халеј је гласан да гласнији не може бити. И то је довољно: ритам и гласност! Рокенрол је у слух младих, бунтовних без разлога, ушао на велика врата. Електрична гитара и бубњеви почели су да обављају свој посао.
Ник Кон каже: „Рокенрол је био веома проста музика. Оно што је било значајно – то је бука коју је правио, агресија, новост." Речи–пароле, прости слогани, постали су тајни, револуционарни језик младих који старији нису разумели. Наступила је, вели исти, „нагла поплава манијака и дивљака с клавирима и гитарама који би у претходним поколењима били исмејани, али који су били сасвим добри за педесете”. Литл Ричард два пута понавља „Tutti frutti all rootie”, а затим додаје „awopbo-paloobop alopbamboom – и млади су одушевљени. Време је за анархију.
Могао си да будеш црнац, идиот, болесник и криминалац – и да те у новом рок контексту свако прими и схвати. Југ САД, област у којој су црнци имали највећег музичког, а најмање друштвеног утицаја, даје прве рок звезде: Прислија (Мисисипи), Бади Холија (Тексас), Џери Ли Луиса (Луизијана), Џина Винсента (Вирџинија).
Чиста енергија је оно што се тражи. Литл Ричард урла, виче, риче као бик, свира ногом по клавиру, клечи на коленима и објављује да је „рок целебна музика, чини да слепи прогледају, да хроми ходају, подиже мртве”. То је ново „еванђеље” за младе, за све са „sweet sixteen” („слатких шеснаест година”.) Пол Енка, петнаестогодишњи момчић из Канаде, пева песму „Дајана” која изражава љубавну чежњу дечарца за старијом девојком (типични пубертетски проблем!) и продаје исту у 30 милиона копија, а зарада му је 500.000 фунти годишње.
Али, почетак је своју круну добио кад се појавио Елвис Присли.
Присли је постао свеопшти јунак, симбол; млад, личан, недељив са старијима – искључиво власништво младежи. Рођен 1935. у Тупелу, Мисисипи, као син сељака, са четрнаест година се доселио у Мемфис, Тенеси. У деветнаестој години је био возач камиона. Није имао никаквих амбиција осим да и даље „дивље вози камион”. Био је детињаст – скупљао плишане медведиће, јео бутер од кикирикија, обожавао мајку. Рано је дошао у додир са црначком музиком – блуз, а затим и госпел (духовна музика црних протестаната) на њега су веома утицали. Године 1953. је мајци за рођендан снимио плочу са две песме. Насловна се звала „Моја срећа”. Чули су га Сем Филипс, власник студија „Memphis Recording Service” и његова асистенткиња Мерион Кајслер. Одушевили су се, и 3. јула 1954, око 21,30h, на локалној радио-станици, премијерно је пуштена његова песма „That’s All Right (Mama)". Телефонска централа је загушена позивима – млади траже да се песма понови. Сутрадан је било око 6.000 позива са таквим захтевом.
Музика, спој црначког ритма и блуза, протестантских духовних мелодија и кантри балада, добила је додатни елеменат – сексуалност. Нови је глас био веома чулан, а Прислијеви концерти су постали познати по хистеричним реакцијама женског дела публике. Елвис је играо, правио покрете сличне онима приликом полног односа, а девојке су вриштале, падале у несвест, доживљавале полно узбуђење, да би се касније, кад се „испразне”, са својим момцима враћале кући чисте савести, осећајући се као добре кћери својих родитеља. Кад је, вођен вештим менанџером Томом Паркером, 1956, за RCA снимио „Hearthbreak Hotel” продало се осам милиона плоча, а сваке седмице му је стизало око десет хиљада писама од обожавалаца. Кон каже: „Ван сцене, Елвис је читао Библију, волео своју мајку..." „Он је као петпарачка књига”, објаснила је једна од његових обожаватељки. „Праве секси слике на насловној страни. Али, кад отворите, то је само добра прича”. То је оно што су цуре одувек желеле од својих идола – илузију снаге, а Елвис је донео нови дрхтај полустварног. Младићи су почели да га опонашају. Више их нису одушевљавали писци, војсковође, свеци – него рок певач, забављач оних који су били сити хлеба, а увек гладни игара.
Слава новог идола расте. Зову га „краљ”. Паркер лансира читаву индустрију са етикетом „Елвис”: од беџева и постера, преко мајица и патика, до ружева за усне и колоњске воде. Присли више не сме да сам изађе на улицу – обожаваоци га прате у стопу. Жртва је своје популарности. У војсци, у Немачкој, добија на хиљаде писама од оних који га сматрају краљем. Све поприма размере паганског религиозног култа. Кад му је 1958. године умрла мајка, извесни Дејвид Мекенери јс снимио песму „New Angel Tonight” у којој се вели: „Вечерас је нови анђео на сјајном небу | мајка нашег рокенрол-краља. | И ја знам да она гледа | на свог дечака у армијској униформи | и сећа га се у свом анђелском срцу."
Присли: почетак побуне?

По повратку из војске, Елвиса увек чува дванаест (!) телохранитеља. Он живи засебно, троши паре, купује кадилаке. Каријеру наставља снимајући бесадржајне, али веома гледане рок филмове, и сада је национална величина. Френк Синатра, дојучерашњи непријатељ рока, 1960. пева с њим у Мајамију. После паузе, појављује се поново 1968, и када се завршио ТВ-шоу, стиже му 60.000 писама. На његове концерте идолопоклоници хрле одасвуд, чак из Јапана. Иако је Елвис остарио, хистерија се наставља: чак и жене у годинама у току концерта на бину бацају своје доње рубље, доказујући му своју „оданост”. Године 1970. председник САД Никсон прима Елвиса у Белој кући и уручује му плакету почасног агента уреда за борбу против наркоманије (да иронија буде већа, Елвис се дрогирао). Године 1973. његов концерт на Хавајима прати 500 милиона људи (преко телевизије, наравно). Пошто сс развео са првом женом, непрестано блудничи, углавном са много млађим девојкама.
Америчко друштво је, у први мах, шокирано. Родитеље запрепашћују „звуци из џунгле”, девојке из једног њујоршког самостана јавно спаљују његову слику. Угледне радио-станице одбијају да пуштају ту музику. Френк Синатра, популарни певач лаганих мелодија, рокенрол назива „најогавнијим, најбруталнијим и најружнијим обликом музичког изражавања, уз који маршира руља деликвената”. Многи су тврдили да рокенрол „порно разгледнице претвара у шлагере”, а америчка национална комисија за сузбијање криминала у извештају Конгресу тврди да та музика младе подстиче на криминал.

Умире августа 1977. у Мемфису. Много дроге, много таблета (највише) „за живце”. 17. августа 1977. председник САД Џими Картер се обраћа нацији поводом смрти рок певача: „Смрт Елвиса Прислија лишила је нашу земљу човека од великог значаја. Био је јединствен и непоновљив. Његова музика и личност коренито су променили глeдишта америчке културе”. На сахрани, 18. августа, у Мемфису, присутно је неколико стотина хиљада људи. Погребна поворка је дуга око 15 километара. Шеснаест кадилака, три хиљаде венаца, стаза прекривена цвећем, маузолеј... Продавало се све везано за њега, чак и суво лишће из виле Грејсленд у којој је живео. Тридесетак биографија је написано и објављено у најкраћем могућем року. Појавило се вино „Увек Елвис” по цени од четири долара за боцу. Комерцијални резултати Прислијеве делатности су били: 800 милиона продатих плоча, тридесет и три филма, 62 милиона обожавалаца (званично регистрованих 1977). Имао је пет приватних авиона, од којих је један, „Конвајер 880”, поседовао 90 места, спаваћу собу, водени кревет, купатило са позлаћеним славинама, видео и HI-FI студио, телефон који му је омогућавао везу са целим светом.
Квазирелигијски култ Елвиса Прислија

Сви су говорили о огромном значају Прислија за рокенрол. Певач Брус Спрингстин је рекао: „Са њим све почиње и њиме се све завршава”, а Спрингстинов менаџер Џон Ландау вели: „Од начина на који је чешљао косу, до шмркања и клецања коленима – он је био почетак побуне. Престали смо да мислимо о томе како ћемо бити рачуновође и шофери, почели смо да се питамо – не бисмо ли, можда, и ми могли постати нешто као Елвис." То је допунио новинар „Њу Мјузикал Експреса” Мик Фарен рекавши: „Без њега би историја била сасвим другачија. Џегер би био трговац некретнинама, Дилан – рабин, а Џони Ротен – судија."
Квазирелигијске црте Елвисовог култа су наставиле да бујају. Тако се 1977. одмах после његове смрти, појавио постер „Последња вечера”, на коме су, скупа са Елвисом, били насликани Чак Бери, Бо Дидли, Карл Перкинс, Клиф Ричардс, итд. Елвис је био у средини, као нови „Месија”, уместо Христа. У потпису је стајало: „Он је био краљ, а ми смо били на његовом устоличењу. Амин." У листу „Народ” („Реор1е”), Џим Севил је тврдио да је „бог” (који?), „стварајући Елвиса”, „хтео да чује мало правог рокенрола." Године 1982. две Американке су са својим свештеником тражиле од папе да „канонизује Прислија”, то јест да га прогласи за „свеца”, јер су на његовом гробу биле, тобож, излечене. Обожаваоци су тражили од америчког Конгреса да његов рођендан, 8. јануар, буде проглашен за државни празник. Године 1983. појавили су се стрипови и цртани филмови о њему. Отворен је, у Мемфису, музеј Елвиса Прислија, а суграђани му подижу бронзани споменик висок четири метра. Године 1985. на годишњицу рођења, на гроб су се опет скупиле на хиљаде обожавалаца.
Кон каже да је Присли још за живота од „демонског љубавника” постао „отац, свеприсутна сила која управља животом својих обожавалаца”. У часопису „Пошта” неко је забележио: „Никада није било јасно шта стоји иза његове музике, ако је уопште нечега и било (подвлачење наше, нап. аут.). Ипак, нико не може порећи да је он себи осигурао место у историји”.
И заиста: Присли је осигурао себи место у историји, историји која се, окренута лажним боговима, полако ближи свом крају. Он је био човек без икаквих нарочитих дарова, без нарочитих способности: имао је једино привлачан глас и умео да га искористи певајући песмуљке баналног, отужно-сентименталног садржаја. Био је богат и славан, али несрећан: без стабилног брака, лутајући од жене до жене, он се разарао сопственим начином живота и популарношћу. Дрогирао се и постепено убијао самог себе. Иза његовог живота и дела није остало ништа што би се могло сматрати значајним, мада савременици саму славу овог рокера сматрају нечим значајним. Елвис је био просечан, певао је и будио страсти у просечнима. Међутим, публика и медији су од њега саздали лажног Бога и свеца, за наше јадно, од преваре уморно, доба. За разлику од правих светаца, слугу Божјих, он је био слуга руље гладне забаве. По први пут у историји је забављач, лакрдијаш схваћен као свети човек и узор који треба следити.
Прислијев утицај је, многи тврде, био огроман: он је младе покренуо на побуну против родитељског ауторитета, на схватање љубави као блуда, премазаног ружичастом глазуром сентиментализма; он је страст прогласио за начин живота. Све је то радио углавном несвесно, као марионета у рукама једне моћније силе. Исте оне силе која је, од пада Адама и Еве, измишљала лажне богове и наговарала човечанство да им се клањају.
У његовој музици, да парафразирамо часопис „Пошта”, није било ничег. Али пошто је то било „ништа” хедонистичког атеизма маскирано шљаштећим ефектима шоу-бизниса, оно је прихваћено као нешто, и то као нешто божанско...
Обоготворење ништавила је најстрашнија тајна прве велике рок идолатрије оличене у Елвису Прислију...
Post scriptum сусрету са Прислијем

Дејвид Стенли, Прислијев телохранитељ, који је са њим одрастао, и Прислијева маћеха Ди Присли, открили су америчкој јавности како су разговарали са покојником, који је као „дух” обузео домаћицу Дороти Шери. Јавио јој се једне ноћи, и позвао је на „астрално путовање”. Касније је Дороти посетила Ханса Холцера, спиритисту који тврди да може утешити сваку породицу која је изгубила неког драгог. С обзиром на то да редовно одржава контакте са „покојницима”, Холцер је објавио да је „Елвис жив”.
Дороти је Стенлију и Ди Присли рекла да је, док је кроз њу говорио „Елвис”, осећала невероватан бес (реч „бес” на старословенском значи „ђаво”) и да је хтела да изгори од неког унутрашњег огња.
Елвис је свету поручио да је Бог, по свему судећи, „безличан”, да постоји реинкарнација и да се живот наставља. Једном приликом, у току „астралног путовања” са Дороти, заједно су гледали ТВ-шоу Еле Фицџералд и Џонија Карсона – испоставило се да Елвис ни мртав не може без шоу-бизниса!
Демон („бес”) је очито узео обличје рок стара да би могао да заводи свет на нови, телевизијски начин; зато је Дороти осећала то што је осећала (паклени пламен). И зато је „Елвис” са оне стране гроба проповедао окултна учења о „безличном Богу” и реинкарнацији...
Ленон – Лењин рокенрола
Причу о Ленону почињемо причом о његовом другару и парњаку Макартнију, „добром дечаку из суседства”, чији свеж и наиван изглед и данас привлачи пажњу својом доброћудношћу. Џон, Џорџ, Пол и Ринго, славна ливерпулска четворка, неоспорно су били и остали симбол рок револуције у свом њеном обиму... Судбина Пола и Џона након распада „Битлса” занимљива је сама по себи, па ћемо настојати да је укратко изложимо.
У „Гинисовој књизи рекорда”* Макартни слови као најуспешнији композитор свију времена. Од 1962. наовамо четрдесетак његових песама продато је у тиражу од најмање милион примерака. Његова имовина вреди око 500 милиона долара... Како је почело?
Макартнијева каријера почиње 6. јула 1957. када на забави у цркви Светог Петра у Вултону, Енглеска, Пол сретне пијаног Џона Ленона, чији је бенд наступао те вечери. На Западу, и код римокатолика и код протестаната, појава да рок музика прати црквене забаве и свечаности, па и богослужења, није ретка. Да би привукли младе, који се не занимају за празну и млаку верзију западног хришћанства, жупници и пастори користе сва средства, неки пут и сами узимајући гитару у руке. Дакако, ни Ленон, ни Макартни, као ни многи млади који се појављују на „рок богослужењима” нису били верници. Пол је много пута изјавио да у личнога Бога не верује, али да верује у „нешто”. Мада му, вели, то „нешто” није сасвим јасно, има оптимистички поглед на њега.
Након првог сусрета, Ленон и Макартни су наставили да се друже. После многих лутања, срели су богатог дендија, хомосексуалца Брајена Епштајна који им је, видевши их на концерту у једном рок клубу, понудио своје менаџерске услуге. Епштајн (1967. умро од превелике дозе дроге) их је избацио „у орбиту”... Кад су се „Битлси” разишли, Макартни је наставио самосталну каријеру, уз пратећи бенд чију је окосницу, поред њега, чинила његова супруга Линда. Пол је био наркоман од малих рок ногу, што се много пута откривало: 1972. у Шведској, 1973. у Шкотској, 1975. са Линдом у Лос Анђелесу, САД, 1980. у Јапану, итд.; полиција га је хапсила због поседовања дроге. Наравно, поп звезда није трпела неку нарочиту полицијску репресију. Читав свет је био на његовој страни. Лепо пева, зар не?
Ленон и Макартни су, као и читав бенд „Битлси”, уосталом, много допринели ширењу „Њу ејџ” идеологије на најмање три начина:
1. Увођењем култа халуциногених дрога, попут LSD-ја, које треба да помогну „ширењу поља свести”;
2. Пропагирањем индуизма и „трансценденталне медитације”;
3. Песмама нове глобалистичке идеологије типа „All You Need is Love”.
За „Битлсе”, као и за већину других рокера, љубав је сснтиментализам чији се распон креће од гледања у звезде и држања за руке до сексуалног односа. Основне „Њу ејџ” идеје – човечанство уједињено у љубави без обзира на Истину и братство свих људи без небеског Оца кроз речи и мелодије таквих песама лако су улазиле у срца младих поколења. Извођење већ поменуте песме „All You Need is Love” 1967. пратило је, рецимо, преко 400 милиона људи... Године 1968. Џон, Џорџ, Пол и Ринго провели су преко два месеца у Индији, учећи да мантрају од Махариши Махеш Јогија, оснивача трансценденталне медитације. Стотине хиљада младих Европљана и Американаца на тај начин су се стали занимати за индуистичке магијске технике „самоусавршавања”, а многи су похитали у Индију, „на изворе”, да се поклоне Кришни, Буди или неком од гуруа, који себе сматрају „живим боговима на земљи”. По сведочењу Харисона, он и Ленон су сатима певали песме Кришни „док их вилице не би заболеле”.
Кад је „Битлс” фаза прошла, Ленон наставља сам. Интелектуално најобдаренији, са јасном свешћу о томе „шта да се ради”, он наставља своју психореволуционарну делатност. У песми „Mind Games” (Игре ума) снимљеној 1973. пева о мантрању, свеопштем миру на земљи, друидизму,* магији, трагању за Гралом, точку карме... Исте, 1973. снимио је сонг „Bring on the Lucie” („Lucie” – Луцифер), у којој позива „Луси” (Луцифера, понављамо) да ослободи народ; Лусин број је, свакако, 666.
Као и већина рокера, Макартни је волео да кокетира са окултизмом; наравно, у рукавцама, на фини начин. У песми „Letting go” са албума „Venus and Mars” издатог 1975. он лепоту своје драге пореди са сјајем Луцифера... У насловној песми албума одушевљава се астрологијом, а снимио је и сонг о „божанствима древног Египта”. Што се тиче његових хуманистичких порука, оне нису ишле даље од певања о братству-јединству белаца и црнаца („Ebony and Ivory”, са Стиви Вондером) и учешћа у пројектима „Live Aid” типа...

Занимљиво је политичко опредељење Леноново: он је себе (иако је поседовао 275 милиона долара) називао „НАГОНСКИМ СОЦИЈАЛИСТОМ”. Званични орган КП СССР „Правда” хвалио га је јер је „врло волео СССР” и писао оде атеизму („Imagine there is no religion” – „Замисли да нема религија”, каже он својим хипи следбеницима). Године 1972. са комунистичким рок бендом „Elephant’s memory” снимио је албум „Sometime in New York City”, на коме је певао агитпроп пароле. У песми „Sisters O Sisters” позивао је на изградњу новог света за који се морамо борити... У песми „Анђела” реч је о Анђели Дејвис, која је 1980. била потпредседнички кандидат на изборним листама КП Америке... Са позиција левичарског феминизма огласио се у сонгу „Жена је црња света”, а у „Attica State” отворено рекао: „САД ЈЕ ВРЕМЕ ЗА РЕВОЛУЦИЈУ” (Не заборавимо: на албуму „Клуб усамљених срца” групе „Битлс” једна од бенду омиљених фигура са омота плоче био је – Карл Маркс)... Затим су ишле песме „Херој радничке класе” и „Власт народу”, симпатије за Мао Цедунга и давање помоћи терористичкој Ирској републиканској армији (ИРА).
Пошто су га убили, Ленон је постао нека врста рок мученика и примера врлине. За живота није био ни једно ни друго. Као наркоман, потпуно је зависио од хероина. Непрестано је пио, блудничио, тукао своје жене... Колико је ценио рок публику види се по изјавама типа: „Свирам за идиоте који ништа не капирају. Они не могу да осећају; ја сам једини који осећам, јер се ја једини изражавам” (забележио Џим Валтер у књизи „Успомене на Ленона”, Сан Франциско 1971). Пол му се жалио на проблеме са оцем, према коме је гајио извесно поштовање. Ленон му је поручио да се окане поштовања: „Можеш да га убијеш, он је старац”. Као што је Маркс своје идеолошке противнике називао „свињама”, „глупацима” и „црнчугама”, тако је и Ленон оне који га „не схватају” називао „будалама”...
Први бољшевички комесар просвете Луначарски је говорио да, кад је сексуални морал у питању, бољшевизам значи „слободну љубав” – то јест, неспутани сексуални промискуитет. Бољшевички крволоци су на почетку своје страховладе отворено исмејавали брак као „трулу, буржоаску институцију”, с којом треба под хитно раскрстити. Руске девојке су биле принуђиване да спавају са сваким од „револуционара” под претњом смртне казне. Тек тридесетих година је Стаљин схватио да ће такво понашање уништити државу и друштво и поново стао у одбрану брака... Ленон, један од идеолога хипи комунизма, добро је разумео поруку о „слободној љубави”, која је у то време била врло актуелна. Иако још ожењен Синтијом Ленон, имао је јавну везу са Јоко Оно и поводом тога касније изјављивао: „Био сам врло сексуално оријентисан оновремено. Кад нисмо ишли у студио, били смо у кревету”. У једном интервјуу тврдио је да је сексуална револуција предуслов социјалне. То је било сасвим у складу са ставовима тадашњих западних марксиста  „сексолога”: Вилхелма Рајха, који је човека сматрао „оргазмичком машином”, Херберта Маркузеа, који је био уверен да ће сексуална побуна младих радикализовати марксизам, Ирвина Сајблера, који је тврдио: „Највећа снага у рокенролу лежи у његовом ритму... ТО ЈЕ МУЗИКА ТЕМЕЉНО СЕКСУАЛНА”... А хипи гуру, Тимоти Лири, најављивао је „естетску 'хедонистичку еру' у којој ће симбол месије бити наг пар и циљ живота бити задовољство”... Пол Кантер из „Џеферсон Ерплејна” нову слободу дефинисао је овако: „Слободни умови...џабе трава... слободан секс... слободна музика”. Морисон, који се опсцено понашао на рок концерту, причао је: „Човече, волим да гледам голотињу. Зграби свог партнера и води љубав са њим. НЕМА ЗАКОНА. НЕМА ПРАВИЛА”...
Неко је Ленона врло озбиљно упоредио са „мозгом” бољшевичке револуције, назвавши га Лењином друге половине нашег века. Као што је вођа комунистичких хорди уништио хришћанску Русију, нудећи рај на земљи, али без Бога и против Бога, тако је и Ленон, нудећи вештачке рајеве LSD-ја, сексуалне и социјалне „слободе” и трансценденталну медитацију, био отворени атеиста који је позивао „Луси” да ослободи народ. Пустошећи душе младих поколења, Ленон је и сам био дубоко несрећан човек, свестан да је своје таленте усмерио на погрешну страну. У књизи „Ленон” (Мек Гроу и Хил 1984) Реј Коулмен наводи Џонову отворену изјаву: „Душу сам продао ђаволу”.
То, између осталог, објашњава његову мржњу према Христу и хришћанству. Још у доба „Битлса” њихов представник за штампу Дерек Тејлор је казао: „Нсвероватно је, апсолутно невсроватно – та четири момка из Ливерпула. Они су сурови, профани, простаци, и они су ПОКОРИЛИ СВЕТ. КАО ДА СУ ОСНОВАЛИ НОВУ РЕЛИГИЈУ. Они су сасвим антихристи. Ја мислим да сам ја антихрист такође, али они су тако антихристи – да ме шокирају, што није једноставно”. „Денвер Пост” од 11. августа 1966. описивао је крик Ленонових младих обожаватељки: „Хоћемо Џона, не Исуса, хоћемо Џона. не Исуса”... Ленон је Спаситеља једном назвао „фашистом” (целу његову изјаву због просташтва нећемо навести!). Хришћанство му је било одвратно јер стално неког покушава да обрати, док је будизам бољи јер не нуди никакав одговор ни на шта. Године 1970. Ленон се, скупа са Јоко Оно, подвргао тзв. „прималној терапији”, „сусрету са собом” у изолованој просторији, што доводи до „крика просветљења”. Изашла је трака са снимцима њиховог вриштања под насловом: „John Lenon / Plastic Ono Band”. У запису „Бог” он вели: „Не верујем у Исуса... /... Верујем у Јоко и у себе. / То је једина стварност”.
Рокенрол поистовећује слушаоце са извођачима, и обратно. То му је један од циљева: јединство енергија свирача и публике, јединство њихових умова, душа и срца. Још у песми из „Битлс” фазе „I am the Walrus” Ленон је то овако отпевао: „I am he as you are he as you are me as we are all together " („Ја сам он и ти си он и ти си ја и сви смо скупа”). Кад су га питали зашто рок људима значи тако много, Ленон је био јасан: та музика је довољно примитивна да би била пријемчива, она долази право из џунгле. Уз то, иза рок индустрије стоје милиони фунти. Шта год да рокери раде или говоре, само ако продаје плочу и карте за концерте, у реду је. Етика бизниса је јасна: АКО ДОНОСИ НОВАЦ, ДОБРО ЈЕ, АКО ГА НЕ ДОНОСИ – НИЈЕ. С друге стране, деци је потребан свет идеала у који ће веровати и којем ће стремити. Ако га не нуде ни породица, ни школа, ни друштвене институције, они ће се окренути својим музичким идолима. Ленон је исправно рекао: „Разлог због кога су клинци шашави је тај што нико неће да се суочи са одговорношћу њиховог подизања. Сви су превише уплашени да би се бавили децом све време, зато их одбацујемо и шаљемо у школу и мучимо их...” Ленон пак није одбијао улогу „васпитача” и своје ставове, начин живота и мишљења је како музиком, тако и изјавама наметао као модел. Очито, Џон је био против Бога; слутио је да има неке везе с непријатељем Божјим и човековим, ђаволом. Зато није случајно да је атмосфера на концертима на којима је свирао била тако збуњујућа за конзервативни западни свет. Др Бернард Сајбел, државни стручњак САД из Вашингтона, 1964. посетио је један концерт „Битлса” по службеној дужности. Своје искуство боравка међу 14.000 младих обожавалаца „Буба” из Ливерпула описао је као „невероватно и застрашујуће”. По њему, људи су били „фанатични, непријатељски расположени, необуздани, вриштава, непрепознатљива бића”. Били су у трансу без икаквих контролних механизама. Није било ни говора о обичном опуштању: девојке су се понашале као „опседнуте демонском силом”. Музика гласна, примитивна, насртљива, снажно ритмична... Присутни су се суштински мењали. „То је била тинејџерска оргија”. закључио је Сајбел. У таквој атмосфери транса људи су подложни најразличитијим утицајима. Према знаменитом композитору Дмитрију Тјомкину, рокенрол је „мало мелодије, мало смисла у стиховима, само ритам”, што одговара извикивању парола које се трајно урезују у човекову свест. Др Сарџант, шеф психијатријског одељења болнице Сент Томас у Лондону обратио се Краљевском медицинском друштву Британије са следећом тврдњом: „Адолф Хитлер, древни грчки жреци, „Битлси” и афрички врачеви практиковали су исту врсту прања мозга... Ритмичка музика и плес су начини деловања на нервни систем. Приказаћу неколико филмова који показују како примитивни ритмови праисторијског племена у Кенији и рок бенда на концерту у Лондону изазивају иста осећања... Хитлер је људе доводио у дрхтаво стање узбуђености и тек онда им говорио...” Замислите неки од Ленонових концерата: после разних помамних ритмова и свакојаких „жвака” иду нежни звуци песме „Imagine” у којој се окупљенима вели да нема Бога ни нација, да је друштво слободно, да нема вечности и да је свет постао једна држава. Да ли је могуће да то није остављало никаквог трага у свести слушалаца? Или када се чује да је Џон користио ту и ту дрогу? Како вели С. Таки, који је анализирао утицај рок звезда на ширење наркоманије: „Када градско дете које живи у уобичајеном свету буде понуђено цигаретом марихуане или дозом LSD-ја оно се неће сетити да су то ствари о којима му је наставник говорио као о штетним по здравље и упозоравао на њих, него као о нечему што Мик Џегер, Џон Ленон и Пол Макартни користе и уживају”. Јер, како рече неки од коментатора „Тајмса”: „Кад 'Битлси′ говоре о дрогама, рату у Вијетнаму, религији – МИЛИОНИ СЛУШАЈУ..."
У интервјуу датом пред смрт Ленон каже да је стално имао психоделична виђења. Бавећи се „Silva mind методом контроле ума” препуштао се разним „духовима–водичима”, за које је из Светог писма и светог предања јасно да су демони. Веровао је у НЛО, имао личног саветника за магијске тарот-карте. Његова „љубав” Меј Пенг у књизи „Волећи Џона” сведочи да је Ленон, исцрпљен наркоманијом и окултним техникама, био параноичан човек, који је често урлао од гнева... „Пророк мира и братства” био је дубоко рањен (најтужније: рањавао је самог себе) и изгубљен... Куда је хтео да води оне којима је прорицао?
Јоко Оно је, знајући суштину „Битлс” пројекта, тврдила да су чланови бенда били не само четири човека, него медијуми. Као такви, нису били свесни шта говоре, пишу, компонују – то је из њих навирало. Ленон је ноћу сатима чекао да га нешто обузме да би могао да пише и свира клавир и гитару, певушећи оно што му је дато. На „Белом албуму” (1969) у песми „Yer Blues” певао је: „Црни облак прекрива мој ум | плава измаглица („blue mist”) опкољава ми душу”. Иначе, појам „плаве измаглице” је црномагијског порекла: то је демон који се на вештичијем сабату јавља у виду аветне, плавичасте магле.
Иза „Битлса” и Ленона дакако није стајала само моћна рок дискографска индустрија. Гласноговорници свеопштe „љубави и разумевања” и „уједињеног човечанства” могли су (и очито су били) искоришћени од оних којима је на срцу био „нови светски поредак”, та, можда последња, утопија у људској историји. Шта о томе вели Џозеф Кроу, професор музике и социологије на универзитету у Сијетлу? Чујмо га: „Вероватноћа да су 'Битлси' (музички слабо образовани, нап. аут.) написали и снимили песме које им се приписују исто тако је мала као и могућност да неко ко није учио физику конструише атомску бомбу. Техничка блиставост музике 'Битлса' просто сугерише идеју да су њихове песме створили стручњаци за условне рефлексе. Висок квалитет њихових плоча готово научним методом припрема им психологију публике погодну за прихватање порука. Не знам знају ли 'Битлси' шта раде или се неко њима служи. То и није важно. Важан је резултат. Они који су присуствовали рок концертима знају да се атмосфера на њима може упоредити са хипнотизерским сеансама. То такођe значи да се порука текста рокенрол песме дубоко утискује у подсвест слушалаца. Они чак могу да буду несвесни тога. Ипак, све што чују слаже се у трезоре памћења и биће активирано одговарајућим стимулансима кад за то дође време."
Врхунац ленонистичке идеологије је, како већ рекосмо, песма „Imagine”, о чијем тексту се, због лепе мелодије, ретко мисли. Она би слободно могла да буде химна „новог светског поретка”, планетарног мравињака у коме ће сви бити „срећни” само зато што нема религије, државних граница и што се „супермаркетски” живи – „само за овај дан”... Таква „срећа”, „срећа” пуног стомака и празне душе, била је једно од обећања које је Лењин упутио побуњеницима против Бога у Русији у позну јесен 1917. Плод: око 100 милиона (!) жртава комунистичког терора.
Дејвид Небл, писац књиге „Наслеђе Џона Ленона” тврди да описати Ленона као хуманисту не описујући тамну страну његове личности значи исто што и описати Јуду Искариотског као апостола не наводећи да је издао Христа. Са овом изјавом се можемо сложити, уз једну ограду: Ленон је, као и многи рок ствараоци, мислио да ће својом музичком проповеђу учинити добро човечанству. Разочаран у своје идеале ка којима је ишао погрешним путем био је несрећан и недовршен. Убио га је бивши обожавалац Чепмен, који је тврдио да му је Ленон упропастио живот... Тако је завршен живот Лењина рок музике.
Лујза Чиконе – Антимадона
Отац Серафим (Роуз), велики подвижник наших дана, једном приликом је записао: „Савремени човек, у својој самозаљубљености, жели да истражи сваку могућност која се отвара пред његовим ′ја′ – и зато мора да се спушта све дубље и дубље у блато, да би нашао неку прљавштину која није истражена раније. Све најниже могућности човекове морају се истражити у наше доба, ђубре се мора ископавати и окусити..." И заиста: после столећа, у којима је Лепота била смисао уметности, а потрага за истином и љубав према Добру њено оправдање, човечанство друге половине нашег века дошло је до закључака да се до естетски битног може доћи надраживањем најнижих простора староадамске палости. Чекајући у тами и сенци смрти, заборавивши на красоту преображене твари, модерни homo sapiens се враћа у демонску поноћ паганизма.
Пол Кле, познати сликар данашњице, завапио је: „Наше дрхтаво срце гура нас ка дну, све ниже и ниже, ка изворном дну”. На том дну појавио се и италијански „уметник” Манцони коме је пало на памет да у конзерве спакује свој измет и продаје га као „уметничко дело”. Побудаљени западни снобови та су „дела” куповали: на једној аукцији Манцинијева конзерва је продата за 10.000 долара.

Рокенрол, антимузика последњег времена, није могао а да не следи овај пут ка понорима бесловесног (безлогосног, разхристовљеног) доба у коме живимо. Идолски храм рокенрола од самога се почетка држао на два стуба: стубу пожуде и стубу побуне. И пожуда и побуна су изворно сатанина осећања: жудећи да на силу постане бог, раван Богу живоме, архангел Деница, светли Луцифер, побунио се против Свете Тројице. Иступивши из заједнице са Господом живота и љубави, он је постао тамни сатана који од Адама и Еве не престаје да заводи људе у лудило похоте и да их диже на устанак против Творца. Побуна је у рокенролу прошла кроз неколико фаза: Присли, додуше несвесно, први објављује рат родитељском ауторитету и најављује неспутану слободу сексуалности; „Битлси” и психоделичари кажу да је дрога кључ за отварање „врата перцепције”; Дејвид Боуви нуди бисексуалност и хомосексуализам као „алтернативна” стања полности; панк велича насиље и нихилистички тврди NO FUTURE (нема будућности); преко савременог хеви-метала долази се до сатанизма и култа 666. Лујза Чиконе, америчка поп звезда италијанског порекла, стигла је из тмине тог сатанизма као царица рок подкултуре, још један крик пожуде и побуне.
Јадне будале

Један од најомиљенијих идола подљудске цивилизације краја XX века кога обожавају и имитирају широм света, рођен је у великој римокатоличкој породици у Беј Ситију, Мичиген. 16. августа 1959. Отац јој је радио у аутомобилској индустрији Детроита. Од детињства је маштала о слави и успеху „филмске звезде” (тај банални сан о слави и успеху назива се „америчким”). Чим је ушла у пубертет, почела је да мења мушкарце, надајући се да ће је неки од њих „избацити у орбиту”. Уобичавала је да лута градом, налазећи жртве које су је водиле на ручкове и од којих је тражила по сто долара на зајам. Дајући аутобиографске интервјуе, Чиконеова ове људе назива „poor suckers” („јадне будале”). Још пре краја средње школе, са својим учитељем плеса посећивала је хомосексуалне барове по Детроиту и свиђали су јој се изопаченици које је тамо сретала – због „маштовитог” облачења и „слободног” понашања. Године 1978. одлази у Њујорк, где среће познатог диск-џокеја Марка Кејмингса који јој постаје водич у „свет познатих”. Појављује се као „порно-дива” у филму „Извесна жртва”, на наказни начин испуњавајући своју детињасту жељу да игра на великом екрану. Пошто јој Кејмингс помогне да сними први сингл и први спот, за песму „Свако”, она га оставља и живи са Жан-Мишелом Баскијатом, пријатељем сликара изопаченика Ендија Ворхола (прославио се тако што је насликао конзерву супе, и на тај начин утемељио „поп-арт”), омиљеног на нарко журкама њујоршког „крема”. После овога, упознаје чувеног њујоршког ди-џеја Џона „Џелибена” Бенитеза, који јој продуцира деби-хит „Holyday” („Празник”).
Године 1984. излази њен први битан албум „Like a Virgin” („Као девица”), који је продат у шест милиона примерака. Био је посвећен „свим девицама света”, а пун песама ласцивног садржаја. Ругајући се девојачкој чистоти, која је на Западу и обезбоженом Истоку већ дуго поругана, уличарка Лујза се на концертима појављивала у венчаници. „Не бих могла да успем да нисам постала секс-симбол. Ја сам секси”, изјављивала је, хвалећи се да је у додиру са својом полношћу од шесте године, и да нема разлога да се то не примени у комерцијалне сврхе. Насловна песма „Like a Virgin”, говори о полном односу који је „обновио” тужну и нерасположену девојку, па се у току њега осећала као да јој је „први пут”.
Године 1985. она је снимила песму „Material Girl” („Материјалистичка девојка”) у којој каже: „Зато што живимо у свету материјализма | ја сам цура материјалиста”. И заиста, у свету у коме је новац заменио Бога, у коме су све вредности попљуване и бачене у блато, успех се састоји у бестидном трговању својом душом и телом. 16. августа те године Чиконеова се венчала са Шоном Пеном, глумцем кавгаџијом. Године 1988. избија свађа, и Чиконеова напушта мужа због „пријатељице” с којом има изопачене односе.
Године 1986. снимила је песму „Open Your Heart” („Отвори своје срце”) у којој себе представља као проститутку из пиип-шоуа (посебне јавне куће у којима се наплаћује само гледање блудница). Амерички истраживач Џеф Гудвин каже да је у овом споту присутан символички плес из култа вештица. Следећи спот, „Like a Prayer” („Као молитва”) био је ругање распећу и свецима чије скулптуре стоје у римокатоличким храмовима. Ругање је – а како би она другачије? – било приказано кроз вулгарне сексуалне алузије... И тако даље. Из спота у спот, са албума на албум, ова је јадница тонула све дубље у таму, мамећи публику за собом. На дну амбиса је снимила спот „Erotica” у коме приказује све врсте полних изопачености. Између појединих секвенци спота емитована је слика крста (као и друге рок вештице, Чиконеова носи крст на концертима, очито, не из поштовања према вери својих предака, него да би му се подсмевала).
Несрећна Италијанка се бавила и снимањем филмова.У филму „У кревету са (анти) Мадоном”, је приказала своју болесну свакодневицу. То јој није било довољно да би раздражила тупу, превише развраћену публику, па је објавила књигу „Секс”, компилацију бљувотинских прича и порно фотоса. „Дело” је изашло у тиражу од милион примерака на пет језика, а цена му је била папрених 50 долара. Овај приручник за глатко путовање у вечну смрт изашао је у САД пред Божић 1992. Није ни чудо, кад се зна да су многи у САД толико оглупели да су им најпопуларније личности управо овакве „забављачице”. Једна анкета, спроведена у Америци, показала је да само 13 посто Американаца верује у свих десет заповести Божјих, да је трећина супружника имала односе ван брака, да петина деце губи невиност пре 13 године, а да је од пре 25 година, кад је абортус легализован, на жртву Молоху дивљег себичњачког хедонизма принето преко 30 милиона нерођених.
„Као проститутка и вештица”
„Облачи се као проститутка, а понаша као вештица”, каже за Лујзу Чиконе Хелен Хејст, психолог на универзитету у Бату, једна од многих који се у САД баве феноменом њене популарности.
На стадиону Вембли пред 72.000 обожавалаца, Лујза Чиконе приказује све своје „вештине” у господарењу масом. Док траје песма „Causing the Comotion”, она изводи сцене мучења над девојкама из пратеће групе; за песму „Као молитва” носи црну мантију и крст око врата, а на сцени је направљена имитација олтара уз мноштво електричних свећа. Лујза Чиконе се руга једној по једној светињи, да би се затим појавила у костиму јавне жене (на концерту мења укупно 12 костима). Једна од сцена са концерта је симулација оргија хомосексуалаца и лезбејки.
Лујза Чиконе испитује разне начине да оствари зараду. Наравно, најпоузданије средство је експлоатација сексуалности, нарочито перверзне. Када је снимила фотосе за књигу „Секс” појављивала се гола на бензинској пумпи, у ресторану, аутостопирајући. У филму „Тело на увиђају” игра жену–инспектора која убицу имућних стараца исцрпе полним односом. Један од продуцената је, гледајући снимање филма, био запрепашћен: „Сви смо били шокирани видевши њене сцене. Никад не очекујете такво понашање од једне звезде”. Њена филозофија гласи: „Поента је да се свако осећа угодно са оним што чини. Са собом, са другим мушкарцем, са другим женама. С двоје људи, с троје људи, с мастурбацијом. Било шта. Не треба осећати стид. Ту није реч о квантитету него о квалитету. И поштењу”. Своје речи спроводи у дела. У приватном животу је пробала оно што је пропагирала на концертима, у филмовима, у књизи „Секс” (за њу је потрошено, да би се направила чврста корица, око 400 тона алуминијума).
Уредник „Melody Maker-a” Џим Арундел сматра да она има огромну подршку међу младима који уживају у њеном смислу да шокира јавност и изазове реакције околине. Нудећи себе и свој поглед на свет, у сталној измени имиџа и стила, постала је симбол краја XX века, у коме је око 200 милиона људи изгубило животе у ратовима и концентрационим логорима.
Родни град Детроит сваке јој године приређује фестивал (улазница је 35 долара). На фестивалу, једном од таквих, биле су изложене слике Лујзе Чиконе, празне бочице парфема, прве плоче; било је такмичења њених двојника, мушких и женских. Кевин Бигли, 47-годишњи радник, стигао је из Лондона у Детроит, поносан што је први купио „Секс” и карту за њен концерт. Обожаватељка Лорен Кобли је плакала кад је стигла у Детроит, град детињства Лујзе Чиконе. Она тврди да ју је Чиконеова учинила „бољом мајком и супругом” (што се види из чињенице да је свом малолетном сину показала књигу „Секс” и причала с њим о томе!?); Крис Севастино је цео викенд провео нашминкан и одевен у њен костим. Ватрене присталице њене филмове гледају и до 125 пута, а понашају се као припадници верске секте. У току фестивала гости су посетили родну кућу своје миљенице, њену школу, место где се први пут љубила са мушкарцем, а затим су ишли на гроб њене мајке која је умрла кад је Лујза имала пет година. Ипак, било је и забринутих лица. Индер Ананд је дошла са својим супругом и сином Дибсом који, као фанатичан поклоник поп звезде, по мајчиним речима, сваки слободан тренутак троши на куповину симбола исте: од плоча и касета до мајица. Дибс је 1992. био на детроитском фестивалу, па је, понесен духом Чиконеове, отишао у један клуб хомосексуалаца. Зато су родитељи морали да дођу са њим. Дибс је изјавио како му се сав живот састоји у праћењу идола његове младости.
Лујза Чиконе не мари много за своје обожаваоце. Сви су, те 1993, очекивали да ће им, пошто су дошли да прославе њен рођендан, она упутити ма какву поруку. Није било никакве поруке.
Њој је остала само жеђ за новцем. Лиз Розенберг, портпарол рок певачице, каже да јој се свиђа кад људи мрзе њену газдарицу, пошто и она мрзи њих. Важно је да се изазову скандали, да јавност реагује, да се плоче и касете продају. Фреди де Ман, њен менаџер, говори о плану Чиконеове, која, пошто се осећа као царица моћне империје, има намеру да подигне колосеум за забаву. Приходи су јој огромни, има дара за бизнис. Новинарка која је с њом правила интервју за „Вашар таштине” примећује да ова певачица зрачи змијском хладноћом: „Говори, али се ретко смеје. У целини, из ње избија нека хладноћа која сече. Шта год прича, све се оконча послом. Бизнис, увек бизнис”.
Њен је мото: „Буди себичан, послован, користи се свим средствима која омогућавају успех и нека иде до ђавола све што те на путу ка циљу омета”. Њен физички лик је, пре но што је дошла у додир са пластичном хирургијом, био неугледан; прве успехе у контакту са јавношћу постигла је захваљујући бестидности с којом је спроводила начело „циљ оправдава средства”. Бестидност јој доноси имовину од 200 милиона долара; бестидност продаје 140 милиона њених плоча.
У једном од својих интервјуа Чиконеова открива да се она осећа као неко ко се увек поистовећивао са мањинама. Пре свега, са сексуалном мањином – то јест, са хомосексуалцима, који је највише поштују јер између њих и ње нема никакве полне напетости. Оно што јој се допада је спот групе „Веома љуте папричице” („Red Hot Chilly Papers”) у коме се два мушкарца љубе. И даље себе сматра великом уметницом, која је кадра да утиче на људе и мења свет набоље, дајући самоувереност женама.
Као и у случају других мегазвезда и мегабендова, очито је да је иза њеног пробијања у јавност стајала невидљива рука идеолога „новог светског поретка” чија парола није само „завади, па владај”, него и „разврати, па владај”, „заглупи, па владај”! Знајући да је дошло време да се укину последње границе које деле Добро од зла, Светлост од таме и Истину од лажи, они су пронашли изванредног робота за своје планове: празноглаву, жељну славе и на све спремну Американку, коју су уобличили у складу са својим замислима. Лујза Чиконе је употребљавана на свим нивоима идеолошке борбе за нови светски поредак. Узимајући псеудоним „Мадона”, снимајући песме типа „Као молитва” и филм „У кревету са...", она је послужила у рату против оно мало хришћанског духа што га је остало у Америци и Европи: позивајући жене на апсолутну самосталност и понос, она је постигла више од свих феминистичких покрета заједно, задајући још један немилосрдан ударац породици; пропагирајући хомосексуалност, мушку и женску, она ју је учинила прихватљивом за широке масе, ублажавајући евентуални шок који би наступио због озакоњења противприродног блуда; о развраћању девојчица најмлађег узраста (а Лујза им је идол!) да се и не говори... Она све то и даље чини, из албума у албум, из спота у спот...
Очито је да је историја гордог западног човека, који се Бога одрекао и на светињу заборавио, завршава у каљугама подљудског и демонског. Није ни чудо: реч Божја вели да тако мора и да буде, јер кад човечанство отпадне од Христа, оно неминовно стреми антихристу и његовој тиранији. Страшно је само то што и ми, Срби, некад православни народ, хитамо за гадаринским свињама, у којима су демони, а заборављамо судбину гадаринских свиња – све су се, наиме, подавиле у језеру. Ево шта пише један домаћи рок критичар, рекламирајући, у доба кад је LP „Еротика” изашао, плочу гадаринског типа: „Чак 75 минута и 14 песама великодушно и издашно је (...) понудила СВОЈИМ ВЕРНИЦИМА (подвлачење наше, нап. аут.) богиња попа и скандала, секса и влажних снова оба пола и уверила је свет како је, ето, коначно отворила карте. (...) У видео споту она ужива у свим посластицама Содоме и Гоморе, секс пршти на све стране. (...) Ово је једно од најбољих остварења мис Чиконе. (...) Она разоружава својом појавом, певањем и енергијом, дакле још од тада она ту моћ користи опијајући следбенике њеног храма љубави и хедонизма”. Текст је изашао у породичном листу „ТВ Ревија”.
Својим верницима

Што се сласти Содоме и Гоморе тиче, оне имају своју цену. Јер „пусти Господ на Содом и на Гомор од Господа с неба дажд од сумпора и огња, и затр оне градове и сву ону раван, и све људе у градовима, и сав род земаљски” (Пост. 19, 24–25). Тако се плаћају содомска и гоморска уживања.
Чиконеова је свесна своје таме и јада, барем у извесним тренуцима, кад спадне маска самоуверености. Ево шта каже: „Ја сам веома узнемирена особа. У МЕНИ СЕ НАЛАЗИ БЕЗБРОЈ ДЕМОНА СА КОЈИМА СЕ СВАКОДНЕВНО РВЕМ. Али ја желим да будем срећна... Убеђена сам да нико не може бити искрено вољен док не упозна и не заволи самога себе. Тек тада може бити истински вољен, а то је оно шта ја желим..."
То је вапај.
Вапај душе која жели љубав, а уништава саму себе...
Ради славе, новца, успеха, било чега. И ништа је не може задовољити, јер је сав свет мањи од душе. Напуниш душу светом, и опет остане бездан. Гладан. Хоће још. Тражи му се...
Бљештаве рок звезде, идоли нашег јадног времена, нису ништа друго до сасуди шареног ништавила. Говорећи о њима, отац Серафим Роуз је приметио: „Подљудски натчовек је запрепашћујућа појава – празан, безлично медиокритетски, али ′живописан′ за људе који не знају и не могу да смисле ништа боље”. Таква је и ова подљудска, содомско-гоморска Антимадона.
Силе мрака
Сотонини ученици

Године пролазе, времена се мењају а са њима и укуси и систем устаљених вредности. Са тим чињеницама не може да се помири Пет Бун, један од пионира рокенрола. Он је изјавио да су Шер, Мадона и Принс „сотонини ученици” јер младе наводе на дрогу, противприродни блуд и AIDS, и није много далеко од истине.
„Није потребно много да се схвати како је неки зао дух ушао у те и још неке музичке звезде” изјавио је Пет Бун. „Треба се борити за нашу децу. Морамо отворити очи и видети шта се око нас заправо дешава – пре него што буде касно!"
„Срамотно је то што тако су тако талентоване и атрактивне певачице као Шер и Мадона створиле ђаволски имиџ који имитирају девојчице широм света. У видео-споту за песму 'If I Could Turn Back Time' Шер скоро потпуно гола јаше на топу једног разарача, док је стотинак морнара прождире очима. Спот је толико опсцен да је и MTV морао да ограничи његово приказивање само на касне ноћне сате."
Славни рокер критикује и начин на који је Шер у јавност износила своје љубавне афере. Поред брака са Гремом Алтманом из групе 'Altman Brothers', она је имала и низ дивљих љубавних афера са рокером Џином Симонсом и Ричијем Самбором и Робом Камилетијем.
„Неки од њих су толико млади да би јој могли бити синови”, каже Бун. „Улазећи у такве везе, она учи своју публику да забораве на оданост и верност и замењује их девизом 'ради то на свој начин' која би могла уништити институцију америчке породице."
„Мадона је још безобзирнија јер су њене поруке упућене веома младим девојкама. Она у воду баца сва религиозна учења и охрабрује пубертетлије да експериментишу са својом сексуалношћу. На својим концертима, она изводи врло уверљиву симулацију оралног секса са својим гитаристом. Песма 'Like a Prayer' такође приказује Мадону у симулацији секса у цркви са статуом свеца који потом оживљава! Појавила се гола и у 'Плејбоју', а у филму је чак снимила и једну лезбијску сцену са комичарком Сандром Бернард."
По Петовим речима, и Принс је проповедник блуда који младе води погрешним путем. Он их охрабрује својим текстовима и симулацијама секса на сцени. Као пример, Бун наводи један стих из Принсове песме „Драга Ники” у којем пише: „Познавао сам девојку која се звала Ники. Може се рећи да је била сексуални манијак. Срео сам је у хотелском ходнику док је мастурбирала са часописом."
Да ли је прекасно за истину?
„На свом концерту Принс ласцивно додирује своје играчице и одлази у кревет са младим женама да би што боље дочарао своје текстове. Принс је, у ствари, ученик 'дедица' из 'Ролингстоунса'. Ова група је својом музиком деценијама наводила младе на зависност од наркотика. У песми 'Сестра Морфина' Мик Џегер и Кит Ричардс сасвим отворено признају да су наркомани – Ричардс је и хапшен због овисности од хероина, а он и Мик неколико пута су лишавани слободе због поседовања дроге. Ђаво је умешао прсте и у њихову музику. Једна од њихових песама зове се 'Dancing with mister D.' што би требало да значи Devil (Ђаво)" додао је Пет Бун.
По њему, још многе рок групе као што су Guns n’ Roses, Motley Crue, Kiss и други, имају сличне намере. Пет Бун сматра да они можда и нису свесни тога што чине, али чињенице говоре саме по себи.
„Како сада стоје ствари, они добијају битку” каже Бун „и зато сам ја одлучио да проговорим. Многим људима из света шоу-бизниса неће се допасти ово што сам рекао. Али неко мора да стане у одбрану морала, одговорности и Божијих вредности. Пре него што буде прекасно, сви треба да обратимо пажњу на плоче које купују наша деца и спотове које гледају на МТV. Ако сада не отворимо очи, изгубићемо нашу децу која ће се препустити силама мрака. И безумља."
Политика Експрес, 31. мај 1992.
МУЗИКА КАО ОРУЖЈЕ

Музика и дух блуда
Бестидност и блуд убијају живот

Чеднородни уди су најсветији уди људског тела, говорио је свети Григорије Ниски. Зашто? Зато што свим органима и чулима човек служи самом себи, а чедородни уди отварају пут новоме животу. У Богом благословеном браку људска полност, као тајна љубави човека и човечице, добија освештање, и није случајно да је апостол Павле односу мужа и жене задао да буде сличан односу Христа и Цркве: супруг да воли супругу као Христос Цркву, жртвујући се, ако треба, за њу и до смрти. а да супруга свог животног друга поштује као Црква Христа. Из хришћанског брака, заједнице узајамне љубави супружника укрепљене љубављу према Богу, исцветавају најлепши цветови: деца, која крштењем и светотајинском благодаћу постају наследници вечнога живота. Рађањем деце човек се бори против смрти; деца су икона васкрсења. Зато је једна од најлепших особина човекових чедност, духовна и телесна чистота којом се постаје и остаје чедо небеског Оца. Као свештена област постојања, полност је код православних хришћана, обасјаних Истином, увек била област чедности. Поштујући значај родног начела, људи Божји су свагда настојали да се заштите од бестидног обнаживања и блудног понашања, знајући да бестидност и блуд убијају живот.
Знајући да је полност једна од најрањивијих тачки човекових, демон је уложио сва средства да опогани ум и чула оних који су од Бога одступили и да их потчини себи. Пре доласка Спаситеља у свет, ђаво је пагане скоро сасвим потчинио. Чак су и лажни богови пагана били маштом обесмрћени блудници и убице: довољно је загледати се у митологију древне Грчке, па се уверити да је тако (Зевс је, на пример, убио оца, у браку је са сестром Хером, а непрестано чини прељубу, па и мужеложничку (случај са Ганимедом). На Олимпу је све врвело од полне разузданости. Нови, савремени паганизам, пропагиран преко медија и упражњаван од највећег дела савременог човечанства, у том смислу није ништа различит од своје прве верзије. Слободно се може рећи да је седмоструко ужаснији, јер некад човечанство није знало за Христа, а сад га је упознало и одбацило, па је потоње горе од првог.
У тексту „Изглед као оружје” („Рок” 101/87) Ивана Дамјановић примећује: „Сада друштво има филмске и рок звезде које су за нас, на нешто различит начин, оно што су богови и богиње били за старе Грке и Римљане. С једне стране, ми обожавамо те људе и дивимо им се. Они су предмет нашег маштања. С друге стране, ми се у потаји љутимо на њих и желимо да будемо као они. Као и у давној прошлости, обични смртници се надају да ће доживети бесмртност тиме што ће их богови позвати да им се придруже макар једном на Олимпу. Зато часопис 'People' има толико читалаца; читајући о животу тих 'богова и богиња' многи сматрају да би под неким срећним околностима могли да почну да живе њихове животе. Многи исто тако сматрају да богатство и слава доносе срећу. То изгледа сасвим природно, јер, на крају крајева, недостатак славе и богатства спречава нас у нашим приватним животима да будемо срећни." А „богови и богиње” су увек сматрали да су „секс, дрога и рокенрол оно што треба мом мозгу и телу” (Јан Дјури).
Секс, дрога и рокенрол...

Рокенрол је, од самог почетка, био више идеологија него музика, више поглед на свет, него уметност. Грубих, сурових ритмова, једноставних, лако памтљивих рефрена, он се одмах окренуо ка експлоатацији сексуалности младих конзумената: његове звезде су постале проститутке за масу. Проституисани су глас, изглед, понашање, све у циљу привлачења потрошача. Полност је, као и у порнографији, комерцијализована: приче о „љубави” и „нежности” биле су пука „жвака” за бољу продају плоча. Дебора Хари, певачица групе „Блонди”, открила је зашто је то тако: „Верујем да је највиша спознаја ствари сексуалне природе. Секс је најкомерцијалнији шлагер. Помоћу њега се боље продају часописи, одећа и практично сва друга роба. Секс је основа свега."
И тако даље. Изјаве познатих рокера, кад је полност у питању, сличне су као јаје јајету. Џон Оутс вели: „RNR је 99% секс”; Глен Фрај из „Иглса”: „Бавим се музичким бизнисом због секса и наркотика.” Амерички соул певач Џефри Озборн тврди: „Сваки певач би радо да буде секс-симбол. Ко то не признаје, лаже или је фрустиран. Следи законе који могу бити сексуалне или музичке природе, али у сваком случају у њиховом корену је еротика. Певање је најнепосреднији акустички преображај слободног тела и налази се на самом крају секса."
Рокенрол је, као што смо рекли, свој корен имао у црначкој религиозној музици, блузу и џезу, као и у кантри-вестерну белаца. Црначка протестантска богослужења су се, на пример, увек одликовала нездравом, екстатичком чулношћу што је типичан знак прелести (духовне самообмане), кад се телесно доживљава као духовно, и обратно. Служба у црначком храму почиње седењем у клупама, док глас проповедника допуњује умирујући звук оргуља. Затим проповедник говори све гласније, и речи се извијају у мелодију. Тражећи од верних да се предају „Христу”, он је скоро хистеричан. Одједном, чује се женски глас који одговара на овај захтев. Солисткињи се придружује хор црнаца, а затим окупљени певају и играју. Чују се крици задовољства и бола: „Алелуја, јес, Лорд, о Лорд!" Неке жене падају у несвест, девојке уздишу и стењу у трансу, неки човек хоће да се попење на кров цркве и да скочи одозго „за Исуса”. Ток оваквог „богослужења” нема ничег заједничког са трезвеноумним и смиреним богослужењем Православне Цркве; код црних протестаната реч је о чулној прелести, за коју је неко приметио да личи на „колективну стимулацију метафизичког оргазма”.
Музика је еротика и религија – тако су је доживљавали црни протестанти, чије су соул песме дале један од темеља рокенрола. Блуз је, као музика „десперадоса”, очајника, од почетка описивао сексуалност лишену сваке тајанствености, сирову и бруталну. Кантри-вестерн, „каубојска” музика белаца, по темама се није разликовала од блуза (све је додуше, било мало „заслађеније”). Наслови тих песама су, рецимо, овакви: „Пригушена светла и лагана секси музика”, „Волим ту жену као ђаво грех”...
Механизам деловања је откривен...

Јасно је да рокенрол није могао бити другачији: храст се зачиње у клици која пробија из жира. Уосталом, рокенрол није ни хтео да буде другачији. То се младима свиђа, зар не?
Већ више од два века (од Француске револуције, која је у име „слободе, једнакости и братства” однела око милион људских живота) антихришћанске силе на Западу, јавно и тајно, раде на стварању новог светског поретка, јединствене светске државе која ће своје поданике потчинити у сваком смислу, од економског до верског, претворивши их у бесловесно срећне грешнике какве Достојевски описује у „Легенди о Великом Инквизитору” (роман „Браћа Карамазови”). Чим се рокенрол зачео, творци новог светског поретка, мајстори за „испирање мозга”, све су схватили. Развратити омладину и то на неупадљив начин, преко музике, значило је ту омладину учинити пасивном и тупом, спречити је да мисли на нешто што није задовољство чула. У „Тајмсу” за децембар 1975. откривен је један од механизама за деловање на свест потрошача и њихово увођење у тор бесловесних овчица којима су замке поставили вукови душеубице, маскирани јагњећим кожама шоу-бизниса. У Лос Анђелесу су, открива „Тајмс”, постојале специјалне установе чији је циљ био проверавање реакције слушалаца: седишта у сали у којој се „добровољцима” пуштају нове плоче биле су опремљене „сензорима за реакције коже” који су мерили несвесне грчеве и степен надражености нерава. Истраживачи, плаћеници музичких кућа, настојали су да утврде која плоча изазива највише оргазмичких ефеката код присутних. (У песми „Love to Love You Baby” Дона Самер је снимила 22 гроктаја телесног односа).
Сама свирка схваћена је као полно раздраживање свирача и публике: „Повезујемо ритам бит музике са откуцајима срца човека који је у телесном односу с другом особом”, изјавио је Ерик Бардон; „Мислим да је хеви-метал врхунац који доживим кад водим љубав са својом гитаром” (Ангус Јанг, АС/DС); „Ако помешаш мирис улице са лепотом женског тела и борбом за опстанак, добићеш хеви-метал” (Блеки Лоуелс, „WASP”). Менаџер „Ролингстоунса” је био најотворенији: „Поп музика је секс и то треба да саспете тинејџерима у фацу”. (Његов штићеник, Мик Џегер, доследно је спроводио ову идеју у живот, нарочито на концертима; није случајно што је једна од најпознатијих песама „Стоунса” – „Симпатија за ђавола”.) Маријана Фејтфул, која је са Џегером провела пуно времена, каже: „Мој однос са Џегером био је великим делом једна нездрава зависност о дроги, сексу и рокенролу. Мислим да је имиџ ′неваљалости′ увек био везан за рок, или музику уопште. То се превасходно односи на секс”.
Успех, али по коју цену?

У почетку, само су мушкарци пропагирали „слободну љубав”. Али, женска привлачност увек је била битнија онима који су рок желели да учине најефектнијим „испирачем мозгова”. Комерцијализована и проституисана женска лепота на Западу је поодавно била метод „испирања”. Оснивач часописа „Плејбој”, Хју Хефнер, у првом броју је штампао фотографију наге Мерилин Монро, а од следећег броја је на „дуплерицама” (двострука страна у средини) почео да објављује фотосе обнажених „девојака из суседства”, свакодневних особа које су пристајале да се пред камерама свуку за новац и покажу своју бестидност. Хефнер је замислио да дуплерице буду „катапулт за лансирање непознатих лепотица у свет успеха и познатих”. Машту читалаца раздраживао је причом како су цуре с дуплерица „свуда око нас”, а жеља читатељки је била да се, јавном бестидношћу, пробију у свет гламура и успеха. Скоро свака глумица и рок певачица прошла је кроз фазу позирања пред фотоапаратима или играња у порнографским филмовима. Индустрија сатанине забаве их је тако проверавала – да ли су на све спремне. Тек ако се утврди да јесу, и да су образ бациле под ноге, изгазивши га, постајале су погодни медијуми за даље деловање у шоу-бизнису.
Изглед је постао оружје. Лита Форд из групе „Бегунице” („The Runaways”) сведочи како је њоме манипулисано: „'Бегунице' смо чиниле ми, младе девојке, и слушале смо оно што су нам други говорили. Ако би нам неко рекао да треба то и то да обучемо, то бисмо и урадиле. 'Бегунице' су постојале зато да би се допале младићима. Мало по мало, машта слушалаца се распаљивала: плоче нису биле битне због музике, него због атрактивности извођачица."
А диско-музика?

Али није се остало само на „нормалној” полности. Веома брзо почеле су да се пропагирају изопачености. Тако су „Кинкс” у песми „Лола” описивали мужеложника који се понаша као женско, а има мушки глас. „Долс” и „Стоунси” су облачили женску одећу. Дејвид Боуви и његова жена су били изопаченици. Боуви је на концертима, нарочито у „Зиги Стардаст” фази, носио женску одећу, шминкао се и певао песме попут „Queen Bitch” у којима се о хомосексуализму отворено говори. У томе га је следио Лу Рид из „Velvet Underground-a” (песма „Vicious”). Алекс Харви је изјавио: „Хомосексуалност је добра ствар. Зауставља раст популације”. Том Робинсон, револуционар изопаченик, певао је: „Срећан што сам мужеложник” („Glad to be Gey”). Брајан Епштајн, менаџер „Битлса” (умро од дроге), био је привучен Леноновим изгледом. Елтон Џон и Бој Џорџ: први бисексуалан, други је изгледао и понашао се као жена... Елис Купер у једној песми („I Love the Dead”) велича некрофилију. На концертима коље пилад и уништава лутке беба, а став му је: „Све што публика жели је секс и насиље. Знам то пошто по цео дан гледам ТВ”. Принсов идеал је: „Људи ме зову суровим. Ја бих желео да смо сви голи, да нема поделе на беле и црне и да нема никаквих правила”. Ринго Стар, бивши „Битлс”: „Пили смо много. Не може се одолети. Имали смо пуно цура. Брзо смо схватили да није тешко имати их”.
Једну од најопаснијих врста музике родио је диско клуб. Ритам нове музике био је 125 удараца у минуту. Циљ нове музике је био – осетити, а не чути ритам. Све је кренуло од клубова полних изопаченика у Њујорку. Они су диско користили за опуштање и ловљење жртава. Из латиноамеричке музике узета је силовита ритмичка подлога, а од афро-кубанске прости стихови слични враџбинским инкантацијама. Седамдесет и пет одсто првих диско клубова надзирали су изопаченици, који су тако формирали јавни укус. Улога диск-џокеја постала је огромна: он је стварао атмосферу пуштањем одговарајућих песама, појачавањем и смањивањем ритма, причом, лајт-шоу ефектима. У диско-клубу све је било намештено тако да човеку умртви ум и чула, претворивши га у оруђе стихије. То је било „дрогирање без дроге”: лајт-шоу и плесни ритам мењали су стање свести. Циљ? „Сва игра је замена за секс” (Џегер). Синкопирани ритмови, нарочито извођени на електронским инструментима изазивали су телесну реакцију мишићног, дисајног и аутономног нервног система. Дроге су помагале опијању ума и предавању хаосу лајт-шоуа и буке.
Метастазе су све дубље освајале организам западног човечанства. Више није било речи ни о чулном задовољству, него о пукој борби за моћ. Сексуалност је моћ. Грејс Џонс каже: „Користећи своју сексуалност жене сада преузимају власт у свету.” Лујза Чиконе, Антимадона: „Прича се да се овако облачим и шминкам да задовољим мушкарце. Ја све то чиним само због себе”. Све се завршава у самодовољности. „Дејли Њуз” од 19. марта 1978. пише: „Изоловани једни од других прегласном музиком, изложени заслепљујућој светлости, играчи могу да учине све што им падне на памет, да се чак ни не гледају, нити да једни другима упуте коју реч, као да се свако од њих налази пред огледалом вичући непрестано: 'Ја! Ја! Ја!' Тај очити нарцизам је само одраз једне филозофије којом је наше друштво опасно захваћено, сходно којој свака наша жеља постаје оправдана, без обзира на то какве су последице по друге. Такво стање духа потпомаже растући број развода, разара породице и увећава број социјалних покрета заснованих на индивидуализму и самозадовољењу. Филозофија диско-клуба не оставља места за љубав”.
На крају, долази се до отвореног сатанизма: „испирачи мозга” су Лујзу Чиконе произвели да би се наругали највећој светињи хришћанства. Зато јој је дат псеудоним „Мадона” (тако римокатолици називају Богородицу). Њене плоче, књиге, филмови и концерти посвећени су представљању најгнуснијих видова изопачености...
Зло само себе прождире и кажњава. Усред највеће халабуке и пропаганде изопачености појавила се СИДА. Једна од њених жртава је и Фреди Меркјури, певач групе „Квин” („Краљица” – израз из сленга који означава первертираног мушкарца). Тако окончава бунт против Живота, Светлости, Истине.
Рокенрол је, преко полности, био маљ којим су гњечена срца и мозгови младих поколења. У САД, према подацима из 1982, 10 милиона девојака губило је чедност у предбрачним везама између 15 и 19 године. Кад се у брак уђе, породица је нестабилна, јер брачници, знајући једино за чула, не знају за љубав. Поставши идеологија младих, рокенрол је од њих створио чулне машине; деградирао је љубав, полност, породицу; исмејао чедност пропагирајући прељубу и перверзије; наругао се Христу и Светом писму, нудећи паганизам, окултизам, сатанизам. Др Џ. Д. Анвил тврди да „што је друштво сексуално пермисивније, мање креативне енергије показује и спорије се креће напред”. Зашто? Зато што мрљави женскароши и нафракане луткице нису у стању да мисле, живе и стварају, јер су блудом утрошиле енергију потребну за мишљење, живљење и стварање. Кингсбери Смит, издавач Херстове новинске куће, пита се: „Шта родитељи могу да очекују у току овог десетлећа кад рокенрол заступа садизам, мазохизам, инцест, некрофилију, хомосексуализам, зверства, силовање и насиље уз свагда присутну побуну, дрогирање и промискуитет”.
Изопачите омладину – победили сте нацију

У књизи „Велики ритам” Френк Герлок је одбрусио свима онима који веле да рок музика помаже младима да се испразне и постану „нормалнији”. „У земљама где је најраширенији рокенрол, САД, Великој Британији, констатујемо не само постотак малолетничког преступништва који је највећи на свету и најбржи пораст криминалитета код младих, него и ванбрачна рођења, насиље свих врста, убиства, самоубиства”.
„Изопачите омладину – победили сте нацију”, церекају се идеолози и творци новог светског поретка. Формула је проста: еротизам + сатанизам = масе искорењених и отуђених од смисла, масе утвара.
Литл Ричард, кад год привремено напусти рокенрол, каже: „Заиста верујем да је рокенрол демонска музика... Велики број ритмова у данашњој музици потиче из вуду магије (...) Користио сам доуп, марихуану, ′анђеоски прах′, кокаин и хероин уз пилуле и пиће. Желео сам само да оргијам, падам у екстазу и певам своје старе хитове (...) Рокенрол не слави Бога. Не можете пити из чаше Божје и чаше демонске у исти мах. Био сам један од пионира те музике, један од њених градитеља. Знам од каквих се цигала састоји, јер сам градио.”
Неко ће рећи: „Да не претерујете? Ипак, у питању је само музика. Нико не мора да је слуша ако неће.” У рокенролу је, кажемо ми, све претеривање. Ко једном стане у врзино коло, тешко из њега излази. Нема никога да се изложи паљби, а да не буде рањен или да не погине. Ево шта признаје Џон Кугар Меленкамп: „Рокенрол је као вожња суманутом брзином. Све је у изгреду. Не можете попити само пет пива – морате петнаест. Не можете употребити LSD једном – морате 12 пута. Не можете имати једну цуру, него једну седмично”.
А што се тиче друге примедбе да онај који неће да слуша популарну музику – не мора, она је само делимично тачна: пошто је то музика младог поколења, ко год је не слуша скупа са својим друговима и другарицама излази из њиховог круга и осуђује себе на страшну самоћу, коју многи нису у стању да поднесу (зар да будеш „чудак”?).
На србском терену „испирачи мозга” су дуго тражили кључ за коначно разбијање омладине преко музике. Рокенрол јесте био погодан, али само донекле: ипак, текстове страних извођача није свако разумео, а домаћи бендови се нису уклапали у кретенизујуће стандарде западне поп идолатрије. Коначно решење, међутим, нађено је под називом „турбо-фолк”: најсуровији диско ритмови, највулгарније турске мелодије, најпровокативнији концерти и ТВ-наступи, речи песама пуне духовне лажи и смрти...
Дрога и идеологија рок музике
Халуциногене дроге су одувек биле коришћене за паганске сусрете са оностраним. Не мирећи се са убогом свакодневицом у којој нема ничег осим зноја лица и жуљевитих дланова који се боре са маћехом земљом, пагански човек је хтео да се пробије у свет са оне стране сиве завесе навикнутог и обичног.
Божја реч из пејотла

Индијанци Северне и Јужне Америке користили су многобројне дроге у ту сврху. Пејотл, „кактус визија”, давао им је храброст пред борбу, а жреци су преко њега сретали племенске богове. Када је стигло западно, инквизиторско хришћанство, пејотл им је у визијама доводио „Христа” и „свеце”. Створена је својеврсна црква пејотиста. Њен „символ вере” је гласио: „Бели човек зна да чита, и реч Божју сазнаје из Библије. Индијанац не зна да чита, и реч Божју сазнаје од пејотла”.
Астеци су веровали да гљива „teonanacatl” („Божје месо”) води у вечни свет, у коме се све већ догодило. Када је 1502. крунисан Монтезума II многи су, узимајући гљиву, доживели визију будућности, а неки су се, у екстази, поубијали...
Дрога јурема, служена као напитак, доводила је до виђења земље духова, са цвећем и птицама; од напитка каапи оживљавали су куће и дрвеће; мушкатни орах изазивао је промену перципирања простора и времена, визуелне и звучне халуцинације, осећај продуженог оргазма (заборављало се на потоње ефекте – болове у костима, јаку главобољу, грчеве, депресију). Вештице средњег века користиле су бунику и велебиље; мандрагора је служила као амајлија; гљива мувара је толико господарила људима Азије да су сиромаси пили мокраћу богатих који су могли да себи приуште мувару да би, за тренутак, пали у екстазу.
Нови пагани, који су са дивљег атеизма прешли на анархистичку религиозност, нису могли без халуциногена. Одговарало им је што не бивају проузроковани поремећаји нервног система и што искуство може да се опише.
Наркомистика

Међу првим корисницима дроге ради „проширивања свести” били су француски уметници Делакроа, Домије, Бодлер, Готје, Нервал, Верлен, Мије, Лоти, Мопасан. Рембоово „систематично растројавање чула” могло се постићи и на тај начин... Григ, Глук, Колриџ такође су долазили у додир са најпопуларнијом дрогом епохе – хашишом... Бодлер је написао „Вештачке рајеве” да би понудио тумачење онога што су он и његови другови доживели. Борећи се против зла и служећи му, песник је забележио: „И ја сам почесто био жртва таквих поремећених стања и замаха који нам дају пуно право да поверујемо како се неки злуради демони у нас знају ушуњати, силећи нас да сасвим несвесно вршимо њихове најбесмисленије заповести”. Хашиш, који су он и пријатељи користили ради стимулисања стваралаштва, показао се као кључ за закључавање демонских окова на души. Хашиш, каже Бодлер, човеку даје само оно што он већ има у себи, мисли које дрога изазива „потичу више са земље неголи са неба, за своју лепоту претежно дугују нервној раздражености, лакомости којом се дух на њих баца”. Оне имају „лажни сјај магије”. Развијајући машту, хашиш убија вољу, а уметник без воље није уметник, него исцеђена крпа. Разарање ума је потпуно: „Онај који прибегава неком отрову да би размишљао на крају неће бити у стању да размишља без отрова”. Дрога разбија личност и потчињава је једној опакој сили. Бодлер је увидео каква је сила у питању: „Нека неко и схвати, баш ако хоће, овај начин изражавања као претерану метафору, јер ћу, ипак, признати да ми надражујући отрови изгледају не само као најсилнија оруђа којима располаже дух мрака да би заврбовао и подјармио сажаљења достојно човечанство, већ и као једно од најсавршенијих његових отелотворења”. Овде смо дошли до сржи проблема нарко-мистике: и сам хашишар, Бодлер сведочи да дроге служе демону за поробљавање људи путем слика и визија.
Велики пропагандиста халуциногена био је и Олдос Хаксли, чији је оглед „Врата перцепције” о узимању мескалина, дроге присутне у мексичком пејотлу, многима био повод да крену његовом стазом. Када је Хаксли прогутао дрогу, видео је златну светлост, прекрасне црвене површине, књиге које се претварају у драгуље. Гледајући цвеће у букету, разумео је шта значи „непосредно виђење Бога”. Намештај је био другачији. Било му је лепо и јасно да не треба чинити ништа друго до живети. Предмети су изгубили свој смисао, али је то била „света визија ствари”. „Ствари без претензије, задовољне да буду оно што јесу, довољне у својој бити, не изигравајући ништа, не покушавајући болесно да се одвоје од Дарма – тела и да луциферски пркосе милости Божјој”, тако Хаксли описује своје искуство пантеистичког свејединства. Па ипак, мескалин га је одвајао од ближњих: „Ово учествовање у испољавању величанствености ствари не оставља места, да тако кажем, за обичне, неопходне бриге људске егзистенције, изнад свега за бригу о људима који су се налазили око мене”.
Упркос Бодлеровим упозорењима, настављено је са узимањем дроге ради „веће креативности”. Још 1944. извесни Елдриџ је извео оглед који је показао да „марихуана може музичара да узнесе до нових врхунаца виртуозности”. Искривљена перцепција времена и простора после узимања марихуане, сматрао је он, помаже музичарима да увек свирају на нови начин. Скоро сви рок музичари су усвојили ту тезу, и уз марихуану и теже дроге почели да изводе концерте.
Тежак као коњ

Постало је помодно користити халуциногене: Јејтс је једном пробао, и привиђали су му се змајеви; Сартр је пробао, и видео борбу са демонском рибом, док му се кишобран претварао у леш; Алан Вотс је свеће и дрвеће у дворишту гледао као накит; Антонен Арто је описивао обред пејотла код Тарахумара Индијанаца, чији је шаман Артоу рекао да се, због зла присутног у стварима, оне без дроге не могу на прави начин сагледати; Ернст Јингер добија откривење да је „око чвор у дрвету”; америчка порнографска списатељица, Анаис Нин (која је у свом „ослобађању” ишла дотле да је свесно ушла у инцестуозну везу са оцем), доживела је спајање звукова и боја; Анри Мишо је пробао индијску конопљу и угледао „брадато колено”, да би, на основу нарко-искуства закључио како „демон постоји”, и да се приликом узимања дроге откривају човекове „демонске могућности”; домаћи писац Давид Албахари је узео хашиш и имао осећај да је „тежак као коњ”, у складу са песмом „Електричног оргазма”...
Када је др Алберт Хофман открио дрогу LSD-25, није се ни слутило да ће ово бити једно од кључних средстава за стварање рок будућности. У немилосрдном испробавању дроге на ситним криминалцима и проституткама учествовала је и CIA, која је педесетих година овог века спроводила пројекат „MK-ULTRA”, са основним циљем: истражити могућности манипулације људима као и употребу халуциногених дрога. Шездесетих, оглед је наставио др Тимоти Лири, професор са Харварда, који је својим студентима давао LSD. Др Ричард Алперт, такође харвардски професор психологије, помагао је Лирију у овим истраживањима. Лири и Алперт су ускоро протерани са Харварда, али су постали творци психоделичне револуције, без које се хипи покрет не може замислити.
Тал Брук, негдашњи гласноговорник Саи Бабе, а сада један од врхунских стручњака који се боре против епидемије окултизма, био је млад када је Тимоти Лири својим беседама пленио студентарију. И сам Брук је користио дроге да би мењао стање свести. У својој књизи „Када свет буде један” он наводи Лиријев говор из оног доба: „LSD не производи трансцендентно искуство; он просто делује као хемијски кључ. Отвара ум, ослобађа систем нерава његових уобичајених образаца и структура, и ослобађа невероватну количину енергије свесности. Разумевање, описивање и коришћење ослобођених енергија на интелигентан начин било је загонетка за научнике хиљадама година. Управо овде је кључ за мистерију која је то била преко 2500 година; искуство ширења свести, смрт пре смрти и поновно рођење. Ведски мудраци, посвећеници Елеузине и тантристи су сви знали тајну; преко својих езотеријских списа прошапутали су поруку." Затим је Лири говорио о потреби да се напусти своја его-свест, и да се милиони сигнала које мозак прима у секунди ослободе цензуре логике и свести. Истицао је да је искуство узимања LSD-ја безопасно, и да човек може много добити, не губећи ништа.
Психоделично искуство

Тимоти Лири и Ричард Алперт заједнички су превели „Тибетанску књигу мртвих”, упутство за путовања у оностраност после смрти. Дело су протумачили као приручник за узимање халуциногена, и објавили га под насловом „Психоделично искуство”.
Крајем шездесетих, млади су већ масовно користили синтетички направљен LSD. Лиријев сан о нирвани која се стиче гутањем пилуле остварио се. Племена хипика широм САД упражњавала су „психоделични комунизам”, уживајући у слободној љубави и дрогама. Естетика, пацифизам, ненасиље, антиматеријализам, „нека те ништа не везује”, „водите љубав, а не рат”, „Дорси”, „Џеферсон Ерплејн”, „Флојди”, „Лед Цепелин”... Како се у мјузиклу „Коса”, који је касније филмовао Милош Форман, певало: „Доба водолије... наступа зора доба Водолије..."
LSD је чинио чуда: човек је губио осећања личности, плутао ван свог тела, видео своју нутрину, враћао се у фазу бебе, а секунди су постајали вечност. Верујући да могу да лете, неки су скакали са прозора; други су легали на аутопутеве. Неки су лудели: човек је, на пример, веровао да је постао поморанџа. Лири је хвалио LSD као афродизијак, мада су неки стручњаци уочили како LSD може бити извор садизма и перверзије. Лиријева „League for Spiritual Discovery” („Лига за духовна истраживања”), скраћено LSD ужива све већу популарност; бивши харвардовац се кандидује за гувернера Калифорније, док му је противкандидат Роналд Реган. Џон Ленон свом пријатељу као предизборну песму компонује „Come together”... Прича се како би двадесет килограма LSD-ја било довољно да Сједињене Државе доживе најлепше визије. Сазнаје се да је вођа хипи банде масовних убица, Чарлс Менсон, за своју „месијанску” улогу сазнао тек пошто је пробао дрогу.
Озбиљна психолошка истраживања В. Линерта из 1966. године показују да LSD изазива смањење умних способности, растројство, шизофрене реакције, акутна параноидна стања, депресије, кризе, органска оштећења мозга и наказно рођену децу... Резултати су били објављени у угледном „Часопису за психологију”, али се на њих нико није осврнуо. Требало је мењати свест да би се мењао свет.
„Битлси” су певали: „Lucy in the Sky with Diamonds”; то је био LSD, на шта указују почетна слова речи наслова...
Бит песник, полни изопаченик и будиста Ален Гинзберг, у то време је изјављивао: „На врхунцу огледа са LSD-јем схватите да је ваша свест она иста која је одувек постојала код свих људи и у сва времена, на сваком месту. То је Велика Свест, она свест коју људи зову Богом. Затим вас привлачи сумња: да ли је та свест оно што су звали Богом или оно што су звали ђаволом?"
„Битлси” су певали о „жутој подморници” – то је израз из сленга, који означава жуту капсулу са дрогом...
Шта је било са оцима психоделичне револуције?
Ричард Алперт је постао индуистички гуру Рам Дас.
Лири: „Значајна личност XX века је Алистер Кроули”
Тимоти Лири је, пре но што је умро од рака простате, решио да своје умирање снима на видео-касетама, да би се, као некад са секса, табу скинуо и са смрти; намеравао је да своју смрт преноси преко интернета, да би свима била доступна; говорио је: „Интернет је дрога XXI века”... Снимање последњих дана и месеци његовог живота почело је у септембру 1995. године. За то време, посећивали су га или су му се јављали стари пријатељи, творци контракултуре. Писац Виљем Бероуз је поводом Лиријевог одласка изјавио: „Завештање које оставља Лири има огромну вредност: дрога је створила паралелну реалност која је омогућила саздавање контракултуре”. Писац романа „Лет изнад кукавичијег гнезда”, по коме је снимљен и знаменити филм, Кен Кејси, поздрављајући се са Лиријем, изјавио је: „Запамти, Тим, све док и последња домаћица не доживи транс од дроге, шездесете нису завршене”. У једном од предсмртних интервјуа, Лири је навео да значајном личношћу XX века, човеком који је помогао и његовој психореволуцији, сматра Алистера Кроулија, највећег сатанисту новијег доба.
Водолијашком схватању дрога морамо придружити и становиште психолога Станислава Грофа, који је сматрао да се коришћењем халуциногена може доћи до дубоких, перинаталних искустава, чиме се постижу „значајни увиди у спиритуалне и религиозне димензије у универзалној структури света”. Затим се ступа у област трансперсоналних искустава, која надилазе простор и време. Роберт Мастерс и Џин Хјустон наставили су да развијају ове тезе, и дошли до закључка да наркомански мистици, за разлику од традиционалних, не беже од света него се у исти укључују и обогаћују га својим мистичким увидом (што, дакако, помаже победи „Водолијине завере”).
Тако се остварио савет Алистера Кроулија, који је црни маг дао у свом „Дневнику уживаоца дроге”: „Уживање дроге би морало бити пажљиво промишљен и свесно религиозан чин”. Атеизам на Истоку и Западу се борио против „религије као опијума за народ”; на крају је као што рече један од циничних алтернативаца, опијум постао религија за народ.
Истраживања Џејкоба Аранце
Демонизам рокенрола – доказана ствар

Џејкоб Аранца је у круговима изучавалаца тамне стране рока постао познат по књизи „Backward Masking Unmasked” („Маскирање уназад демаскирано”) у којој је показао и доказао да се сублиминалне поруке на плоче и касете могу стављати „маскирним” снимањем уназад. На књигу су реаговали различито, и са разних страна: било је одушевљених похвала и жестоких критика. Аранца је нешто од свега, уз додатну аргументацију за свој став, сабрао у књизи „Још о року, кантрију, и демаскираном маскирању уназад”. Преносимо делове из ове књиге.
Аранца сматра да је демонизам рокенрола доказана ствар. Макар и већина не била свесна тога, многи рокери јесу. Тако Дејвид Боуви, дајући интервјуе часопису „Ролинг Стоун” од 12. фебруара 1976, каже: „Рок је одувек био демонска музика”, а Литл Ричард, у једном од својих покајничких тренутака, признаје: „Неке рокенрол групе стану у круг и пију пехаре са крвљу. Неки клече и моле се демону." Ако је „Блек Сабат” посвећивао олтаре сатани, Стиви Никс концерте вештицама, ако је „Веном” у песми „Добродошли у пакао” певао следеће речи: „Поседнути смо свиме што је зло. Тражимо смрт вашег Бога, пљујемо на Девицу коју ви обожавате, седимо на левој руци господара сатане”, а Лујза Чиконе се ругала Крсту говорећи: „Распеће је изазовно јер је на њему наг човек”, све је јасно: рокенрол се постепено претворио у сатанску религију. Један менаџер је отворено признао: „Молићемо се за болесне, дизаћемо људе из инвалидских колица, показиваћемо натприродна чуда током концерта. Бићемо обожавани”.
Рок је религија

„Рок је религија”, тврди Ози Озборн. „Музика уобличава карактер”, знао је још Аристотел. У књизи „Сублиминално завођење” Вилсон Брајен Кеј показује да се тај утицај рокенрол религије често остваривао путем сублиминалних порука које су слушаоцима доносиле информације испод прага свести, углавном снимљене уназад. Јако мали број људи зна да је Алистер Кроули својим следбеницима препоручивао да „Оче наш” читају уназад, да обрћу крст, говоре, пишу и мисле – уназад. Хришћана је међу рокерима било мало – начин живота им је онемогућавао да то буду.
Пре свега, разврат.
Стив Тајлер, из групе „Аеросмит”, каже: „Кад си на путу, немаш шта да радиш осим да се дрогираш и упражњаваш секс”.
Прва Џегерова жена, Бјанка, огорчено је признала: „Спавао је са свим мојим пријатељицама”.
У часопису „Њу Саундс” од јануара 1984. црни рокер Принс каже: „Кад сам имао девет година, желео сам да пишем порно роман. Моја мајка (sic!) је имала много порно материјала у својој соби, и ја сам тамо њушкао и читао... Постао сам свестан своје сексуалности веома рано." Принсова песма „Sister” говори о његовом инцестуозном искуству, „Uptown” о мужеложништву, „Head” о оралном сексу, а „Darling Nikki” – о рукоблудију...
Већ поменути Џегер у „Хит Парадеру” од децембра 1983. описује своје концертно искуство: „Извођење концерта на сцени пред толиком публиком је једна од најсексуалнијих ствари коју можете учинити. Страшно се напалим кад сам на сцени. Неки пут размишљам само о томе да, чим сиђем с бине, нађем неког ради секса”.
Блуд је увек повезан са одступањем од Бога и савезом са ђаволом. Тако Боуви, бисексуалац, признајући да се бави магијом, у „Ролинг Стоуну” од 23. октобра 1984. каже да крст носи из пуког сујеверја, пошто се плаши зле среће. А Ники из „Мотли Кру” још је јаснији: „Оно за шта је америчка омладина: секс, дроге, пица, и још секса... Имамо лобање, пентаграме и све могуће сатанске симболе на бини. Увек сам флертовао са ђаволом."
Поновимо: западни рокер не може, и да хоће, да живи по хришћанским начелима. (Можда има изузетака, али они потврђују правило.) Неки се варају мислећи другчије. Аранца помало иронично примећује: „Многи млади мисле да је изопачена звезда Принс хришћанин само зато што је рекао: „Хвала Богу!" кад је примао неку награду”.
Аранци су, већ рекосмо, после прве књиге стигла многа писма реакције. Тако је извесни В. Ф. из Ајове био искрен: „Драги г. Аранца, Ваша књига 'Демаскирано маскирање уназад' побудила ме је да схватим да сам био припадник 'рокенрол религије' скоро све време свог тинејџерског узраста. Био сам члан рокенрол бенда, и мада нисам користио дроге, нити пијанчио, с моралне тачке гледишта то је пуно утицало на мене. Сад схватам да рок групе не обожавају сатану са свесном намером, али му служе самим тим што су у оквиру рокенрола. Знам да ће ми бити тешко да одустанем, али знам да морам са служим Господу и учиним све што је потребно у том правцу”.
Један други млад човек, хеви-метал идолопоклоник, послао је друкчије писмо: „Немојте се молити за мене, јер је то џаба. Не трошите речи. Он је мртав, човече, иако знам да је умро на крсту. Мртав, и не би требало да причаш с покојником. Узгред, ја имам слике правог бога. Бог коме се ти молиш је мртав. Бог хеви-метала није. На слици, видиш ли момка на кога указује стрелица? Момка с крстом? Он може бити бог, а ја мислим да јесте. Он је моћан, човече, Ејсид рок, рок, рок, сваког минута у току дана! Живим за рок и волим га!"
Жртве рока

Најстрашнији случај описан у књизи, који јасно показује какве су димензије тираније бездушних рок идола, збио се 1984. кад је група „Мотли Кру” дошла у Сан Антонио, Тексас. „Мотли Кру” су били познати по „жестоким” наступима и песмама пуним црномагијске симболике. Ники Сиксикс, лидер бенда, увек се правда тиме да се млади на његовим концертима „празне” и да им то помаже да не буду „агресивни” (у ствари је обрнуто: такви концерти пуне младе агресијом и мржњом). Иако кокетира са сатанизмом, он се прави невешт. Тако, на пример, вели: „Што се тиче нашег пентаграма који се налази и на омоту албума – ми нисмо знали да тај симбол означава тзв. „ђавољи круг” и да доноси несрећу – ми смо у некој пророчанској књизи наишли на податак да је то симбол вукодлака и као таквог га прихватили, а тако га и тумачимо. Јер, ми смо попут вампира – будимо се ноћу и идемо у лов на жртве” (смех).
Како су се жртве понашале у Сан Антонију?
Локална радио-станица „KISS-FM” представљала је бенд и позвала слушаоце да пишу шта би радили ако би добили могућност да се сретну са бендом. Победници су, уз бесплатне улазнице за концерт, стицали право на жељени сусрет. Боб Грин, из „Есквајер магазина”, објавио је нека писма. Девојчица од тринаест година је написала: „Радила бих оно са њима до изнемоглости”. Кад су је питали зашто је то написала, девојчица је рекла: „Ја само волим бенд. Тако сам написала јер ми они изгледају као типови који то воле, ето." А четрнаестогодишњи дечак се овако огласио: „Дао бих им своју мајку, која је врло згодна. Има црвену косу и смеђе очи. Воли хеви-метал, нарочито 'Мотли Кру'. Моја мајка стварно страва изгледа." Образложење: „Написао сам писмо јер бих заиста волео да се иза бине нађем са 'Мотли Кру'. Моја мама исто воли тај бенд, и мислио сам да имам добру прилику да победим ако им је понудим. Шта би било да је бенд заиста рекао да хоће моју мајку? Одговорио бих: 'Узмите је, ево је!' Ја стварно волим своју мајку: знам да би пошла са њима”. Врхунац лудила је изјава мајке, старе 34 године: „Да, ја сам фан бенда, заиста јесам. Сложила сам се да пише. Стално слушамо радио скупа да бисмо их чули. Они су дивљи, помало дивљи. Били и ја имамо добар однос мајке и сина. Он ме лудо воли, као и ја њега. Кад је рекао да ме понудио бенду, казала сам: ′О, Били!′ Али, ја их стварно волим, и хтела сам Билију да помогнем да победи”.
Аранца је у књизи одговорио на питања која су му најчешће постављали. Укратко излажемо те одговоре.
1. „Слажем се да су групе које сте поменули опасне, али нисте поменули моје групе. Оне не певају о сатани, дроги и сексу”, кажу једни.
– „Сам рокенрол је нешто што човека одваја од Бога”, вели Аранца.
2. „Не слушамо речи, једино музику”, додају други.
– „Човек није само тело, него и ум, душа. Пријемчивост наша је таква да се никад не може слушати 'само музика'. У односу на Христа ништа није неутрално”, одговара Аранца кад га питају: „Има ли неутралне рок музике?”
„Live Aid” – велика рокенрол превара
Рок у служби новог светског поретка

Нови светски поредак, можда последњи тоталитаризам у историји човечанства, никад пред људима није смео да се покаже без образина хуманизма и алтруизма. Глобалистичка идеологија уједињеног човечанства, на свесном или несвесном плану усвајана од стране рок идолопоклоника, служила је творцима новог светског поретка као одличан параван за ментално, морално и материјално потчињавање маса. Један од најважнијих „културних” догађаја који су најавили доба „уједињеног човечанства” (милом или силом!) био је и велики „Live Aid” („Помоћ уживо”) концерт, одржан 13. јула 1985. године на стадиону Вембли у Лондону и паралелно на стадиону „Џон Ф. Кенеди” у Филаделфији. Циљ концерта је био скупљање новца и хуманитарне помоћи за гладну децу Етиопије. У пројекту, који је званично покренуо Боб Гелдоф, бивши фронтмен групе „Пацови из Бумграда”, учествовали су најпознатији западни рок музичари, али и рокери из земаља „реалног” и „самоуправног” социјализма – из СССР-а и Југославије.
На концерту су наступали Дејвид Боуви, „Дајар Стрејтс”, Брајен Фери, Елтон Џон, „Квин”, „Статус Кво”, Стинг, „Ју Ту”, Пит Таузенд и „Ху”, Ерик Клептон, „Дјуран Дјуран”, Бој Џорџ, Мик Џегер, „Џудас Прист”, „Сантана”, итд. Пошто је преношен путем сателита, концерт је видело око милијарду и по људи у сто земаља света. Утисци присутних?
У часопису „Рок” (79/85) Валентина Рапајић пише: „Оно што нас је најпре ошамутило била је – маса, море људи, чије ћуди, додир, мирис, рокерски вукови одлично познају (...) Тицало се то ове планете. На такав догађај (без икаквог лажног колективизма) нема право појединац, и то су осећали сви, свесно или несвесно радујући се том дечјем, високотехнолошком, али ипак праисконском доживљају заједнице, овог пута – светске заједнице." По Рапајићевој, људи XX века су „срећни” што су рођени сада, кад се може присуствовати „глобалном ирационалном догађају”. Владимир Стакић је одушевљен чињеницом да су сви, по први пут на том концерту, били – равноправни. По њему, то је био „свет људи окупљених око истог циља и са истим намерама. Свет у коме су сви слушали друге... у коме су сви били у праву”.
Идеолозима глобализма овакви су коментари и били потребни: они су их изазвали и очекивали. Две главне улоге „Лајв ејда” биле су:
– Развијање свести о „глобалном заједништву, и
– Представљање рок звезда као хуманитарних месија који спасавају гладне.
Оба циља су, слободно то можемо рећи, остварена: млади целог света, окупљени на британском и америчком стадиону, или пред ТВ-екранима, осећали су се као једно кад је у питању енергија која им је нуђена, уз идеологију коју нису добро разумели, што и није битно; рок звезде су тих месеци заиста биле у центру пажње светске јавности као хуманитарни супермени (сви скандали око дроге, утаје пореза, премлаћивања љубавница и завођења малолетница су заборављени). Митологија „Лајв ејда” уопште није проверавана: свима се веровало на реч. Боб Гелдоф, човек који је све осмислио, причао је како је дошао на идеју да се помогне гладнима у Етиопији: док је гледао ТВ, то му је изненада пало на памет. Хокус-покус, за кратко време скупио је своје хумане другаре из шоу-бизниса (као да иза целог пројекта није стајала огромна организациона и пропагандна машинерија). Да би све било што уверљивије, „Лајв ејду” је дат чак и „хришћански премаз” (иако је једна од најважнијих заповести Христових милостиња у тајности, да људи не виде, и без самохвалисања Мт. 6, 1–4).
С тим у вези, снимљена је песма „We Are the World” („Ми смо свет”) у чијем су певању учествовала многа позната рок имена. У њој се каже:
„Долази време кад се свет мора понашати као један... Ми смо део велике Божје породице и заиста: треба нам само љубав... Као што нам је Бог показао, ПРЕТВОРИВШИ КАМЕЊЕ У ХЛЕБОВЕ, и ми морамо пружити руку помоћи.”
На први поглед – изванредно! Свет је један (сетимо се Леноновог хита „Imagine”!), сви смо „Божја породица”, треба нам само љубав („All you need is love”, зар не?)... Камење, по угледу на Бога, треба претворити у хлебове... Станимо! Овде нешто није у реду. Место у песми се очито односи на Христово суочавање са сатаном у пустињи (види Мт. 4, 1–11), када је сатана приступио Спаситељу да би га, пошто је овај четрдесет дана постио, не једући и не пијући ништа, кушао сластољубљем, славољубљем и властољубљем. Прво искушење Свети Лука описује овако: „И рече му ђаво: Ако си Син Божји, реци овоме камену да постане хљеб. И одговори му Исус говорећи: Писано је: Не живи човјек само о хљебу, него о свакој ријечи Божијој” (Лк. 4, 3–4). Дакле, сатана је Спаситељу, Богу који је постао човек, понудио да ПРЕТВОРИ камење у хлебове, а Христос је, истичући превасходство Царства Божијег над земаљским уживањима, то одлучно одбио. Писци стихова за песму „Ми смо свет” то су морали знати, па ипак су истакли да је узор „Лајв Ејда” „бог” који је камење претворио у хлебове, то јест „бог” коме је земаљско важније од небеског. А тај „бог” је, очито, кнез овога света, ђаво, стални планер „земаљских рајева” који је многе саблазнио нудећи им пун стомак у замену за вечну и бесмртну душу. Према томе, певачима песме „Ми смо свет” није био важан Христос, који је рекао да човек не живи само о хлебу; они су се обраћали ономе који нуди „хлеба и игара”.

И, наравно, Гелдоф је предложен за Нобелову награду за мир. Године 1986. часопис „Spin” објавио је стравичан податак: „Лајв ејдом”* прикупљену храну и новац отела је комунистичка власт Етиопије. За новац је купљено оружје за борбу против устаника.
МТV као оружје
Подземна нуклеарна проба у Лоп Нору, изведена средином августа ове (1995) године у оквиру одбрамбених активности, последња је од све учесталијих варница у општим озбиљно нарушеним кинеско-америчким односима, од како је прошле јесени у Куала Лумпуру кинески шеф државе и партије Ђијанг Цемин нагласио да „демократски систем сваке зсмље мора да одговара њеној народној традицији и националној ситуацији”, додајући да је „наметање система једној земљи споља израз хегемонизма, а не демократије”.
Први пут у својој историји Америка је сада део међународног система у оквиру кога је најјачи субјект, па се самим тим осећа позваном да остатак света подреди сопственим економским и политичким приоритетима. Имајући у виду ову тежњу Вашингтона, многи политички и војни аналитичари сасвим оправдано указују на Кину као највећу препреку америчкој глобалној доминацији, а неки од њих, као што је то случај са руским геополитичарем пуковником Морозовим, предвиђају и војни сукоб великих размера између ових сила у првој четвртини наредног века.
У сваком случају, објављивање кинеских стратешких спољнополитичких основа за наредну декаду, од којих је једна: „Усавршавање конфучијанских правила понашања уместо демократије западног типа” у хонконшком дневнику „South China Morning Post” (24. 11. 1994), у потпуности потврђује тезу харвардског политиколога г. Семјуела Хантингтона да је конфучијанско давање предности „колективу над појединцем, ауторитету над слободом и одговорности над правима” међу главним препрекама ширењу западне демократије.
Да Америка у својим економским и политичким прорачунима мора урачунати и став земље са најбржим економским растом у последњих 15 година, показало се 21. и 22. јула ове године када су Кинези у оквиру тестирања својих балистичких М-9 пројектила циљали на 140 км од тајванске обале, демонстрирајући тако свој суверенитет над овим острвом, и директно ставили до знања да никакви наговори на осамостаљивање и независност владе из Тајпеја од стране других сила неће проћи без озбиљних последица.
Колико је управо Тајван битан за америчку визију „света једне силе” указује нам и то да је баш ово острво одабрано као позиција са које је од априла месеца почело емитовање једног од најјачих оружја северноатлантског концепта, програма МТV (Music Television) – на кинеском језику.
Овакво сагледавање једног од стубова кабловске и сателитске индустрије забаве какав је „MTV International” са својим регионалним одељцима, може се на први поглед учинити претераним и невероватним. Са друге стране, када се упознамо са биографијама људи који стоје иза овог система планетарне забаве, ствари постају много јасније. MTV је само део корпорације „Viacom” у власништву седамдесетдвогодишњег харвардског кадра г. Самнерa Редстона, који је каријеру започео у војној обавештајној служби. Према неким изворима и најодговорнији човек MTV-ја, четрдесетпетогодишњи г. Вилијем Реди, најзаслужнији за преношење ове ТВ мреже у Европу, у једном је периоду своје каријере командовао ракетним базама NATO-а. Г. Реди је такође преузео пројекат проширивања MTV-ја на терен Азије.Узимајући у обзир да се MTV у просеку обраћа популацији од 14 до 29 година старости, намеће се као сасвим реално питање, под условом да се донекле испуне предвиђања аналитичара попут пуковника Морозова, колико ће кинеска омладина у првој четвртини следећег века уопште бити спремна да одбрани садашње моралне и филозофске основе свог друштва – у међувремену „озрачена” емисијама музичке ТВ.

Од како је прихваћена и спроведена доктрина о „слободном протоку информативних и културних садржаја”, чији су принципи у основи ширења глобалне MTV мреже, сведоци смо једног неравноправног културно-идеолошког рата у оквиру кога је једном малом броју земаља омогућено да, захваљујући развијеној технолошкој инфраструктури и потпуној контроли медија масовне комуникације, једносмерно другим народима наметне сопствене духовне и културне вредности.

Синхронизовано деловање политике и индустрије забаве

Случај Кине и одабир Тајвана као позиције са које MTV шири свој посредан али константан утицај, само је најактуелнији пример синхронизованог деловања званичне политике и индустрије забаве.
При мало детаљнијем прегледу стратегије ширења ове музичке ТВ мреже у први план избија да је она у потпуности усклађена са поделом света на три интересне сфере, договореном између председника Буша и Горбачова на Малти 1989. године. Према овој подели Америци је припала западна хемисфера са до тада углавном „несврстаним” јужноамеричким континентом („MTV Brasil” емитује програм од 1990. г. као увод у континентални „MTV Latino” који делује од 1993. г.) и право утицаја на Блиском истоку, Јапану је тада додељена одговорност на Далеком истоку и југоисточној Азији („MTV Јapan” постоји од 1992. г. као увод у „MTV Asiа” који се поред Тајвана емитује и из Сингапура од пролећа 1995. г.), док је ЕЗ добила Источну Европу као сопствену сферу утицаја.
„MTV Europe” из сасвим разумљивих разлога није морао да чека на пад Берлинског зида да би почео са емитовањем. Од 1987. године програм ове станице у 37 земаља гледа се у око 60 милиона домова, а тренутна програмска концепција у потпуности је подређена изградњи јединствене Европе.
Као и било која компанија мултинационалног профила, тако и MTV мора свој основни модел глобалног концепта прилагодити локалним и регионалним условима. Оправданост оваквог стратешког приступа одређеном тржишту у потпуности је доказана успехом „MTV Latino” који се емитује на шпанском језику и који је за годину и по дана свог присуства у неких 5 милиона домова, превазилазећи генерацијске разлике, око ТВ екрана окупио целе породице, уједно лансирајући нови музички хибрид – латино рок, који доминира од Мексика до Чилеа.
Иако наступа обазривије, „MTV International” сигурно, дугорочно гледано, ништа мањи успех не очекује ни од пројекта у Азији, с обзиром да ово тржиште поседује огроман економски потенцијал у виду нагло обогаћене средње класе расположене да троши на индустрију забаве.
Колико је вишеслојна улога овог кабловског и сателитског програма у глобалном медијском простору и да деловање MTV-ја, за разлику од осталих њему конкуретних ТВ компанија, заиста није мотивисано само профитом указује нам, на један прилично отворен начин, и дописник недељника „The Economist” из Бостона. У свом прилогу (8. 7. 1995. стр. 59) он на самом почетку констатује да је Америка „по свим знацима политичким и културним” изгубила свој англофилски карактер. Као разлог за ово не наводи се амeричко ослањање на Немачку као свог примарног савезника у европској политици, или Француску када је у питању сукоб на Балкану, већ се наводи да су „Вајтхол и Бела кућа остали супростављени око снага УН за брзу интервенцију у Босни”. Примећујући да у последње време, па чак и у најновијем цртаном филму Дизни продукције „Покахонтас”, америчким екраном доминирају енглески негативци, аутор чланка се пита има ли супротног примера и одговара: „Да: на MTV-ју”. Образлажући свој одговор бостонски дописник овог угледног недељника упознаје нас са још једним методом рада MTV-ја, са којим наша публика до сада није била упозната: „Ова видео-музичка мрежа, до сада не толико славна по својој пажњи за здравље NATO-а, започела је обнову специјалних односа. Почевши од ове недеље, последња седмица ′Реалног света”′ (The Real World) постављена је у Лондону. ′Реални свет′ је чудесно воајерски ТВ програм у коме MTV смешта седам младих особа, које се међусобно не познају, у величанствен стан у најпомоднијем граду који може пронаћи. Трик је у овоме: место је озвучено и опремљено камерама као ћелија КГБ-а, тако да је сваки и најбеживотнији тренутак у омладинској свакодневици љупко снимљен, монтиран, прожет ударном рок музиком и усмерен ка масама. Избор Лондона је један од најнеобичнијих али и најприврженијих комплимената, упућених Британији од стране Америке. Претходни ′Реални светови′ снимљени су у Њујорку, Лос Анђелесу и Сан Франциску – градовима у којима би, верује се, већина MTV гледалаца желела да живи."
Да ни политичку позадину ових емисија не би требало никако занемарити говори нам и случај, изнет у истом чланку, HIV позитивног јунака серије из Сан Франциска кога је, после смрти, председник Клинтон поздравио као националног хероја.
Описани метод који је у форми забавног програма управо увезен у Европу, када се занемаре епитети бостонског дописника, у суштини подсећа на почетак остваривања света по кошмарном моделу некадашњег харвардског професора, бихевиористе др Б. Ф. Скинера, кога многи утицајни кругови у Америци, нажалост, још увек уважавају као еминентног научника. Проблем са аутором књиге „Изван слободе и достојанства” и осталим присталицама механичког принципа условљеног понашања по моделу „штап и шаргарепа”је у томе што он захтева потпуну контролу државе над сваким појединцем од момента рођења да би успешно функционисао у пракси.
Ка американизацији светске културе

Да ли је то „Реални свет” за који MTV припрема Европу користећи природну опуштеност људи у контакту са индустријом забаве?
Без обзира да ли је подозрење у случају пројекта „Реални свет” оправдано или не, само време и пажљиво праћење активности „Viacom” корпорације и „MTV International” као њеног дела показаће колика је све и каква њихова улога у глобалним медијским програмима за следећи век, који је генерални директор BBC-а г. Џон Берт окарактерисао као „американизацију светске културе”.
Обраћајући се европским политичарима и пословним људима почетком ове године г. Берт је нагласио да ће „следећи век бити и век глобализације културе” и да ће то „без сумње значити американизовану светску културу (...) због снаге и виталности њихове економије и индустрије забаве, као и распрострањености енглеског језика”.
А омладина, од претходне генерације научена да поштује само материјалне вредности, од стране друштва и режима незаштићена, сама по себи потпуно неискусна и несигурна у своју будућност, са неисправним компасом у рукама, спремна је да улети у било коју атрактивно упаковану замку која има за циљ да јој пресече сваку везу са народним предањем и сопственом духовном традицијом.
Слободан Станић
Часопис „Држава”, 1995.
НА ИЗВОРИМА ТАМЕ

Музика и магија
Вудсток

Јануара 1965. Ричард Никсон је примио звање председника државе која, од грађанског рата од којег ју је делио само један век, није никада била тако опасно подељена. Априла исте године, број погинулих у борбама у Вијетнаму је надмашио број жртава Корејског рата. Током викенда, од 15. до 17. августа, заједница која је бројала више од пола милиона хипија, јипија*, љубитеља музике, студената и професора са бројних колеџа и универзитета, припадника такозване контракултуре* и многих других, пристигла је из разних делова земље да би присуствовала музичком фестивалу у Вудстоку, Њујорк, који је добио огроман публицитет. До окупљања је дошло из мноштва разлога, али најдоминантније међу њима је свакако било изражавање неслагања са сукобом у Вијетнаму. У то време, то је чак и за оне најстроже „стручњаке” најужих погледа представљало знамен неке врсте „револуције” у америчком друштву и култури. За самопрокламоване „патриоте”, који су себе прогласили за бранитеље истине, правде и америчког начина живота, то окупљање је представљало узбуну која је нагињала паници, очигледно значећи избијање анархије, хаоса и злокобних „мрачних сила”. За оне наивне оптимисте, оно је наговештавало појаву новог сунца на обзорју цивилизације. Не морамо ни да кажемо да су застрашујућа и ружичаста очекивања обеју крајности била осуђена да буду спречена. Али Вудсток чак и данас стоји као прекретница шездесетих – један од тренутака који су одредили наше доба, можда чак његова апотеоза.
Последице Вудстока одзвањале су читавим светом. У Калифорнији, некадашњој авангарди толиких друштвених и политичких потреса и промена, људи су се осећали гурнути у запећак дешавања. Стога су се латили организовања „Вудстока на Западној обали”, музичког фестивала сличне величине и масовности. Покушаји да се он одржи у самом Сан Франциску – Голден Гејт парку, на пример – били су осујећени, и после доста окапања, постигнут је договор да се фестивал одржи 6. децембра на тркачкој стази у Алтамонту, ненасељеном и огољеном подручју, пустопољини која се налазила на крајњој градској периферији. За учешће се пријавио велики број бендова са Западне обале, међу којима су били Џеферсон Ерплејн и Грејтфул Дед. Највећа атракција, међутим, требало је да буде Мик Џегер са својим Ролинг Стоунсима, који су управо завршили турнеју по Сједињеним Државама. Стоунси су објавили своју спремност да учествују на том бесплатном концерту јер је, како су рекли, „дух времена то од њих захтевао”. Мик Џегер је изјавио да им је циљ „стварање врсте микрокозмичког друштва које ће бити пример остатку Америке како неко треба да се понаша на великим скуповима."
Убиство Шерон Тејт

Међутим, већ је неко време долазило до спорадичних сукоба између калифорнијских студената, боема, хипија и јипија, који су се супротстављали рату у Вијетнаму, и „Aнђела пакла” – који су, онолико колико су се уопште интересовали за политику, представљали фанатичну десницу, негујући при том чак неонацистички или псеудонацистички имиџ. После свега, најмање један члан Ролинг Стоунса, Кит Ричардс, порицао је да је његова група икада, на било који начин, позвала „Анђеле” да дођу на концерт. Њихово присуство у публици је приписао позиву представника калифорнијског психоделичног рока, групи Грејтфул Дед. Напослетку, није ни важно ко их је позвао. Оно што је важно јесте да су били позвани, и то у својству „шерифа” задужених да успоставе и очувају ред у огромној гомили младих људи у публици. Ако је судити према предфестивалским „најавама” и гласинама које су кружиле Америком, ипак су Стоунси били ти који су одговорни, да ли грешком или не, јер су намеравали да покушају да премосте различитости између „Анђела” и њихових непријатеља – да употребе музику као вид терапеутске магије којом би извршили „егзорцизам” над „негативном енергијом” која је попут озона заситила ваздух Калифорније, и да би увели нове божанске законе друштвене хармоније.
Од „лета љубави” у Вудстоку, атмосфера у Америци се уистину изменила. Када је Никсон наредио нелегалну инвазију Камбоџе, рат у Вијетнаму је добио једну нову димензију. Ставови према конфликту су постали још тврђи и још поларизованији. У новембру је више од четврт милиона демонстраната домарширало у Вашингтон, а демонстрације су овај пут биле много жешће, много милитантније и много мање расположене према „универзалној љубави” и „снази цвећа” него оне раније. У целим Сједињеним Државама атмосфера је постала тмурнија и потенцијално експлозивнија. Поготово у Калифорнији, та атмосфера није била само затегнута и нестална, већ набијена и додатним елементима параноичног страха.
У ноћи између 9. и 10. августа, недељу дана пре одржавања фестивала у Вудстоку, седморо људи – међу којима је и млада глумица Шерон Тејт, супруга редитеља Романа Поланског, која је била у поодмаклој трудноћи – искасапљено је на грозоморан начин у кући Поланских на Беверли Хилсу. Међутим, мада су постојале претпоставке да је реч о некаквој врсти „ритуалних убистава”, испрва није било разлога за повезивање ових зверстава са „контракултуром”. У сваком случају, Калифорнија је била три хиљаде миља далеко од Вудстока. Убиства су, стога, мало утицала на расположење на овом њујоршком фестивалу. У октобру, међутим, после двомесечне истраге, под оптужбом да су починили овај стравични злочин, ухапшени су Чарлс Менсон и његови следбеници. Целе јесени, у средствима информисања препричавале су се језиве приче о Менсоновој такозваној „породици” и њиховом бизарном алтернативном начину живота. Петог децембра, дан пре одржавања фестивала у Алтамонту, калифорнијска Велика порота је почела са слушањем првих доказа о случају Менсон. Поступак је требало да се одржи у тајности; међутим, већ истог дана су наслови на првим страницама вечерњих издања извештавали о томе да су „убице Тејтове” биле „нафиловане LSD-јем”. Тако је успостављена веза између „контракултуре”, чији је предстојећи фестивал у Алтамонту био друга главна прича тога дана. У очима јавности дошло је до неизбежног преплитања тих двеју прича; фестивал је, захваљујући тој асоцијацији, почео са злослутном сенком случаја Менсон која се над њим надвијала.
Стоунси – „застрашујући скуп вештаца”
Само присуство Ролинг Стоунса је још више појачало злокобну асоцијацију. У октобру, кад се Менсоново име први пут појавило у насловима, Стоунси су у Лос Анђелесу снимали албум „Нека крвари” (Let it Bleed). Он им је врло брзо донео статус „најжешће” рок групе на музичкој сцени. Њихова песма „Улични борац” (Street Fighting Man) постала је оно што је један критичар описао као „химну једне ере”. Сами Стоунси су у медијима описивани као „застрашујући скуп вештаца”. Али, и само помињање „скупа вештаца” је у свести јавности подјарило асоцијације на сличност са Менсоновом „породицом”. Томе су, разуме се, допринеле и песме као што је била „Наклоност према ђаволу” (Sympathy for the Devil).
Изгледало је да Стоунси намерно заборављају на промену у атмосфери Америке и утицај имиџа који су одавали. Исто је било и с њиховим обожаваоцима. Међутим, очекујући да ће фестивал у Алтамонту бити „ствар за памћење и историју” попут Вудстока, филмаџије су се пуном паром бациле на посао. Камере су бележиле прелудијум и припреме догађаја – постепено окупљање гомиле од близу 300.000 људи, гужву иза сцене, пробе, ћаскање и шале у приколицама које су служиле као гардеробе – као и свирку бендова који су учествовали. Документарац из 1970, „Дајте ми склониште” (Gimme Shelter), садржи визуелну хронику онога што је уследило.
Туча

До дана данашњег остало је непознато шта је заправо требало да представља улога приписана „Aнђелима пакла”. Филм их приказује само како образују прилично лабав кордон око бине – да би спречили обожаваоце да се стуште на извођаче – и систематски се напијају. И од самог почетка концерта, много пре него што су се Стоунси појавили на сцени, почело је насиље. На снимцима се јасно види како „Анђели” млате народ ојачаним билијарским штаповима. Преко разгласа су упућивали све учесталији патетични позив обожаваоцима да „престану да једни другима наносе повреде”. Остали позиви били су упућивани лекарима. Око бине су непрестано избијале туче и музика је непрестано прекидана. У једном тренутку, на бини се истовремено нашло око две стотине људи. Туча која се водила око бине пренела се и на њу. Члан групе Џеферсон Ерплејн је од једног „Анђела” добио ударац у лице, који га је оставио у несвести.
Стоунси се нису појавили све до мрака. Када су коначно изашли на бину, Мик Џегер је деловао прилично узнемирено. Његове прве речи упућене гомили биле су да „ови у првим редовима мало смире хормоне..." Мада су могли да се одлуче и за неку другу, почели су баш песмом „Наклоност према ђаволу”.
У том моменту избија туча у првим редовима гомиле и Џегер престаје да пева. Остали чланови групе настављају готово очајнички да свирају, као да не знају шта би друго могли да ураде, док се туча претвара у масовку и „Анђели пакла” се пењу на бину. Џегер потом тражи од Кита Ричардса да престане да свира. Ричардс нагло ућуткује своју гитару и Џегер избезумљено апелује да се сви смире:
„Хеј! Хеј! Народе, сестре, браћо и сестре. браћо и сестре, 'ајде, свима говорим, о’ладите мало! Знам! Овде сам! Ајде средите се, ајде, у реду... Јесмо ли се о’ладили?"
И док се метеж лагано утишава, он додаје, с кратким, нервозним смехом, да се „нешто врло чудно дешава кад год започнемо ову песму”.
Стоунси почињу са „Наклоношћу према ђаволу”, поново од почетка. Овај пут успевају нешто мало и да отпевају пре него што је тамо негде ван домашаја камере опет започела гужва. Џегер и бенд настављају, али се Кит Ричардс окреће у правцу из којег се чује бука, изгледајући озбиљно забринут. У гомили почиње борба прса у прса. Џегер наставља да пева и скакуће по бини још који тренутак, али га онда зауставља један „Анђео пакла” који му журно прилази и шапуће му нешто на ухо. Џегерово лице се опушта и одједном делује испијено и збуњено. Неодлучно почиње поново да игра, али онда нагло стаје, блудећи погледом по гомили с изразом беспомоћности на лицу. Јасно је да је сасвим изгубио контролу над својом публиком и да нема појма шта да ради. Остали Стоунси покушавају да започну другу нумеру док Џегер, у ритму музике, мрмља у микрофон умирујуће речи. Потом све стаје, док група „Анђела” износи бесвесног човека из гомиле.
„Људи!" позива Џегер. „Ко се овде бије и због чега? Зашто се бијемо? Зашто се бијемо? Не желимо да се бијемо. Ајде! Ко то хоће да се бије? На свим другим концертима је било супер!"
И у том тренутку је Киту Ричардсу очигледно свега доста. Јасно му је да филозофска прегањања са браћом неће бити довољна. Граби Џегеров микрофон и, љутито показујући на некога у гомили, праска:
„Погледајте! Онај тип тамо! Ако не престане, човече...! Слушајте! Или ови одмах престају, или ми више не свирамо!"
Новинар који је касније описивао тај призор, учинио је то овако: „Док је Џегер осећао да је изгубио контролу и апеловао на смиривање страсти, Ричардс је знао да су, уколико буду оклевали или покушали да уразуме гомилу која дивља, изгубљени. Стуштио се до микрофона, упро прстом право на „Анђела пакла” који је пребијао недужног члана публике и повикао..."
Док се преко разгласа чуло све више захтева за лекарским интервенцијама, Џегер поново долази до свог микрофона и упућује још један очајнички позив:
„Појма немам шта се ово догађа, и ко шта ради, ово је општа гужва и туча. Све што могу да тражим од тебе, Сан Франциско, јесте да пустиш да цела ова ствар буде оно што је и требало да буде, најлепше вече целе ове зиме, знате, и стварно смо... Немојте да сад зај..... ствар, хајде да се заједно потрудимо. Све што могу то је да вас молим, да вас преклињем, да будемо заједно. Можете ви то! Имате снаге за то! Сви! 'Анђели пакла'! Сви! Останимо заједно. Знате, ако смо као једно... Покажимо да смо сви једно!"
Док се поново ствара привид каквог-таквог реда, Стоунси започињу „Под мојом влашћу” (Under My Thumb). Успевају да отпевају неколико стихова. Гледајући нервозно лево од себе, Џегер је управо отпевао и поновио речи: „Молим се да је то у реду”, када се гомила заталасала. Одједном се око једног младог црнца у светломаслинастом оделу ствара слободан простор, и види се како га један од „Анђела пакла” двапут удара по лицу. Младићева девојка – плавуша у белој хекланој блузи и црној мини сукњу – вришти. Остали „Анђели” се бацају на младића и одвлаче га на леву страну, ван домашаја камера. Већина околних посматрача се и не помера, или несвесна онога што се догађа, или паралисана тиме. Стоунсима је са бине тај инцидент деловао само као још једно гушање. Џегер, међутим, губи стрпљење, престаје да пева и урла:
„Човече, ако они лудаци не престану да млате народ, ми кидамо одавде... нека их неко уклони...!"
Почиње општа повика да неко има пиштољ. Ту се, међутим, филм нагло прекида и тек у монтажи, где је све гледано кадар по кадар у крупном плану, видело се шта се десило. Јасно је могло да се види како један „Анђео пакла” замахује ножем.
Несвесни да је пред њима почињено убиство, Стоунси настављају да певају, почињу – опет „тактичан” избор – „Уличног борца”. Док су они били на бини, остали бендови су, правом ратном операцијом, евакуисани хеликоптерима. Стоунси су свирали још скоро цео сат. Тек касније су схватили шта се десило. Поред несрећника убијеног пред камерама, у Алтамонту су се угасила још три живота. Такође, родило се четворо деце.
„Све је то покренула музика”
Касније су, наравно, уследиле противоптужбе, и Стоунси су добили шта им је следовало. Кит Ричардс је касније рекао: „Само смо ушетали у ситуацију. Једноставно, то је била 1969. у Америци." Али, ипак је у свему томе било још нечега. Њузвик је писао: „После крваве турнеје, музика Стоунса као да је сама по себи постала митска сила – екстатична, иронична, свемоћна, еротични егзорцизам проклете деценије."
Можда је све рекао, у само неколико реченица, покојни Џери Гарсија, гитариста групе Грејтфул Дед: „Све је то покренула музика... Схватио сам то када су Стоунси свирали, а у публици је почела туча; они су свирали „Наклоност према ђаволу”, и тада сам схватио да је требало да знам. Знате, не можете једноставно то да ослободите, а да се у неком тренутку не окрене против вас."
Са речитошћу типичном за „сцену” Сан Франциска тог времена, Гарсија је указао на нешто важно. Дајте ми склониште је нешто више од језивог призора убистава пред камерама. Оно садржи и просветљујућу параболу. Према подацима из његове биографије, Кит Ричардс је у Алтамонту био под жестоким утицајем LSD-ја, кокаина, опијума и канабиса. Без обзира да ли је то истина или није, и код њега као и код осталих чланова бенда адреналин је дефинитивно био врло висок. У том „узбуђеном” стању, сви су они упадљиво изводили чин ритуалне шаманистичке магије, при којем је бина служила као пандан чаробњаковом магичном кругу – периметру из којег је извођено призивање. „Дајте ми склониште” тако приказује модерну варијанту средњовековне и ренесансне приче, у којој маг губи контролу над силама које је призвао.
Вуду и рок музика

Постоји повезаност магије и музике, која датира из најраније забележене историје, ако не и од раније. Најстарија музика, да се подсетимо, била је повезана са шаманистичком и прехерметичком магијом. Херметичка магија се одражава кроз традицију која се протеже из времена која су непосредно претходила класичним – питагорејској „музици сфера” – кроз такве личности као што су Бах и Моцарт, Вагнер, Малер и Арнолд Шенберг. Ову традицију су, наравно, музиколози исцрпно проучавали. Њене херметичке основе су проучавали и остали писци – кубански романописац и музиколог Алехо Карпантје, на пример, и можда најдубље од свих, Томас Ман у Доктору Фаустусу.
Такозвана народна музика је, међутим, нешто сасвим друго. Ону која је постојала пре двадесетог века је уистину тешко дефинисати. Постоје, наравно, многе фолк песме – такозване баладе са Границе,* баладе за децу и оне које се приписују Томасу Стихотворцу* – које су у потпуности прожете прехерметичком паганском магијом. Релативно недавно, у деветнаестом веку, мелодију „Мали Дени (Danny boy), познату и под називом „Ваздух у Лондондерију” (Londonderry Air), према легенди су уснулом виолинисти или харфисти предали припадници вилинског народа Ши.* Роман Двојни човек, аустралијског романописца К. Џ. Коха, опсежно се бави такозваном „вилинском музиком” и њеним утицајем на „оживљавање окултног” до којег је дошло током шездесетих.
Највећим делом је, међутим, народна музика пре двадесетог века значила сасвим нешто друго, бар у Британији и Сједињеним Државама. Биле су то песмице, морнарске песме, химне и маршеви специфичних периода – „Британски гренадири” (The Britisch Grenadiers), рецимо, па „Храстова срца” (Hearts of Oak) Дејвида Герика, „Јенки дудл” (Yankee Doodle), „Девојка коју сам оставио” (The Girl I Left Behind Me). У Америци су средином деветнаестог века биле популарне баладе са Запада, као што је „Долина Црвене реке” и вечно популарне песме Стивена Фостера. Била је ту и музика – понекад живахна, понекад снажна и величанствена, а понекад болно приањајућа – из америчког грађанског рата. Напослетку, била је ту и увек популарна музика из оперета – Гилберта и Саливена, на пример – и мјузик холова. Сем онога, шта год то било, што ју је чинило привлачном за уши и памтљивом, ничега у овој музици није било намерно магичног. Свакако да њени композитори нису у њу свесно уткали никакве магијске циљеве.
Рокенрол повезује магију и музику

С проналаском и све већим ширењем прво фонографа, а потом и радија (или „бежичног”, како су га најпре називали), популарна музика какву данас знамо почела је да достиже своју пуну зрелост. С изузетком џеза, међутим, до педесетих година је углавном, директно или индиректно, стизала из мјузик холова. Такву музику су изводили такозвани певачи сентименталних песама, попут Бинга Крозбија или Френка Синатре, а магијских елемената је у њој било јако, јако мало, ако их је уопште и било. Џез је, с друге стране, садржавао такве елементе и као такав је у одређеним круговима од самог почетка сматран за „субверзивни елемент”. Али, остао је по много чему префињен, нешто за шта морате да имате „добар укус”, а његови магијски елементи су често били у савршеној противтежи са интелектуалним захтевима које је постављао. Стога, мада популаран, није својом магијом опчињавао узастопне генерације младежи као што је то након кратког времена почео да чини рокенрол. Са рокенролом, прадавна повезаност магије и музике била је у потпуности поново успостављена, покренула је огромну индустрију и одиграла пресудну улогу у еволуцији савремене културе Запада.
Одавно је познато да рок вуче корене махом из црначке музике америчког Југа – из духовне и верске (gospel) музике, из џеза, блуза, ритма и блуза (rhytm and blues). Мање је познато да су све ове музичке форме потекле из система верских уверења општепознатог као вуду (voodoo). Ако је црначка музика „мајка” рока, вуду је свакако његова „бака”.
„Године 1517. шпански мисионар Бартоломео де лас Касас је, сажаливши се много на Индијанце који су остављали кости у пакленим јамама антилских рудника злата, предложио шпанском краљу Карлосу V план увоза црнаца, како би и они добили прилику да оставе кости у антилским рудницима злата." Тако је, према Хорхеу Луису Борхесу, хришћанско милосрђе и сажаљење било надахнуће за почетак трговине робљем између Африке и недавно откривених двеју Америка. Године 1518, у нову шпанску колонију на Карибима доведена су прва три роба из западне Африке. Трговина робовима – такозваном „црном слоновачом” – врло брзо се развила у запањујуће уносан посао и раширила по унутрашњости Северне и Јужне Америке. Тако су 1526. стигли и први црни робови на територију која је касније постала континентални део Сједињених Држава.
Људи су отимани из својих села на обалама Африке и присилно транспортовани преко Атлантика, лишавани свега сем, ту и тамо, чланова своје породице; и од њих су, углавном, били растављени одмах по доласку у Нови свет. Већина робова је од свог некадашњег живота успела да задржи једино своју религију. Та је религија била у великој мери анимистичка, а њено средиште је било шаманистичко призивање мноштва божанстава из природе, по чему је прилично слична прехришћанским религијама паганске Европе. Бубњеви, игра, ритмичко бајање, а понекад и опојна средства, употребљавали су се за постизање стања транса, или „поседнутости” духовним бићима. На језику племена Фон, које је живело на подручју некадашњег Дахомеја,* реч Воду је означавала „бога природе”.
Феномен поседнутости

Религија племена Фон се у обема Америкама укоренила дубље него религија било ког другог афричког народа. Ширећи се са Кариба према западу, примила је, у зависности од специфичности одређене религије, више или мање примеса римског католицизма. Тако укрштена, на Куби је – а тамо је утицај католицизма био најјачи – постала позната као сантерија (Santeria). На Јамајци, прозвана је обеа (Obeah), на Тринидаду шанго, а у Бразилу макумба. На Барбадосу, а затим и на Хаитију, добила је име вуду.
Без обзира на јачину утицаја Цркве, вуду и његове варијанте су задржали бројне кључне елементе свог афричког порекла. Међу њима су били музика, певање једноставних песама, игра, жртвовање животиње и ритуално коришћење њене крви (понекад за пиће). Најважније од свега, међутим, било је увођење у стање транса или „поседнутости”.
Можда најдраматичнији верски доживљај вудуа јесте феномен „поседнутости”, тренутка када бог улази у главу једног од верника и поклоник постаје бог духом, делом и речју. Овај феномен је саставни део афричке верске праксе, као и вуду обреда на западној хемисфери.

„Поседнутост” од стране бога или духа јесте крајњи циљ церемоније вудуа. То је знак велике части, који указује на то да бог или дух сматра дотичног појединца вредним да постане простор или средство за преношење божанског свеприсуства.
Европски господари робова и робовласници су, када је реч о вудуу, били с правом узнемирени. Схватали су га као можда једини стожер око којег би робовска популација могла да се уједини, чиме би могао да постане исходиште побуне. И одиста, после кратког времена је до таквих побуна и дошло. Прва се десила 1522, свега четири године након доласка првих робова. Наредна три века, у спорадичним интервалима је долазило до нових побуна, које су понекад имале толике размере да су за њихово угушивање биле потребне прилично јаке војне трупе из Европе. Године 1804, када је Наполеон био преокупиран ратовањем по Европи, а британска ратна флота му је онемогућавала приступ Западној Индији,* робовска популација на Хаитију се успешно побунила против својих француских господара и успоставила сопствено краљевство.
Хаити је, наравно, постао место које се највише повезивало с вудуом. Међутим, вуду је подједнако јаке корене пустио и другде, само под другачијим називима. Чак и када су побуне биле безуспешне, многи робови би потражили склониште у непроходним брдима и планинама прекривеним густим шумама, у којима њихови бели господари нису могли да их прогоне. Између побуна, придруживали би им се и други робови, који су појединачно или у малим групама бежали са плантажа шећерне трске, дувана и осталих. Ноћу, Европљани су у својим насељима слушали како из даљине допире непрестани, излуђујући и хипнотишући звук бубњева црне Африке. Безбедни у својим удаљеним тврђавама одбегли робови су очували не само своју слободу него и своју религију. Постали су чувари колективне племенске меморије, негујући сећања на богове и ритуале својих афричких предака.
Вуду је подстицао устанак робова/црнаца

У XVIII веку, британска администрација у Западној Индији и Северној Америци постала је свесна потенцијалне претње. Већина чланова племена Фон је депортована са Барбадоса и осталих острва у британском поседу и продата негде другде. У британским колонијама, робовима је забрањено да користе бубњеве. Та уредба је отежавала спровођење ритуала; међутим, многи ритмови од суштинског значаја опстали су уз помоћ песме. Иако је са приличним успехом спречено укорењивање вудуа на британским територијама Северне Америке, он није наилазио на такве препреке у Луизијани, која је била у поседу Француске. Њу Орлеанс је ускоро постао главни центар северноамеричке трговине робљем, али истовремено и престоница вудуа. До 1800. вуду се на том подручју сасвим одомаћио. Те године је француска управа покушала да га потисне, забрањујући куповину робова са оних острва у Карипском мору која су била више захваћена вудуом. Године 1803, међутим, америчка влада је купила Луизијану од Наполеона и она је постала део Сједињених Држава. Њу Орлеанс је ускоро био преплављен избеглицама са Хаитија и осталих острва. До 1817. вуду је постао тако преовлађујући да је Градско веће Њу Орлеанса било приморано да прогласи забрану присуствовања црнаца јавним скуповима.
Директна последица ове забране била је да су нити које су повезивале музику вудуа са самим култом прогресивно постајале све тање – и све су се чешће прекидале. Мада никада није заиста изгубила из вида своје религиозне корене, музика је почела да се развија независно од саме религије. Афрички ритмови су почели да се свирају на инструментима Западне Европе и Сједињених Држава. Тако су у Њу Орлеансу почели да настају дувачки оркестри. Тиме је, према једном критичару, „почела сто година дуга трудноћа која је на крају уродила доминантним популарним музичким стиловима двадесетог века – џезом, блузом, ритмом и блузом, и рокенролом."
После Прогласа о ослобођењу* и грађанског рата, огроман број новоослобођених робова се отиснуо пут севера. Већина је из Њу Орлеанса и са делте Мисисипија отишла узводно том реком, до Мемфиса и Сент Луиса. Многи су отишли и даље на север, у Чикаго и Детроит. Управо у тим градовима је, крајем деветнаестог века, „рођен блуз”. Исти градови су и данас „бабице” тој врсти музике.
Блуз је, вероватно више него било који други жанр црначке музике, непосредни предак рока. Такође је, вероватно више него било који други жанр црначке музике, задржао везу с вудуом из којег је потекао. Блуз је сав од вуду приказа и алузија – каткад експлицитних, каткад под наизглед наивном образином, што се развило још у доба ропства, како би прошло незапажено поред незналачких белих ушију. Такви прикази и алузије имају сопствени речник – „шифровани” говор који су развили сви они потлачени и прогоњени људи у жељи да слободно комуницирају између себе, а да при том не изазову гнев оних који су имали власт над њима. Тако, на пример, блуз музика често алудира у сексуално неприличном, али што се свега осталог тиче тобоже недужном контексту, на „мојо”, талисмански вуду фетиш. Постоје и изрази који се односе на „Џона Освајача”, биљни талисман који је користио „доктор за корење” (root-doctor), вуду свештеник или шаман који је постао познат као „хучи-кучи човек”. Последица тога јесте да Мади Вотерс, када пева о упаду у Луизијану у потрази за мојоом који има моћ, пева о нечему већем него што су љубавна освајања.
То је још очигледније у другој од његових најпознатијих песама, за коју је стихове написао Вили Диксон:
Ја имам кост црне мачке
Ја имам и мојо
Ја сам Џон Освајач
Ја ћу се позабавити тобом
Ја ћу вас учинити одраслима
Узмите ме за руку
Да цео свет сазна
Да сам ја хучи-кучи (sic!) човек.
Ђаволов зет и главни шериф пакла

Један од најрезонантнијих и најзлокобнијих евокативних вуду приказа јесте раскршће. У вудуу, раскршће симболизује двери које, ако се отворе, омогућавају приступ невидљивом свету, свету богова и духова. Тим дверима мора да се приђе уз помоћ одговарајућих молитава и захтева за помоћ натприродних сила. Стога сви вуду ритуали и церемоније почињу поздравом богу који чува раскршће; пролазак кроз то раскршће значи вуду иницијацију.
Раскршће истакнуто фигурира у музици најтајанственијег и најзлосрећнијег од свих певача блуза, Роберта Џонсона. Између 1936. и 1937. Џонсон је снимио двадесет девет песама, које су све одреда дубоко утицале на Мади Вотерса и бројне друге блуз певаче, а потом му се изгубио сваки траг. Било му је само двадесет осам година. Касније је откривено да је умро 1938. године, пошто је попио флашу отрованог вискија коју је добио од своје девојке. Они који су га познавали, у принципу су га држали за вуду упућеника обдареног инферналним магичним моћима достојним страхопоштовања, чија је вештина на гитари приписивана фаустовском пакту који је потписао „на раскршћу”. Његов „Блуз о раскршћу” заправо је једна врста вуду химне. „Отишао сам до раскршћа”, почиње, „пузећи на коленима..." Сваки од стихова који потом следе призива привиђења која се призивају у вуду церемонијама. И друге Џонсонове песме се на сличан начин „осећају” на демонску магију и проклетство. Сам наслов песме „Паклени пас следи мој траг” врло је индикативан. „Ја и ђаво блуз” почиње овако: „Добро јутро, сатано, верујем да је моје време дошло... " Чак је и Мади Вотерс сматрао Џонсона застрашујућим, верујући да у њему има нечег злослутног и „мрачног”. Пошто га је видео на бини, Вотерс је изјавио да је то „један опасан човек... он стварно користи ту гитару... искрао сам се напоље, јер је све то за мене било превише..."
Могуће је да је мирис сумпора који је лебдео око Џонсона био нарочито жесток, али он није био једини око кога се осећао. Остало је забележено да је већина раних блуз певача имала „фаустовску атмосферу око себе”. Један од њих, Пити Витстроу, називао је себе „ђаволовим зетом и главним шерифом пакла”. Ђаво и демонска магија су остали средишњи мотиви блуза све до данашњег дана. Песме као што је „Наклоност према ђаволу” прилично су намерно направљене у истој тематској традицији. Такав је, рецимо, и „Блуз притајеног развратника”:
„Не могу да избегнем ђавола, он је увек ту поред мене.
Не постоји начин да га преварим, тако сам незадовољан”.
Не би се баш рекло да су Ролинг Стоунси случајно изводили многе песме Роберта Џонсона, и да су назив свог бенда случајно формулисали према једној песми Мади Вотерса.
Попут Стоунса и осталих личности рока, блуз певачи су редовно изводили неку врсту шаманистичког ритуала, срачунатог да изазове стање екстатичне хистерије код публике која их је слушала. Беси Смит, на пример, која је почела да снима плоче још 1923, од својих је слушалаца, и црних и белих, редовно измамљивала нешто што је један критичар описао као „религиозну помаму”:
„Полако се приближавајући светлима на ивици бине, праћена пригушеним звуцима дувачких инструмената и монотоних афричких бубњева... почињала је своје чудне ритмичке обреде гласом пуним повика и јецаја, молитве и бола... (гомила) би експлодирала хистеричним, полурелигиозним крицима пуним туге и јадиковања. Повици ′амин′ су се проламали ваздухом.”
Из ове приче сасвим лепо могу да се разазнају елементи који ће, неких тридесет пет година касније, постати карактеристични за рок концерте. Елвису Прислију, Џери Ли Луису, Браћи Еверли, Битлсима, Ролинг Стоунсима и онима који су дошли после њих, било је потребно само да додају елемент експлицитне сексуалне сугестивности. То је, комбиновано са унутрашњом динамичком снагом шаманистичке перфомансе, било довољно да од екстатичких тинејџерки изнуди солидне таласе вриске, а од њихових родитеља дрхтање услед аларма који је долазио из сржи костију – ти родитељи, који су имали прилике да се суоче са снагом ирационалног у нацистичкој Немачкој и империјалистичком Јапану, били су ужаснути провалом наизглед сличне енергије усред наводне безбедности рационалистичког послератног друштва.
Али, ако је помама која је била присутна на рок концертима побудила сабласно узнемирујућа сећања на нирнбершке митинге, питање је колико је критичара препознало принципе шаманистичке магије којима су се руководили и једни и други. Извођачи су, међутим, и те како добро разумели – разумевали су психолошке, па чак и неуролошке ефекте звука, певања, ритма, светлосних ефеката, хипнотичког ритуала. Према једној изјави Кита Ричардса: „Они се једноставно плаше тог ритма. Он их узнемирава. Свака звучна вибрација има одређени ефекат на вас. Можете да произведете одређене звуке који ће аутоматски да вас натерају да повраћате. Сасвим је сигурно да сваки звук делује на тело, и ефекат добре ритам-секције из позадине може да натера срце да вам сиђе у пете”. Мики Харт, бубњар који је радио са групом Грејтфул Дед, рекао је: „Када се осврнем на почетке рокенрола, јасно ми је зашто су се маторци плашили. Вриска, екстатичка стања, хистерија – та је музика имала снагу коју они нису разумевали”.
Говорећи о утицају рока, Р. Ф. Тејлор примећује да је то „било као да су стари шамани одбацили и последње своје маске и коначно се појавили на бини онакви какви заиста јесу." Он види рок у специфичној и свесној магијској реакцији на научни рационализам и његову потенцијално деструктивну технологију:
„Опште подозрење према небризи за будућност коју показује савремена технологија деловало је неспорно оправдано при свести о таквом наоружању. Можда су стари, дискредитовани маги и били у праву кад су инсистирали на неопходности спознавања мудрости пре стицања моћи. Многима се чинило да им је потребно много више магије и много мање науке.
И:
Млади су били ти који су предњачили. Генерација која се тргла и схватила да је један рат прошао, али да се већ врше махните припреме за следећи, инстиктивно је посегла за алтернативом која је лежала у новој ′црној уметности′. Оно што су открили и развили током деценија које су уследиле била је права шаманистичка реакција. Окренули су се ка исцељујућој магији. Није то био верски покрет у уобичајеном смислу... они су желели надахнуту магију на овом свету. Они су, стога, трагали за шаманима.”
Рок музичари – шаманистички инструменти

Та потрага за шаманима је била управо оно на шта су реаговали рок музичари. Према томе, Алтамонт може да се посматра као шаманистички ритуал, што је и био, или, радије, што је имао амбиција да буде. Али, ако је и био јединствен по крвопролићу које је изазвао, по својој шаманистичкој моћи сасвим извесно није. И док су постајали све свеснији енергије којом су могли да манипулишу, извођачи рок музике су све више почињали и да звуче као традиционални чаробњаци. Џон Ленон, на пример, био је крајње свестан „светог и магијског контекста” у којем су се, за време извођења музике, заједно налазили Битлси и њихова публика. „Као да не свирамо ми за њих”, рекао је. „Ми смо њихови инструменти." Без икакве гриже савести, присвајао је себи посвећени, религијски, ако не и месијански статус. Године 1981, када га је неко запитао зашто се Битлси поново не окупе, одговорио је:
„Ако нису разумели Битлсе и шездесете, шта би онда, ког ђавола, сада могли да учинимо за њих? Морамо ли светини поново да делимо рибу и хлеб? Морамо ли да ходамо по води зато што гомила кретена није видела кад се то први пут десило, или је видела, а није поверовала?”
И као традиционални шаман, он о себи говори као о пуком проводнику, средству за провођење енергије која потиче с неког другог места:
„Највеће уживање за мене... јесте оно инспиративно, дух... радује ме осећање да сам поседнут, да сам као медијум. Ја само седим, а оно се појављује усред ноћи... та ствар долази као целина, знаш, речи и музика одједном. Па онда нешто мислим, да ли ја уопште могу да кажем да је то моје дело, да сам ја то написао? Појма ја немам ко је, до ђавола, то написао. Ја само седим, и цела проклета песма сама изађе из мене.”
У том погледу, наравно, Битлси нису били усамљени. Џим Морисон, из Дорса, испричао је како су он и његови родитељи, када је имао четири године, колима прошли поред места на којем се десила аутомобилска несрећа, у којој је погинуо један времешни Индијанац. Морисон је веровао да се Индијанчева душа „уселила” у њега и „посела” га. А на бини, према причи једног од чланова Морисонове групе:
„Као да је Џим био електрични шаман, а ми електрични шаманов бенд који бубња иза његових леђа. Понекад му се чинило да не може да досегне то стање, али онда би бенд упорно настављао с том свирком, и мало-помало оно би га обузело. Господе, могао сам оргуљама да ′пустим′ кроз њега електрошок. Џон (Денсмор) је то исто могао да учини ударањем у своје бубњеве. Сваки час сте могли да видите – грчевити трзај, могао сам свирањем одређеног акорда да га натерам да се грчевито тргне. И онда га је поново хватало.”
Рок концерти – алхемијски ритуал?

Дорси, према сопственом признању нису „...представљали став фестивала: мир и љубав и снагу цвећа. Ми смо представљали његову тамну страну." Џон Денсмор, бубњар, испричао је да су се „концерти увек претварали у нешто налик ритуалу” у којем је Морисон био „врач који нас је водио кроз ту церемонију." Сам Морисон је концертне свирке Дорса описивао као „прочишћавајући ритуал у алхемијском смислу."
Ако је током деветнаестог и двадесетог века књижевни уметник био директни наследник истинског ренесансног мага, рок певач се прилагодио популарној и конвенционалној концепцији фаустовске фигуре. Елвис Присли, Џим Морисон, Џими Хендрикс, Џенис Џоплин и многи други, мање познати, прави су примери тих карактеристика – опсесивне енергије, ненаситог порива за експериментисањем и истраживањем, крајње самоуништилачке покретачке силе – повезаних с традиционалним портретисањем Фауста. Исто је било и с онима који су преживели, који су у својој фаустовској потрази дошли до ивице овог или оног понора, али су се онда вратили, на неки начин, да испричају своју причу – Боб Дилан, на пример, па Ерик Клептон, Крис Кристоферсон, Мик Џегер и остали чланови Ролинг Стоунса.
Магија коју су на својим почецима прихватили и практиковали рок музичари – она магија која је, преко блуза, изведена из вудуа – била је по својој суштини шаманистичка магија. Попут вудуа, и попут паганске магије Европе из доба мрачног средњег века, била је крајње „примитивна”. У ствари, може да се посматра као нека врста „прехерметичке” магије. Она није неговала онај вид интеграције и синтезе који је био карактеристичан за херметизам. Није толико неговала трансцендентност или рафинисање своје суштине, колико утапање исте те суштине у форму „менталитета чопора”. Није толико неговала интензивирање свести, колико помрачење свести. У том обиму, она је уистину садржавала заједничке елементе са динамиком која је била на делу приликом таквих феномена какви су били, на пример, нирнбершки митинзи.
Али чак и док су се бавили својом фаустовском потрагом, многи рок музичари су постајали образованији, софистициранији, ближи таквом „poets maudits” као што су били Бодлер и Рембо. У том процесу почињали су да напипавају свој пут према некој од врста херметичке синтезе. Боб Дилан је, на пример, спојио неколико музичких жанрова, као што су рок и „вилинска музика” из народне традиције. У песмама као што је „Биће пљуска” (A Hard Rain’s A-Gonna Fall), хипнотичко ритмичко бајање је комбиновано са заслепљујућом надстварном сликовитошћу и интелектуалним садржајем осмишљеним да провоцира појачану свесност, пре него безумну еуфорију. И Битлси су, такође, у свом помаку од бине до студија за снимање, раскрстили с инфатилном лириком и почели да синтетизују музичке жанрове, не би ли код своје тинејџерске публике изазвали нешто више од пуке хистерије – почели су да размишљају језиком „космичке магије” и „космичке хармоније”. Идући стопама блуз певача какав је био Роберт Џонсон, Кристоферсон се такође супротставио „ђаволу”. Али, његов „ђаво” је био много комплекснија и софистициранија фигура од Џонсоновог, фигура ближа Блејковом Луциферу или Гетеовом Мефистофелу. По завршетку сукобљавања, он каже да, мада није успео да потуче ђавола, „ипак му је попио сав виски и украо му песму”. Џими Хендрикс је можда проживео живот који подсећа на причу о Фаусту, а будући да је у себи имао и крви Чироки Индијанаца, на неки начин је и природно нагињао „примитивном” шаманизму. Његово схватање музике је, међутим, било суштински херметичко. „Он је замишљао музику која би на ум имала дејство слично ономе које имају психоделичне дроге, звук који би имао моћ да измени свест и ′отвори очи људима, како би могли да сагледају космичке силе...′ Сасвим отворено се питао да ли постоји могућност преношења звука гитаре преко невероватно велике даљине, приликом чега би тај звук утицао на сваког ко му се нађе на путу..." Према сведочењима Монике Денеман, његове последње пратиље, Хендрикс је тежио „стварању чисте, позитивне музике која је производила хармонизујуће дејство. Снагом те музике, покушао је да изазове фундаменталне промене свести код људи. Поред тога: 'Џими је веровао да је музика магична... натприродна моћ... своје музичко дело је видео као магичну науку... ритам је могао да постане хипнотичан – да доведе слушаоца у стање слично трансу...'”
Хендрикс је настојао да смисли музику способну да „исцели умове људи и омогући им на тај начин да учине свет бољим местом”. Размишљао је о томе како би човек могао да „направи музику тако савршену да пролази кроз вас попут рендгенских зрака и потпуно вас лечи”. Говорио је: „То је више од музике. То је као црква, као извор за оне који су можда залутали. Од музике стварамо нову врсту Библије – Библију коју можете да носите у срцу." Непосредно пре своје смрти објавио је да „ради на томе да музика постане комплетна, у потпуности магична наука у којој је све чисто и позитивно..."
Прелаз од шаманистичке на херметичку магију није никада био јасно означен. Последица тога је да као такав није увек очигледан или подложан одређењу чак ни самим певачима и музичарима, а њиховим обожаваоцима још мање. Та је дистинкција све до данас остала нејасна – тим више што данашња поп музика обухвата и шаманистичку и херметичку а обе често практикују исти извођачи. Одређени критичари, међутим, приметили су развој:
Што се тиче рокенрол музичара, њима нису потребни додатни докази да музика може да доведе до стања измењене свести. Свима њима је врло добро познато стање налик на транс у које понекад доспевају неки од њихових најватренијих обожавалаца. Али, може ли то дејство да се прошири, да доводи до стања смирености, тренутка спознаје или блеска трансцендентности? Да ли би рокенрол, ако би се нашле праве ноте, могао да донесе исцељење и хармонију?
Исти критичар одговара на ова питања у потпуно херметичком маниру, мада га речима не спомиње:
За музичаре је важнија била теорија да звук садржи исцељујућа својства. У стара времена, каже прича, за музичке формуле се знало да могу да доведу до екстазе, физичког излечења или универзалне хармоније. Музичари тада нису морали да певају о солуцијама, јер су могли да их стварају. Могли су да буду лекари, хирурзи, свештеници, терапеути и политичари, све кроз своје инструменте.
Управо у овом суштински херметичком правцу се данас крећу одређени трендови у популарној музици. Реагујући на двадесет пет година дуг период „невоља”, на пример, многе ирске групе комбинују паганску „вилинску музику” са мистичним херметизмом, у намери да негују мир и помирење. А Ван Морисон, да наведемо још један пример, сматра музику обликом исцељујуће магије у традиционално херметичком смислу. Прожет сопственим дубоким смислом за духовно, Морисон изјављује да његова музика има за циљ да буде „идеална, да уводи у стање медитације и екстазе, као и да натера људе на размишљање."
Мајкл Бејџент и Ричард Ли
Кроули за масе: 
рокенрол на трагу „велике звери”
Пан је дошао

Када је Христос умро на крсту, шумама античког света одјекивао је глас: „Умро је велики Пан”. Пан је био грчко-римско божанство, које је у почетку везивано за пастире и стада, да би касније постао символ пантеистичког свејединства. Пола човек, пола јарац, са сиринксом у рукама (Панова фрула), он је својим свирањем наводио на страх и бекство људе и животиње (то се зове ПАНика). Поседнутост Паном и служење њему доводило је до опсесије сексом и жеље за тренутним задовољењем нагона... „Умро је велики Пан” значило је – Живот је тријумфовао над смрћу, Чедност и Чистота над развратом и поквареношћу. Тако је почео пад паганизма. Три века касније, свети цар Константин прогласио је хришћанство слободном вером у Римској империји; одмах потом, вера у Распетога и Васкрслога заменила је паганство као званичну религију Римске империје.
Али, онај који се крио иза Пана, никако није мировао – стално је настојао да се врати у историју, да би поново био слављен и обожаван као некад. Крајем XIX и почетком XX века, када је Алистер Кроули ушао на велика врата у светски окултизам, Пан је био ту: „Велика Звер” му је посветио свој живот и своју службу. Његово име призива се на кроулијевским мисама. „Химна Пану”, коју је сачинио сам Кроули, свирана је на сахрани сатаниног слуге.
Рокенрол, музика која је почела од Диновог поклича „Живи брзо, умри млад, буди леп леш”, веома брзо је добила Пана за свог покровитеља. Скупа с Паном, стигао је и Алистер Кроули. Тако се за име овог подземног „мудраца” чуло у најширим круговима светске омладинске популације. Човек који се бавио „сексуалном магијом” (и дичио хомосексуализмом), приносио људске жртве, најављивао доба победе сатанизма над хришћанством, ушао је међу младе на велика врата музике.
На албуму „2112” групе „Раш” налази се песма „Жреци сиринкса”. Године 1987, Елтон Џон је ангажовао једног уметника да му изради породични грб – у центру скице био је Пан. Албум „Ролинг Стоунса”, „Tattoo You”, приказује јарчево – ђаволово – Паново копито. Можда најпознатија песма рокенрола свих времна, „Stairway to Heaven” („Степенице ка небу”) групе „Лед Цепелин” говори не само о музици Пана, и његовој фрули, већ и о способности јарцоликог да духовно обрлати и води оне који му дођу под копито. Роберт Плант пева о томе како ће нас „фрулаш уразумити”, и наставља: „У глави ти бруји и не би да идеш (за њим, нап. прев.); у случају да не знаш – фрулаш те зове да му се придружиш”.
У далеким планинама Марока живи племе Џуџука које још увек упражњава поклоништво Пану. Њихова магијска, ритмичка музика отвара им путеве за сједињење са истим. Познати рокер Роберт Палмер их је посетио, и оставио запис о учешћу у обреду: „Када су музика и енергија били на врхунцу, припадници племена су падали у екстатични транс, од њихових очију виделе су се само беоњаче, а вриштали су као да их гоне небеске силе (?) Сам Пан је дошао. Неколико пута сам био сведок када је струја почела да се креће и пролази кроз тело локалног пастира. Када је снага опала, пастир је нестао – кроз његове очи гледао је неко други, док су оне блистале као рубински ласери (опис демонског поседнућа, нап. прир.). Скакао је кроз ватру, а онда сам се и ја нашао у ватри, окружен пламеном, али неповређен. Тада сам се завртео као чигра, одвртевши се у мрак. Обожаваоци Пана су ми рекли: 'Водили смо те путем музике, сада си један од нас'."
Ослобађање разорних анђела

Палмер није једини који је постао „један од њих”. Рок музика је, доследно идући за Паном, премостила раздаљину између племена Џуџука и модерне цивилизације. За панопоклонике занимали су се Роберт Плант, Дејвид Боуви и Пети Смит. Познати „Стоунс”, Брајан Џоунс, провео је доста времена у овом племену, снимајући и касније објављујући албум са њиховом музиком. Наслов албума је био „Брајан Џонс представља свирале мира”(„pipes of peace” – то јест, сиринкс, Панову фрулу). Пол Макартни је имао албум са тим насловом – „Свирале мира”: на омоту је његова фотографија са гомилом разбацаних инструмената, док он у руци држи, наравно, само Панову фрулу. На свом албуму „Радио Етиопија”, Пети Смит, надахнута духом култа Џуџука, веома отворено говори о музичком рату који је управо у току: „Рокенрол је краљевски рат... Космос је наше бојиште... Гитаре су наше оружје... Техничари су – велики ратници... Народ – нежни варвари... Циљ – слобода поседовања кључева петог батаљона и ослобађање страшних и разорних анђела Абадона” (пакла)...
Ти демони, војници сатане, кроз рокенрол су често били ослобађани и пуштани у свет, док је маса одушевљено вриштала.
Године 1974. „Цепелини” су основали сопствену музичку кућу „Swan Song” („Лабудова песма”). Прва плоча коју су објавили била је плоча групе „Pretty thing” под насловом „Нежни торпедо”. Историчар бенда, Стивен Дејвис, вели да је албум представљен у току Ноћи вештица у пећинама Чизлхерста... Голе жене стајале су у удубљењима пећина и лежале пред жртвеницима у стилу црне мисе. Стриптизете одевене као часне сестре са себе су збациле црну одећу и остале голе.
Овакво понашање не изненађује кад се зна да је фронтмен групе, Џими Пејџ, најватренији рок кроулијевац свих времена. Једна од највећих окултистичких књижара, „Еквинокс” („Равнодневница” – о „равнодневници богова” и наступању „Хорусовог еона” говорио је Кроули, нап. аут.), била је у његовом власништву. Кроули је њему, као и осталим рокерима, био привлачан зато што је створио магијски систем који обухвата сексуалне ритуале и употребу дрога, као и обреде који нуде магијску моћ. Кенет Ангер је отишао код Пејџа тражећи да му овај компонује музику за филм „Успон Луцифера”, и по Стивену Дејвису, код дотичног нашао „непроцењиву збирку Кроулијевих предмета, књига, првих издања, рукописа, шешира, штапова, слика и одеће у којој је Кроули изводио ритуале”. Љубав према „Великој Звери” ишла је до краја: Пејџ је купио Кроулијеву кућу на обали језера Лох Нес у Шкотској. По Пејџовом допуштењу, кућу је користио познати сатаниста Чарл Пиерс. Један од кућепазитеља виле, Боускин, полудео је, а други извршио самоубиство. У њој је умро бубњар „Цепелина” Џон Бонем, после чега се бенд распао.
Грејем Боно, који је неким рок звездама помагао да се пробију, себе је сматрао незаконитим Кроулијевим сином. Један од Бонових бендова звао се „Света магика Алистера Кроулија”. Циљ његове музике је, по речима аутора, био помоћ слушаоцима у достизању „виших сила”. Боно је, нашавши „више силе”, сишао са ума и умро под загонетним околностима.
Рани „Стоунси” су били повезани са сатанистичком сектом „Процес”. Анита Палемберг, глумица и следбеник култа вештица, била је љубавница прво Мика Џегера, а затим и Кита Ричардса. На Ричардсовом имању у Конектикату један 18-годишњак се убио у кревету Аните Палемберг, после бурне ноћи у којој су извођени сатански ритуали и приношене на жртву животиње. „Стоунси” су били повезани са окултним режисером, ватреним кроулијевцем Кенетом Ангером, коме је Џегер писао музику за филм „Зазивање мог демонског брата”. Анита Палемберг је финансирала Ангеров филм „Успон Луцифера”, у коме је приказан обред дозивања сатане. Улогу у филму је играла Маријана Фејтфул, једна од најпознатијих Џегерових љубавница.

На албуму Дејвида Боувија „Hunky Dory” налази се песма „Живи песак”, која говори о Кроулију, и помиње „уроњеност у Кроулијеву иконографију”. Хенри Едвард, Боувијев биограф, каже да је овај средином седамдесетих био буквално опседнут Кроулијем. По савету истог свој урин је користио у неким обредима. Коначно, осетивши да је опседнут демонским силама, обратио се егзорцистима да му помогну.
Рокенрола каквог данас знамо не би било без „Битлса”. На њиховом албуму прекретници, на „Клубу усамљених срца наредника Пепера”, налази се велики број ликова људи за које су Џорџ, Џон, Пол и Ринго тврдили да су утицали на њихово стваралаштво. Ту је присутан и лик Алистера Кроулија.
На полеђину једног од својих албума, Џим Морисон је ставио малену Кроулијеву бисту, око које се бенд окупио. Он сам је веровао да су га од детињства обузели духови покојних Индијанаца који су страдали у саобраћајној несрећи, због чега се занимао за шаманску магију.
Ози Озборн је певао песму „Господин Кроули”; „Celtic Frost” су свој албум посветили „Mega Therion-у” – „Великој Звери”. Дерил Хол је признао своју очараност магом XX века: „Око 1974, дипломирао сам окултизам, провео сам седам година бавећи се кабалом, келтском и друидском магијом... Такође сам постао опчињен Алистером Кроулијем, магом из XIX века, који исто тако веровао у све то”, изјавио је часопису „Пентхаус” 1987...
Британска рок група „Psyhic TV”, музичка испостава „Храма видовњачке омладине”, која наставља Кроулијево дело, свој једанаести албум посветила је овако: „Овај концерт посвећујемо Алексу Сандерсу, који је данас умро, пуном месецу над Белтаном. Он је познат као краљ вештаца. Он је вештичарење и магију после дуге борбе легализовао у Британији. Хоћу да ово запамтите ... АЛИ РАТ СЕ НАСТАВЉА!" Група „Coil”, која такође припада овом музичком стилу величала је хомосексуалност и обожавање Пана. Њихов албум „Антихрист долази” садржи обредну сатанистичку музику. На плочи је, на латинском и енглеском, утиснуто: „Он долази! Ускоро ћете видети!"
Клавијатуриста „Дорса” Манзарек тврдио је да циљ њиховог концерта био довођење људи у стање екстазе, при чему је бенд служио као пратња шаману Морисону. Морисон је певао: „Скините моје име са списка за васкрсење”. Године 1970. оженио се женом која се бавила вештичарством, уз обред који је подразумевао призивање сатане и испијање животињске крви. Године 1971. Џим Морисон је био мртав.
Група „Карент 93” на албуму „Кроулијева миса” исмева Христа и Божић, нуди алтернативу – 12. октобар, „рођендан Звери” (Кроулија).

У савезу са сатаном

Алистер Кроули је показао занимање за феномен обрнутог. У својој књизи „Магика у теорији и пракси” охрабрује следбенике да „вежбају размишљање уназад помоћу следећих средстава:
– учења писања уназад
– ходања уназад
– гледање филмова и слушање музике уназад”.
Феномен сатанизма карактеристичан је по љубави према обрнутом. Молитве римске мисе изговарају се, док траје црна миса, обрнуто. У рок музици, феномен „обртања” познат је као „backmasking” – „маскирање уназад”. Ово се ради тако што музичар и техничар просто обрну запис и помешају га са осталом музиком. Када се плоча слуша нормално, тај обрнути део нема никаквог смисла. На албуму групе „Веном” који се зове „Добродошли у пакао” налази се песма „У савезу са сатаном”. Њен почетак је бука без неког нарочитог значења. Али, кад се песма пусти уназад, чују се речи: „Сатана је дошао из пакла, спалићу ти душу, смрскати кости, просути крв, крварићеш за мене...”
„Велика звер” би била поносна на свој накот.
Треба размислити о томе пре но што се каже „то је само рокенрол” („It is only Rock n’ Roll”).
Хеви-метал часопис
Штампа је за фанатике рокенрола (тзв. „фанове”) увек била значајан медиј преношења идеолошких порука и животне филозофије која је требало да прожима свакодневицу младих „бунтовника” У часописима фан среће разговоре са својим љубимцима, њихове биографије, текстове из света популарних, писма људи који имају иста или слична уверења... Магазини као што су Rolling Stone”, „Melody Maker” или „New Musical Express”, обликовали су укусе младих конзумената ништа мање него радио и ТВ-станице; временом, преко њих су проговорили и критичари друкчијег, софистициранијег типа, који су у рокенролу видели и уметничке поруке. Поред општих, свим врстама и правцима музицирања окренутих гласила, постоје и многа специјализована, ужем кругу љубитеља намењена гласила (у овом случају, рецимо, хеви-металцима). Како изгледа један такав специјализовани часопис, видећемо на примеру „Хард Метала” који је излазио у издању новосадског „Дневника”, уређиван од стране г. Радована Чолевића. Анализираћемо број 6/1992.
После вести и актуелних топ-листа, долази на ред пошта. Писма младих ентузијаста пуна су узвичника, похвала магазину, предлога за објављивање постера омиљених бендова, итд. Наравно, најважнији део часописа припада разговорима са популарним хеви-металцима. Члан групе „Skid Row”, Рејчел, прича како је за једну од песама са новог албума био надахнут понашањем роудија (техничког пратиоца бенда на турнеји) који је уобичајио да „мазне рибу из публике само за једну ноћ” и да је, ружећи је, на суров начин отерао сваку ону која је мислила да ће га добити „за стално”. Домаћи бенд „Bloodbath” („Крвава купка”) дао је интервју поводом снимања своје нове плоче, на којој су песме (енглески наслови, преведимо их на српски): „Патолошке алтернативе”, чудовишно детињство”, „Окрутна стварност”, „Вирус”, „Психопатски ум”, „Дегенерација”, „Нагонска мржња”, „Трауматична осећања”. Момци су, упркос таквим насловима, били пристојног изгледа, тврдећи да верују у Бога. (Ово је један од доказа чињенице да су многи хеви-металци добри и душевни људи, који су, одбрамбено реагујући на лаж и лицимерје друштва које их окружује, одабрали да музички искажу свој бол, агресију, осећајност). Концерт група „Slayer” („Кољач”) и „Mind Funk” држан је 16. новембра 1991. у Минхену. Присутна новинарка описује вриштање и урлање певача Араје, хистеричну реакцију младе публике која поздравља четворицу „јахача апокалипсе”. Ево како то отприлике изгледа: „Хеј, Минхену, није ваљда да вам још није доста?!", кроз смех вришти Araya. „Овде је вечерас пакао, и знате ли зашто? Зато што је Slayer 'рођен у ватри' („Born of Fire”). Цела бина је обасјана црвеним лајтом и жутим ласерима, а Том (други члан бенда, нап. аут.) идеално симболизује ђавола. Публика је, најблаже речено, подивљала – сви су дигли руке увис, сви певају заједно са Arayom и сви су свом снагом кренули према бини”.
Из интервјуа са групом „Morbid Angel” сазнајемо да њихов лидер Дејв тврди: „Религија, без обзира која, потискује индивидуалну слободу зато што морају да постоје одређена правила (...) Наше је становиште да сваки човек има слободу да чини оно што жели, све док не повреди права других. (...) Мислим да је Кроули био феноменалан јер је он прави мислилац, а ако неко тврди да су наши текстови налик на његова дела, то је за нас комплимент..."
И тако даље, и томе слично. Ако хоћемо да будемо искрени, морамо признати да највећи број младих људи сатанизам хеви-метал идеологије доживљава као нешто забавно, нешто што уопште не угрожава њихово свакодневно, „нормално” постојање. С друге стране, хеви бендови се такође служе зазивањем ђавола, пентаграмима и клетвама ради повећања тиража својих плоча, ради успеха на турнејама – једном речју, због славе, а другом речју – због пара. Па ипак, зли дух ревносно одговара онима који га макар и у шали, призивају. Приближава им се, надахњује их, постаје „моторна сила” њихових поступака. Наш народ је непријатеља Божијег и људског звао „непоменик”, сматрајући да и само име „човекоубице од искони” садржи у себи силу таме. Наравно, има хеви-металаца (и извођача и публике) који поруке рок сатанизма схватају веома озбиљно и заиста „продају душу ђаволу”. Судбина и оних првих, „наивних”, и ових потоњих, „свесних”, не разликује се у суштини: ако не схвате да су тама и пакао у који срљају вечни, ако не окрену лице Богу живота и љубави, сами себе осуђују на „плач и шкргут зуба”и бескрајну, стравичну грижу савести и муку, коју Спаситељ назива „црвом неуспављивим”.
Према томе, забава са сатанизмом и сатанизам као пут ка новцу и успеху увек су сатанизам, ма шта о томе публика и извођачи мислили. То је још један поуздан знак да су наша времена последња, апокалиптична: зло је постало популарно, симпатично, свима доступно, комерцијално.
Мангупи нам кваре дете
Знате ли који музички правац највише иритира медије, родитеље и верске организације? Колико пута је Ози Озборн изашао на суд? Да ли је кидање глава слепим мишевима и кидање меса моторном тестером саставни део шоу-програма? Зашто попови у Америци пишу петиције против хеви-метал концерата и прскају бину светом водицом? Због кога родитељи не могу мирно да спавају? Да ли је кокетирање са црном магијом само рекламни трик или озбиљна опседнутост „мрачним силама”? Јесу ли музички спотови порнографија или „чулна еротика”? Колико хорор филмови утичу на укус малолетне публике? Удахните дубоко – одговори управо стижу...
Мајка на концерту

„Мој четрнаестогодишњи син месецима ми је пунио главу тим концертом” – прича госпођа Дејвис из Детроита. „Решила сам да му дам новац за карту и успут купим и себи једну, не бих ли сазнала шта га толико импресионира у тој бучној и ужасној музици. Пошто сам знала да ни у лудилу неће пристати да иде са мном на концерт одвезла сам га до хале, сачекала да уђе унутра, а онда се и сама ушуњала у масу дугокосих тинејџера. Првих десет минута концерт се одвијао нормално, ако се изузму чињенице да сам могла да оглувим од грмљавине звучника. А онда... Онда се десио призор који ћу памтити док сам жива! Певач, висок два метра, са косом до пода, узео је праву људску лобању и пио из ње вероватно праву крв! У једном моменту напунио је уста крвљу и пљувао њоме децу из првих редова! И та деца су вриштала од среће! Затим, роудији су на сцену довукли голу, разапету жену, којој је глава била покривена капуљачом. Певач је узео оштар нож и најпре је миловао њиме по стомаку, а онда јој изненада пресекао грло! Крв је липтала на све стране, а он је глумећи очај, тим истим ножем пресекао и себи грло и у самртном ропцу пао на под! После урнебесних овација певач је устао и однекуд узео моторну тестеру, па почео да кида телеће месо на комаде. Најодвратнији и најкрвавији део меса је сажвакао, а осталим деловима гађао публику у ложама! Мислила сам да ћу умрети од муке и гађења и тада сам се зарекла да никада више у животу нећу пустити сина на хеви метал концерт”.
Овакве и сличне приче могу се свакодневно чути на састанцима „Удружења родитеља за заштиту деце од опсцености.”
Савремени рокери, поготово хеви металци, својим текстовима, спотовима и наступима сваким даном све више шокирају родитеље и постају тема озбиљних полемика и главни актери (не)озбиљних суђења.
Тако је дошло до поделе јавног мњења, привремене забране појединих песама и плоча, медијског скандала, да би се све завршило бриљантном интервенцијом адвоката и огромним публицитетом. Али да кренемо од почетка.
Елис Купер

Нико не зна када је све то почело, али изгледа да је Елис Купер (Alice Cooper) најближи истини – „Све је почело онда када су музичари добили статус рок звезде и када су из клубова прешли у хале и на стадионе. Озвучење је тада морало да се повећа, лајт је морао да се повећа, екипа редара и техничара морала је да се повећа, а шоу да се продужи. Да би набавила себи сценску одећу, изнајмила добро озвучење и лајт, окупила вешту екипу менаџера и роудија, просечна рок звезда морала је да заради гомилу новаца. А тај новац је могла да заради првенствено од продатих улазница. И наравно, ако си ставио високу цену, ниси могао два сата да стојиш испред микрофона и певаш. Публика је тражила нешто више и то више си морао да осмислиш и да јој пружиш. Концерт је тада престао да буде концерт и постао представа, а представа захтева глумце, сценографију и радњу. Ја сам гледао да та представа буде тесно повезана са текстовима мојих песама, па сам за лајт-мотив узео хорор. Мислите да ми је било лако да обмотавам боу око врата, пробадам мачем стопала и стављам главу на гиљотину?! Умирао сам од страха и месецима стрпљиво вежбао како да прободем руку, а да ми крв не потече! Да, добијао сам хиљаду тужби и пар пута изашао на суд, али нико никад није успео да докаже да штетно утичем на омладину! Јер, ваша деца и нису тол’ко глупа кол’ко ви мислите – она схватају да је све то само представа и знају да ја то чиним само да бих их забавио, а не да бих испољио своју развратност или сугерисао неку агресивност!
Уосталом, ако бисте гледали шта све штетно утиче на децу, онда би прво требало да осудите Андерсена и браћу Грим, јер су вештицама и вукодлацима истраумирали ваше чедо!"
Ози Озборн

Притиснуте оваквим аргументима, верске и родитељске организације дигле су руке од Елиса, да би се свом снагом бациле на Озија Озборна. Несташни Ози је први јавно одгризао главу слепом мишу и у рекордном року стигао на суд. На питање судије зашто је то учинио, Ози је хладнокрвно одговорио: „Ако се ичега на свету плашим и гадим, онда је то слепи миш. Не бих му одгризао главу ни да ми плате! Али те вечери сам одгризао главу голубу... Био је већ мртав, па сам знао да му то неће нанети бол... А зашто сам одгризао главу голубу? Зато што ми данима врши нужду по колима!" Да циркус буде већи, Друштво за заштиту животиња је такође покренуло тужбу против Озија, али је његов адвокат врло брзо доказао да је голуб „животиња која наноси више штете него користи”. У наредне две године, Ози је још пет пута био позван на суд, али је увек био ослобађан, што због недостатка доказа, што због одличне одбране.
Плоче су му се продавале у милионским тиражима, а имиџ постајао све страшнији: Ози као истетовирана звер, Ози вампир, Ози вукодлак... Удружење родитеља је пажљиво пратило сваки његов корак и ангажовало једног од најпознатијих тужилаца у Америци. Дотични господин се потрудио да забрани Озијев албум „Bark At The Moon” и све његове спотове, и таман када је јавност очекивала да ће чувени рок музичар изгубити битку, Ози се појавио са својом петогодишњом ћерком и двогодишњим сином. Клинци су путовали са татом и мамом (уједно и Озијевом менаџерком) по свету, показивали знаке одушевљења када би свог оца видели на сцени са маском монструма. Ози се такође потрудио да његова жена из првог брака изјави како је увек био пажљив супруг и нежан отац, да још увек уредно плаћа алиментацију и школује сво четворо деце. Америка је била дирнута Озијевом добротом и све тужбе и протести пали су у воду.
С друге стране „баре”, традиционално сујеверни и мистични Енглези окренули су се црној магији и спиритизму. Чувени гитариста Џими Пејџ школовао се код врхунског познаваоца „мрачних сила”, Алистера Кроулија, за којег су упућени тврдили да „ако је Бог послао Христа да спасе човечанство, онда је ђаво послао Кроулија да га уништи”. Алиестер је помогао свом ученику да достигне светску славу са групом „Led Zeppellin”, али је исто тако морао да принесе неке жртве сотони. Загонетна смрт бубњара Џона Бонема и напрасна смрт Плантовог сина Кларка навеле су многе да заиста поверују у „уговор са ђаволом”, али се нико није усудио да покрене било какву истрагу о томе.
Мејден

Што су Led Zeppellin и Black Sabath започели, то су Iron Maiden и Samson усавршили. Стив Херис је откупио највећу колекцију средњовековних „магичних” књига и одатле црпео инспирацију за своје текстове. Огроман успех албума „The Number Of The Beast” само је потврдио колико тинејџери прихватају овакав тренд. Када је Католичка организација за чување морала почела да оптужује Ајрон Мејден за сатанизам, Херис се бранио речима: „Наши текстови и музика само су литерарно и аудитивно преношење импресије из хорор-филмова. Данашња публика има потребу да побегне из тешке стварности тако што ће се 'плашити' филмовима страве и ужаса. Ја им само пружам оно што од мене траже – вештачки осећај страха, који им помаже да забораве свакодневне проблеме..."
Самсон се, пак, потрудио да тај вештачки осећај страха што пластичније изрази – његов бубњар Тандерстик излазио је на бину преобучен у џелата и претио секиром сваком ко не поштује „тајна правила”. Нико никада није утврдио да ли је та секира била права, али се поуздано зна да је први ред увек стајао на два метра од бине.
Веном – концерти од 66 минута и 6 секунди

Највећи окршај са британским верским организацијама имала је група Веном. Кронос (басиста и певач), Мантас (гитариста) и Абадон (бубњар) не само да су први лансирали блек метал (музички правац у којем су текстови и музика тесно повезани са црном магијом, прим. Ј. Ј.), већ су и изгледали као да су дошли директно из пакла. Сваку петицију коју би добио од верника Кронос би јавно спаљивао, уз речи: „Ми нисмо ђавоље слуге, већ демони у људском облику – ми признајемо добро, али поштујемо зло!" Њихови концерти су увек трајали 66 минута и шест секунди, уз обавезно „гутање ватре” и спаљивање инструмената. Ко зна докле би то трајало да групи једног дана није претила озбиљна забрана плоче и наступа. Кронос се тада „покајао”, изјавио да је увек био добар верник и духови су се смирили.
За разлику од Енглеза, Амери су тај „црномагијски ритуал” изводили много помпезније, гламурозније и театралније. Група Mötley Crüe постављала је своју бину црвеним плишем на којем је златним концем била извезена „ђавоља звезда”, палила црне свеће усред концерта и јавно признала да је склона свим могућим пороцима. Од ове четворке католичкој организацији се дизала коса на глави, а посебан револт изазвала је чињеница да је гитариста Мик Марс син свештеника. Читаве хорде попова долазиле су пред хале у којима се одржавао концерт и убеђивале публику да „не иде у ђавољи храм и не слуша сотонине следбенике”. Највећи скандал је настао када су, пред концерт у Сан Дијегу, попови попрскали бину светом водицом. Бенд је побеснео и одбио да изађе на бину јер – „нећемо дозволити никоме да нам намеће своје принципе!" Имајући у виду да би публика највише испаштала због тога, Mötley Crüe су одлучили да ипак одрже концерт, али тек пошто је њихов човек вратио бину у нормално стање.
Спид метал група Slayer написала је најмрачније текстове у историји рокенрола. Дански бенд Mercyful Dajmondom, изнео је највећи број људских лобања и животињских костију на сцену. Швеђанину Квортону, шефу групе Bathory, нико никад није дозволио да наступи уживо, јер је саставни део његовог програма било откидање глава слепим мишевима чинелом, гутање пламена, пробадање срца мачем и растрзање на оригиналној средњовековној справи за мучење. Било како било, тек, ниједна од ових група није трајно укинута, a све то прегањање са црквом дoнело им је више публицитета него штете.
„Нико не може утицати на верско опредељење једног младог човека!” – тврди горе поменути Квортон. „Црна магија, сатанизам и спиритизам нису јавно признати и докле год је тако, нико нас не може осудити за оно што певамо и изводимо на концертима. Иоле паметан човек схватиће да је све ово само велика игра и покушај одгонетања оног непознатог и тајновитог у нама и око нас."
Поштујући „свето тројство” – секс, дрогу и рокенрол, многе групе су, у својим текстовима, описивале властите доживљаје. Докле год је певач то неразумљиво и брзо певао, дотле се ни родитељи нису узбуђивали. Али, оног дана када су стихови јасно могли да се чују са радија... „Не само да сам чула рефрен” – тврди, у петицији, једна мајка – „већ сам те бљувотине могла да прочитам и на омоту албума! Та дугокоса ништарија отворено је позивала моју ћерку на секс, сугеришући јој, кроз песму, да су журке и задње седиште његовог аута једина 'права ствар'!" „Ја бих све те 'забринуте мајке' позвао на један од својих концерата” – тврди чувени лисац Дејвид Ли Рот. „Када би виделе своје драге ћере како ми бацају гаћице на бину и вешају ми се око струка, покушавајући да ме скину, схватиле би ко ту коме шта предалже!"
Упркос томе, суд је увек спреман да стане на страну родитеља и малолетне деце, па су многе групе оптужене за „неморалне стихове и порнографске спотове”. Бендови попут Kiss, W.A.S.P., Smashed Gladys, Polson, Ratt и Guns n’ Roses имају ту „част” да читав ланац америчких продавница одбија да продаје њихове плоче и да посебан цензорски одбор свако мало „скида” њихове спотове са звучних програма. Рекорд у броју забрањених спотова држи америчка група Helix, која се прва досетила да, у споту „Gimme Your Lovin” прикаже десет потпуно нагих лепотица са избора за „Мис света”.
Да би вук био сит и овце на броју, бендови и Удружење родитеља за заштиту деце од опсцености склопили су споразум – сваки албум који садржи голицаве текстове, имаће флуоресцентну налепницу на омоту са натписом: „Упозоравамо! Ова плоча саржи стихове које неки људи сматрају непристојним и неморалним!" Или: „Пажња! Овај албум садржи речник који не одговара појединим слушаоцима!"
Наравно, ту и тамо се омакне понеки сккандал, али лоши момци хеви метала све су ређе на листама оптужених откад су се добри момци рока „повампирили” – Мајкл Џексон предводи уличну банду у споту „Bad”, Пит Бернс отворено показује задњицу, Мадона стално кокетира са „чулном еротиком”, Џорџ Мајкл шокира јавност спотом „I Want Your Sex”, Бој Џорџ улази и излази из затвора због хероина...
И шта још рећи? Данашњи клинци су усмерени на насиље од момента када добију пушку за рођендан и гледају цртане филмове у којима главе лете на све стране. Данашње клинке схватају да је плавуша са огромним грудима прототип женске лепоте, јер је срећу у свим новинама које тата крије испод кревета. Бенд који им све то отпева и, на известан начин, прикаже на концертима, за њих је само једна обична велика забава...
Јадранка Јанковић, 
Поп-рок 120, 1989.
ПУТЕВИ НАДЕ

Рокенрол у потрази за Христом
Рок као побуна

Човек је створен као боголико биће, по икони Бога који је љубав и доброта. Чак ни у најдубљим понорима своје палости, он не губи стремљење ка добру, макар оно било кривудаво, пуно лутања, макар да личи на слепачко пипање у потрази за излазом из лавиринта који само живот уме да сазда. Тако је и са рок музиком.
Јер, она је у многим својим појавама била побуна против лажних вредности западног света, против оног поретка у коме је човек постао ствар, кога су хтели да утерају у тор бесловесне среће потрошачке цивилизације. Млади су, у потрази за Истином, крикнули да је такав свет – лаж, и да они не желе да у тој лажи живе. Бунт хипика у потрази за непосреднијом људском заједницом, за мистиком и религиозношћу који би били нешто друго од пуког ритуализма западног хришћанства лишеног сржи, бунт панка у потрази за револуцијом која би срушила кулисе лицемерног поретка капитализма, у коме си добар онолико колико имаш новца, бунт растафаријанаца у потрази за првобитношћу...
Осећање отуђености

У књизи „Поп култура” Џим Ван Зил запажа да је рокенрол израстао из осећања бесмислености и очајања западне културе која је у име „прогреса и цивилизације” уништила у човеку светла и племенита осећања. Медији, склони пропагирању идеје да је човек створен за материјалну срећу и уживање, припремали су младе да крену стазом рок ескапизма. Али су и старији, који су дигли руке од својих потомака, такође одговорни. Уместо душе, својим синовима и кћерима су нудили комфор, уместо смисла – еркондишн. У књизи „Исус проповеда слободу” Канон Мајкл Грин истиче да су многе рок групе уочиле безизлаз и грешност савременог човечанства.
Породицу није почела да разара поп генерација, него њени родитељи, који су односе са децом свели на давање новца, а не љубави.

На Нотингемском универзитету 1981. радио је тим истраживача поп културе који је дошао до важних закључака. По њима, млади који се изражавају рокенролом:
• Осећају да су у друштву „шрафови” које настоје да уклопе у огромну „машинерију” технолошке цивилизације. То осећање отуђености и мучнине наводи их да траже спонтаност и заједништво:
• Буне се против неправде, покварености и свега што сматрају лицемерним;
• Настоје да се ослободе притиска обавеза, у чијем испуњавању, очито, не налазе смисао постојања, јер је смисао – другде;
• У рокенролу виде модус за саопштавање својих мисли и осећања...
Такође, поп култура им даје осећај да су своји, да се разликују од света „маторих” који су потонули у глиб свакодневнице и не умеју да реалност доживе на прави начин. Западно хришћанство их не задовољава, јер нуди морализам без дубине... Грахам Кеј сматра да рок сцена има изворну снагу да изрази отуђење појединца који то своје осећање жели да подели са истомишљеницима. Рок даје илузију снаге и наду да ће се учешћем у поп култури променити свет... Немогућност промене света на тај начин код младих ствара фрустрацију, која опет има потребу да се изрази кроз музику. Круг се, на жалост, затвара.
Музика за убрзану кретенизацију

Рокенрол је имао стваралаца који су трагали за Христом. Шездесетих и седамдесетих година Боб Дилан је, на начин разумљив младима, опевао бол човека који живи у нечовечном свету. Због неких песама у којима је изражавао своју веру, од рок критичара је био оптужен да „глуми Христа”, а „Њу мјузикл експрес” је упозоравао: „Пазите, религија вам може уништити смисао за хумор”. Диланова поезија и музика увек су биле повезане са етиком, темељним сукобима добра и зла, могућношћу спасења. Али ни његова вера није била довољно јака: пио је, дрогирао се, губио наду. То је трагедија осећајног човека, самог против свих...
Понављамо: рок музику су створили боголики људи, и у њој није било САМО ЗЛА. Али, на несрећу, оно што се звало „главним током” пречесто је злоупотребљавано за манипулацију младима – од „Битлса” до (анти)Мадоне. Код нас је манипулативни рецепт откривен кад је стигао турбо-фолк, музика за убрзану кретенизацију, у којој више није било ничег осим помаме, и чији је једини циљ новац.
Доброта је биљка коју демонско зло данашњице из тла брзо чупа. Једино ако је укорењена у Вечном Добру, Богу, она има снаге да одоли. Рок музика, и код искрених слушалаца, често је одбрана од епохе у којој је човек сведен ни на шта. Али тај је штит ломљив, а зло се (видели смо како) прикрада и преко музике, да би младима отело последње уточиште...

Један младић је потписнику ових редова рекао: „Знате, то што ви говорите је само делимично тачно. Ја слушам хеви-метал и носим хеви-метал одећу, али нисам сатаниста..." Рекао сам му: „Знам да већина хеви-металаца нису сатанисти. Они су, углавном, рањиви млади људи којима је у суровом свету потребна светопогледна заштита од исмевачке подлости околине. Многи добри људи, не могавши да издрже притисак зла у свету, постају пијанци; неки постану хевиметалци.
Ако неко тражи Истину и Правду, наћи ће је – и то у вечној истини и правди човека и света. И пишући о тамној страни рок идеологије, никад нисам заборављао на логонауте који су у својој потрази успели. Двојица младих Американаца, Јован (Марлер) и Андреј (Вермут) прави су пример за ово. У младости панк музичари, отровани „нихилином” (Ничеов израз) они су открили православље, упознајући се са делима оца Серафима (Роуза), такође православног Американца. Замонашили су се и отпочели борбу за ближње. Један од видова борбе је и њихов фанзин: „Смрт за овај свет”, који наликује на панк фанзине, и који се бесплатно дели по местима окупљања младих рок Американаца. Недавно је код нас, у издању „Светигоре”, објављена њихова одлична књига „Деца апокалипсе”, посвећена рањеницима у потрази за Смислом. Ова двојица су написала и „Метапанк манифест”, износећи где су били и како су дошли до Извора радости.
Занимљиво је да је отац Јован наставио да музицира – снимио је касету „Тужбалице”, на којој пева о распећу свог поколења и призива га Васкрсломе. Било би дивно кад би се и у Србији млади ствараоци постарали, више но досад, да пронађу предањски спој византијско-српског наслеђа, и модерних музичких домета. У Македонији је то, до сада, успешно чинила група „Анастасија”.
Метапанк манифест
Одакле смо дошли
За наш физички опстанак и комфор имали смо довољно, и више него довољно – ПЛУС неограничену понуду блиставе, обмањујуће забаве на високом техничком нивоу, наметнуту од мултимилионске медијске индустрије, у којој су се компаније такмичиле једна са другом како би придобиле најуноснију публику – тинејџере са „незнатним приходом” (јер они радије троше новац на забаву него на неопходне потребе).
Није нам дато НИШТА: ни истина, ни смисао постојања овде на земљи, ни Бог.
Ни разумевање лажи на којима свет лежи, тако да све што се у свету дешава, изгледа пролазно и бесмислено. Ни родитељи, или само један, или оба, али без одговора/разумевања.
Ни љубав, јер љубав без Бога је само чулна (укључујући и родитељску љубав).
Ништа што би нас сачувало у заједници када помислимо да смо пронашли љубав. И на крају откривамо да смо сви сами.
Ни живот. Само енергија, сирова, снажна енергија која није живот.
Само листа онога што се сме и што се не сме, без крајњег разлога ЗБОГ ЧЕГА радимо то, а не нешто друго.
И најчешће, НЕМА ОГРАНИЧЕЊА. „Без Бога и бесмртности све је дозвољено” (Достојевски).
Где смо били
– Извукли смо се испод рушевина хипи покрета који је желео да створи од света утопију, покушавајући то преко својих бројних мајица и површних осећања. Хипи покрет био је последњи покушај да се оствари рај на земљи. Када је он пропао, схватили смо да више нема наде и нико више ништа није покушавао.
– Живели смо у безнађу. Волели смо чак и патњу, јер је то била једина ствар за коју смо били сигурни да постоји у овом варљивом свету.
– Величали смо сиромаштво и ружноћу. У свету који обожава младост, лепоту и здравље, скривали смо нашу младост и нагрђивали лепоту, живели прљаво и сиромашно, у побуни против свих површних вредности овога света.
– Живели смо у нечистоти. Тражили смо пролаз у нешто стварно, јер су солитери и фабрике, супермаркети и робне куће, огромни ланци ресторана, били храмови смрти. Можда ће се на отпаду – с људима који се нису уклопили у друштво – чути речи истине. Прљавштина нас је плашила, сушила нам кожу као сумпор, али никада није освојила наше душе.
– Покушали смо, кроз отпор према свету, да сачувамо нашу безазленост и детињство. И због тога нечистота није никада освојила наше душе.
– Експериментисали смо са лудилом, јер је лудост оно што је за овај свет паметно. Можда нас је лудост одвела до тога да видимо одблесак ствари какве јесу.
– Скупљали смо се заједно ускраћени за праву породицу, јер смо живели у друштву које обожава индивидуу (која обожава себе преко одраза у огледалу), оснивали смо наше неприкладне породице, сакупљајући се заједно против света.
– Трудили смо се да будемо поштени. То изнад свега. Покушавали смо да будемо оно што јесмо, а не оно што свет жели да будемо. Никога нисмо насамарили. Али, никако нисмо могли схватити ко смо зато што нас нико никад није учио да смо нешто више од животиње са најразвијенијим мозгом. Зато се нико од нас није могао уздићи изнад овога нивоа.
Где смо сада
Ми смо све оно што смо и пре били, али сада је све другачије:
– Још увек се не надамо у рај на земљи, али знамо да овај свет има крај. Рај није на земљи, него у срцима људи који воле Бога.
– Још увек патимо. Прихватамо патњу и не окрећемо се од ње. Али сада је патња очишћена и претворена у нешто чисто и дивно преко крсног страдања којим је побеђена смрт. И љубав коју осећамо – када саосећамо у нечијој патњи – никада не умире.
– Још увек не прихватамо површне вредности овога света: младост, лепоту и здравље – јер све то пролази. Али, сада не идемо толико далеко да себе нагрђујемо. Изгледамо онако како нас је Бог створио и никако другачије.
– Још копамо по себи како би нашли нечистоту, али због тога да је искоренимо, поништимо и тако себе припремимо за вечни свет.
– Кроз отпор према свету још увек тежимо да сачувамо нашу безбрижност и детињство. Али сада, кроз подвижнички рад на дубљем унутарњем бићу, схватамо зашто то радимо.
– Још увек се сакупљамо против света. Имамо нову породицу сачињену од оних неприлагођених овоме свету, оних који одбијају да обожавају индивидуу.
– Још смо луди за овај свет који не разуме наше духовно здравље.
– Још увек се трудимо да будемо поштени, да будемо ми сами, а не оно што нам друштво, које води у пакао, говори да треба да будемо. Одбијамо да будемо робови историје, моде, јавног мњења и земаљских институција. Трудимо се да будемо оно за шта смо створени. Али сада знам да нисмо само животиње, већ да смо створени за вечност.
Имамо доказ наше бесмртности онда када дајемо и примамо љубав: љубав није само људска љубав, већ нешто изнад природе и овога света, нешто за шта знамо да никада неће умрети. Љубав је силна радосна туга, сазнана у тишини, коју свет никада не може разумети.
Где идемо

На небо, али не без зноја и крви, саможртвовања, самоодрицања, и радосне туге, увек памтећи да „Царство небеско с напором се осваја, и подвижници га задобијају” (Мт 11, 12).
Преузето из часописа 
„Death to the World” бр. 3. 1994.

* Несумњиво, најгнуснија лаж која се међу Србима појавила у овом веку кад је музика у питању зове се турбо-фолк... Дивљи азијатски ритмови и мелодије, комбиновани са простачким диско ритмовима и још простачкијим текстовима и изгледом извођача, као да су композиције самог сатане. Уосталом, до сатане се у „новокомпонованој” музици већ увелико дошло: Шабан Шаулић, на пример, пева: „Ако има пакла, ја ћу тамо бити, | са ђаволом црним коло ћу водити. | Коловођа ђаво, а на кецу ја | судбина се моја од рођења зна."


* Vomit – бљувотина (прир. прир.).


* У оригиналу: „Позваћу се на пети амандман”, који у законодавству САД омогућава ћутање на суду.


* По којој су име узели „The Rolling Stones”, који иначе имају чувену изведбу Џонсонове „Love in Vain”.


* Још један од апсурда савремености: тежња за рекордом по сваку цену, за рекордом у било чему. Такав рекорд обезбеђује тренутну славу, макар био пука будалаштина (испијање пива, рецимо). „Гинисова књига рекорда” о сличним будалаштинама обавештава сав свет.


* Магијски култ код древних Келта, који је подразумевао и људске жртве.


* Да је „Live Aid” постао културни догађај њуејџерске револуције, која је продрла у „глобалну свест” човечанства, показује чињеница да је текст о Гелдорфу и „Live Aid-у” ушао у уџбенике енглеског језика за други разред средњих школа у Србији (Unit seven „Human Solidarity”).


* Радикалних хипија (прим. прев.)


* Покрета који је обједињавао младе који су се супростављали друштвеним нормама и традицијама (прим. прев.).


* Мисли се на гранична подручја између Енглеске и Шкотске и Енглеске и Северне Ирске или Републике Ирске (прим. прев.).


* Томас од Ерселдуна, око 1220–1297, шкотски песник (прим. прев.).


* Сидхе, (SHE), натприродна бића из ирског фолкора и литературе (прим. прев.).


* Данашњи Бенин (прим. прев).


* Северноатлантски архипелаг који се састојао од Великих и Малих Антила и бахамских острва; такође, некадашња федерација британских острва у Карипском мору: Барбадос, Јамајка, Тринидад, Тобаго и нека мања острва (прим. прев).


* Црних робова, од 1. априла 1863. (прим. прев.).





